Fathuhullage Story: Hithi raha\nއަހަންނަށް ބަލައިލެވުނެވެ. ރަތްކުލައިގެ ހިމަ ދިގު ބިއްލޫރި ތަށްޓަށެވެ. ދެތިން ފަހަރަކު ކަޅި ޖަހައި ނުލައި އެ ތައްޓަށް ބަލައިލީމެވެ.\n"ހަނދާންކޮށް މި ތަށިން ޖޫސްތަށްޓެއް ދޭތި. މަންމައަށް މިކަން ނުކުރެވުނީތީ ވަމުންދާ ގޮތް މީ." މަންމަގެ ބަލި އަޑު ކަންފަތުގައި ގުގުމައިލިހެން ހީވި އެވެ. "މަންމައަށް ވެސް މިކަމެއް ނުކުރެވުނު. އެހެންވެ ފަސް ކައިވެނި ކުރި އިރު ވެސް އާރުލާ ކައިވެންޏެއް ނުކުރެވުނު. މަންމަގެ މާމަ ވެސް ބުނާނެ އަލަތު ކައިވެނީގެ ރޭ މި ތަށިން ޖޫސް ނުދިނުމުން މަންމައަށް ދިމާވި ގޮތޭ."\nއަހަރެން ތުރުތުރު އަޅައިގަތެވެ. މަންމަގެ އެ ހަނދާންތަކުން މީހާ ބިރުގަންނަ ގޮތްވި އެވެ. މަރުމަތީގައި އޮވެ މަންމަ ކުރި ހަމައެކަނި ވަސިއްޔަތަކީ ވެސް އެއީ އެވެ. ކުއްލިއަކަށް މޭ ތުރުތުރު އަޅައިގަތެވެ. ހިޔާލުތައިގައި އިންދާ އަތުގައި އޮތް ތަށި ވެއްޓުނެވެ. ކަންފަތަށް އުނދަގޫވާ ކަހަލަ ބާރު އަޑެއް އިވުނެވެ. ތަށި ވެއްޓުނު އިރަށް ކުދިކުދިވި އެވެ. ތަށިން ވަކިވި ބައިތައް ބުރަބުރައިގެން ދިޔަ އެވެ. އަހަންނަށް ބަލައިލެވުނީ މުށިގަނޑު މައްޗަށެވެ. ލޯބިން ގެންގުޅުނު އެ ރީތި ތަށީގެ ބައިތަކަށެވެ. އަހަރެންގެ ހިތުގައި ޖެހުނެވެ. ހިތް ފިތި ބާރުވާހެން ހީވަމުން ދިޔައެވެ. ހަގީގަތުގައި ތަޅައިގެން އެ ދިޔައީ ތައްޓެއް ނޫނެވެ. އަހަރެން ހިތެވެ. ތައްޓެއްގެ ސިފައިގައި ފެނުނަސް އެއީ އެތައް ހަނދާނެކެވެ. އެތައް އިހުސާސެކެވެ. މަންމަގެ ހަމައެކަނި ހަނދާނެވެ. ވަސިއްޔަތެވެ. ގަބޫލު ކުރުމެވެ. ކުރަން މިއުޅޭ ކައިވެންޏަށް ދެންވާނީ ކިހިނެއް ހެއްޔެވެ؟ އަނެއްކާ މަންމަ އެ ބުނި ފަދަ ނިކަމެތި ކަމެއް ދިމާވެދާނެ ބާވައެވެ؟\n"މި ކޮން ތައްޓެއްތަ؟ މާ ސިއްރުން ފޮރުވައިގެން ތި ގެންގުޅުނީ؟" ކޮޓަރިއަށް ވަދެގެން އައި މުނާޒަށް މަންޒަރު ފެނުނެވެ.\nއޭނާ ހުއްޓުނީ އަހަރެންގެ ކުރި މަތީގައެވެ. އަހަރެންގެ ދެ ލޮލަށް ނަޒަރު ހުއްޓައިލައި ގެންނެވެ. އަހަންނަށް ވެސް ބަލައިލެވުނީ މުނާޒުގެ މޫނަށެވެ. އޭނާގެ ފުން ދެ ލޮލަށެވެ. އެ ތޫނު ކަޅިރަވައިން އަހަރެންގެ އިހުސާސްތައް ކަތިލަމުން ދިޔައެވެ. މުނާޒުގެ ސުވާލަށް ޖަވާބު ދޭން އަނގަ ހުޅުވާލެވުނު އިރަށް ދޫ ތަޅުލެވުނީ އެހެން ވީމަ އެވެ. ހުރިހާ ވާހަކަތަކެއް ބަންދުވީ އެވެ. އިހުސާސްތަކުގައި ކަސްތޮޅު އެޅުނީ އެވެ. ހީވީ ހިތުގެ ބިންގަރާހުގައި ބޮޑު ތަޅު އެޅުނުހެންނެވެ. އަހަންނަށް ބަލަން ހުރެވުނީ އެވެ. މުނާޒުގެ ދެ ލޮލަށެވެ. އޭނާގެ މޫނަށެވެ.\n"އޯހް. އެއީތަ އެ ދުވަހު ބުނި ތައްޓަކީ؟ އަންދާގެ މަންމަގެ ހަދިޔާ އަކީ؟ ދެން ކިހިނެއް ހަދާނީ؟" މުނާޒު ފުން ނޭވާއެއް ދޫކޮށްލި އެވެ.\nއަހަންނަށް ބަލައިލެވުނީ ފުނޑުފުނޑުވެފައިވާ ތައްޓަށެވެ. އާއެކޭ ބުނުމުގެ ގޮތުން އަހަންނަށް ބޯ ޖަހައިލެވުނެވެ.\n"ދެރަ ނުވޭ. އެ ތަށިން ޖޫސް ނުބޮވެޔޭ ކިޔައިފަ އަހަރުމެންނަށް ދެރައެއް ގެއްލުމެއް ނުލިބޭނެ. އެއީ ބޯދާ ހިޔާލެއް. ތާކުންތާކު ނުޖެހޭ ވާހަކައެއް. ވަކި ތައްޓަކުން ކައިވެނީގެ ފުރަތަމަ ރޭ ޖޫސް ބޮއެގެން ނޫނީ ކިރު ތައްޓެއް ބުއިމަކުން ނޫން ކައިވެނީގެ ހަޔާތް އުޖާލާ ވާނީ. މީގައި މުހިއްމީ ދެ މީހުންގެ ވިސްނުން އެއްގޮތް ކުރުން،" މުނާޒު އަހަންނަށް ވިސްނައިދިނެވެ. "އެދުވަހު އަންދާ އެހެން ބުނީމަ އަހަރެން އެއްޗެކޭ ނުބުނީ އަންދާ ދެރަވެދާ ނެތީ. ދެން މިހާރު އެކަން ހަނދާން ނައްތާލަން ޖެހޭނީ."\nއެވަރުން ވެސް އަހަންނަށް ހުރެވުނީ އެވެ. ފާޑަކަށް ގަބު އަރައިފަ އެވެ. ހަރަކާތްކޮށްލަން ނޭނގިފަ އެވެ.\n"ރީތި. ވަރަށް ރީތި، އަދި ދުވަހަކު ވެސް ތިހާ ރީތި ކަމެއް ނުދެކެން. ތިހާ ފަރިކަމެއް ނުދެކެން. ކައިވެނީގެ ހެދުމުގައި ހުންނަ އިރު މާ ޗާލު." މުނާޒު އުޅުނީ އަހަރެންގެ މޫޑު ބަދަލު ކޮށްލާށެވެ.\nއޭނާގެ ވާހަކައިގެ އަމާޒު ބަދަ ލުކޮށްލީ އެހެންވީމަ އެވެ. މަޑުމަޑުން އޭނާ އަހަރެންގެ ދަތްދޮޅީގައި ހިފައި ހިއްލައިލި އެވެ.\n"އަހަރެން." ލައްކަ ހިތްވަރުން ދުލާ ހަމައަށް ބޭރުވީ އެންމެ ލަފުޒެކެވެ.\nމުނާޒުގެ ދެ ލޮލަށް ބަލައިލެވުމާއެކު އަނެއްކާ ވެސް އަނގަ ބަންދުވީއެވެ. މީހާ ފިނިވެ ގަނޑުވީއެވެ. އަތް ތުރުތުރު އަޅައިގަތީއެވެ.\n"ހާދަ ފިންޏޭ. އަލަށް ކައިވެނި ކުރެވޭތީ ވާ ގޮތެއް ދޯ. އަހަރެން ވެސް. ކުޑަކޮށް ހިތްބިރު ގަނޭ. ހާސްވެ މޭ ތެޅޭ." މުނާޒު އަހަރެންގެ އަތުގައި ހިފައިލި އެވެ.\nއޭނާގެ އަތްތިލައިގެ ތެރެއަށް އަހަރެންގެ އަތްތިލަ މަހައިލަމުން މައްޗަށް ހިއްލައިލި އެވެ. އެއާއެކު ލުއި ހަރަކާތްތަކެއް ކޮށްލި އެވެ. އަހަންނަށް ފައި ހަމަ ކުރެވުނީ މުނާޒުގެ ހަރަކާތް ތަކަށެވެ. އިވެމުން ދިޔަ މަޑުމަޑު މިޔުޒިކަށެވެ. ހީވަނީ އިނގިރޭސި ފިލްމެއްގެ މަންޒަރެއް ހެންނެވެ. ސީދާ އޭނާގެ ލޮލަށް ބަލައިގެން އަހަންނަށް ހުރެވެނީ އެވެ.\n"މާ ބޮޑަށް ހާސް ނުވޭ. ބިރު ނުގަނޭ. އިރާދަ ކުރެއްވިއްޔާ އަހަރެން ވަރަށް މަސައްކަތް ކުރާނަން. އަންދާގެ ލޯބި ހޯދަން. އަހަރެން ދެކެ އަންދާއަށް ލޯބި ވެވޭނެ ހުރިހާ މަގެއް އަހަރެން ކޮށައި ދޭނަން. އެ މަގުން ހިނގަން ދަސްކޮށް ދޭނަން. އަންދާއަކީ ހަމަ ހަގީގަތުގައި ވެސް އަހަރެންގެ އަހަރެންގެ ހަޔާތަށް ދާއިމީކޮށް ވެހޭނެ ވާރޭކަމުގައި ހެދޭތޯ މަސައްކަތް ކުރާނަން،" މުނާޒު ވައި އަޑުން ވާހަކަ ދައްކަމުން ދިޔައެވެ. "އަންދާގެ ނަމުގެ ދެވަނަ މާނައިން އަހަރެން ހިތްވަރު ލިބިގަންނާނަން. އަހަންނަކީ ވެސް ދިރިއުޅުމުގައި ހިތްވަރު ގަދަ މީހަކަށް ވާނަން. އަންދާއަށް ދިމާވި ގޮތުން ފިރިހެނުންނަށް ނަފުރަތު ކުރެވޭނެ. އެކަން އަހަރެން ބަދަލުކުރާނަން."\nއަހަންނަށް ލުއި ގޮތަކަށް ހިނިތުން ވެވުނެވެ. މުނާޒުގެ ބަސްމަގު އިވުމުންނެވެ. ލޮލަށް ގިނަވެފައި ހުރި ކަރުނަތައް ގަދަކަމުން ކަހަލަ ގޮތަކަށް އޮއްބައިލީމެވެ. މަޑުމަޑުން ދެ ލޯ މަރައިލީމެވެ. ހީލެވޭތޯ ބެލީމެވެ.\n"މިކޮޅަށް ޖެހިލާ، އެހެން ނޫނީ ފުޅިތޮށި ކޮޅަކަށް ހެރި ޒަހަމު ވެދާނެ. ދެން ތިޔަ ޕަރީގެ ހައްޓަށް އެއްވެސް އަނިޔާއެއް، ގެއްލުމެއް ލިބޭތަން ބަލަން އަހަންނަށް ކުޅަދާނައެއް ނުވާނެ. ކެތެއް ނުކުރެވޭނެ." މުނާޒު މަޑުމަޑުން އަހަރެން ފަހަތަށް ޖައްސައިލި އެވެ.\n"އަހަރެން!" އަހަންނަށް ދެވަނަ ފަހަރަށް ވެސް ބުނެވުނީ އެ ވަރަށެވެ.\n"ބުނެބަލަ. ހިތުގައި އޮންނަ ވާހަކަތައް ފޮރުވައިގެން، ސިއްރުކޮށްގެން ހުންނާކަށް ނުވާނެ." މުނާޒު ހިފައިލީ އަހަރެންގެ އުނަގަނޑުގައެވެ.\n"މުނާޒު ހަމަ ހަގީގަތުގައި ވެސް އަހަރެން ދެކެ ލޯބިވޭތަ؟ އަހަންނަކީ މުނާޒު ހީކުރާ ކަހަލަ މީހަކަށް ނުވެދާނެއްނު." އެކި ތަނަށް ހުއްޓަމުން ހުއްޓަމުން އަހަންނަށް ބުނެލެވުނެވެ.\n"ޝައްކު ކުރަނީތަ؟ ޔަގީންކުރޭ! އަހަރެން މި ވާ ލޯބި. އަންދާއާ މެދު މި ހިތުގައި ޖަހާ ވިންދު. މި ލޯބި ނޫން އެހެން ކޮން އިހުސާސެއް." އަހަރެންގެ އަތްތިލަ ގެންގޮސް އޭނާގެ ހިތާ ދިމާ މޭމަތީގައި ބާއްވާލި އެވެ.\nއޭނާ އަތް ތުރުތުރު އަޅައިލި އެވެ. ދެ ލޮލުގެ ތެތްކަން އިތުރުވި އެވެ. އަހަންނަށް އޭނާގެ އަތުގައި ބާރަށް ހިފައިލެވުނެވެ. އަތަށް ބާރު ކޮށްލެވުނެވެ.\n"ނޫން؟" އަހަންނަށް މަޑުމަޑުން ބޯ ހޫރައިލެވުނެވެ. "އަހަރެންގެ މާޒީ. ކަޅު ސަފުހާތައް. އެ ހަނދާންތައް. އަހަންނަށް.. އަހަންނަށް.." ފުން ނޭވާއެއް ދޫކޮށްލެވުނެވެ.\n"މާޒީގެ ތަސްވީރުގެ ކުލަތައް ބަލައިގެން ކުރިމަގު އުޖާލާ ކުރެވިދާނެތަ؟ އަންދާގެ މި ދެ އަތުގައި އަހަރެން ހިފީ އަންދާއަކީ ކާކުކަން، ކޮން ހާލެއްގައި އުޅުނު މީހެއްކަން އެނގިގެން. އަހަންނަށް އަންދާ ކަމުދިޔައީ ވެސް. އަންދާ ދެކެ ލޯބި ވެވުނީ ވެސް އަންދާގެ އީމާންތެރިކަމާއި ކެތްތެރިކަން ކަށަވަރުވީމަ." މުނާޒު ލުއި ގޮތަކަށް ހިނިތުންވެލި އެވެ.\n"ހަމްދަރުދީ؟" ސުވާލުގެ ނަޒަރުން އަހަންނަށް ބުނެލެވުނެވެ.\n"ނޫން! ލޯބި. އަހަންނަށް ކުރެވުނީ އަންދާގެ އިހުސާސްތައް. އަންދާ އުފާވެރި ދިރިއުޅުމެއް ހޯދުމަށް ވީ ގުރުބާން ވަޒަން ކުރެވުނީ. ދިރިއުޅުމުގެ ގުޖަޑުތަކާ އަންދާ ކުރިމަތިލީ ގޮތުން އަހަންނަށް ޔަގީންކުރެވުނީ. އަހަރެންގެ ހަޔާތަށް ގެންނަ އެންމެ މުނާސަބު މީހަކީ ތިޔައީކަން."\n"މުނާޒުގެ މައިންބަފައިން؟" ސުވާލަކަށް ފަހު ސުވާލެއް އަހަންނަށް ކުރެވެމުން ދިޔައީ އިހުތިޔާރުން ބޭރުގަ އެވެ.\n"މުޖުތަމައުގެ މައްސަލަ. މަންމަގެ ވިސްނުން އެގޮތަށް ހުރީ އެއީ މި ދިވެހި މުޖުތަމައުގައި އެންމެން ވެސް އެގޮތަށް ގަބޫލުކުރާތީ." މުނާޒު އަހަރެންގެ އަތަށް ބާރު ކޮށްލި އެވެ.\n"މި ބުނީ. އަންދާ ކަހަލަ އަނިޔާގެ ޝިކާރައަކަށް ވެފައިވާ ކުދީންނަކީ ފަކުރެއް ކަމަށް ދެކޭ ވާހަކަ. ހަގީގަތުގައި ފަކުރަކީ އަނިޔާ ކުރާ މީހުން. އެމީހުންގެ ހިޔާލުތައް ފާސިދުވެފައިވާލެއް ބޮޑު ކަމުން ކުރެވޭ ނުކުރެވޭއެއް ނޭނގެނީ. ނިކަން ވިސްނައިލަބަލަ އުމުރުން ދެ އަހަރުގެ ތުއްތު ކުދިންނަށް ޖިންސީ އަނިޔާ، އެ ކުރަނީ ކޮން އުފަލެއް ހާސިލު ކުރަން. އެފަދަ ކުދިންގެ ފަރާތުން ލިބޭނީ ކޮން އެއްޗެއް. މައުސޫމު އެފަދަ ކުދިންނަށް އެހެން ހަދައިލާއިރު އެކުދިން ގިސްލާ ރޯނެވަރު ވިސްނައިލެވޭ ނަމަ އެމީހުން އެހެން ހަދާނެތަ؟ އިންސާނިއްޔަތުގެ ކަންފުޅެއް ހިތުގައި އޮންނަ ނަމަ އެ ގޮތަށް އަނިޔާ ކުރާނެތަ؟" މުނާޒު ފުން ނޭވާއެއް ދޫކޮށްލި އެވެ.\nއަހަރެންގެ ލޮލަށް އެ މަންޒަރުތައް ސިފަވާހެން ހީވަމުން ދިޔަ އެވެ. އެ އަނިޔާވެރިކަން ފެންނަހެން ހީވަމުން ދިޔަ އެވެ. ކަންފަތުގައި އެ އަޑުތައް ގުގުމާހެން ހީވަމުން ދިޔަ އެވެ. ސަލާމަތަށް އެދި އާދޭސް ކުރެވޭ އަޑު ގަދަވެ ކަންފަތް ފަޅައިގެންދާ ވަރުވި އެވެ. އެއާއެކު މީހާގެ ވިންދު އަވަސްވެ ނޭވާ ކުރުވާން ފެށިއެވެ. މުނާޒު އެކަން ދެނެގަތެވެ.\n"ހަމަ ޖެހިލާ. މިހާރު އަންދާއަށް އެނގޭނެ. އެ ޚިޔާލުތަކުން ދުރުވާން އެނގޭނެ. އެކަމުން މިންޖުވާން އެނގޭނެ. އަހަރެން ހުންނާނީ ދަސްކޮށްދީފަ." މުނާޒު އަހަރެންގެ އަތްތިލައަށް ބާރު ކޮށްލި އެވެ.\nއަހަރެން ހިންދިރުވާލީމެވެ. އަވަސްއަވަހަށް އެސްފިޔަ ޖަހައިލީމެވެ. މަޑުމަޑުން ދެ ލޯ މަރައިލީމެވެ. ދޮންބައްޕަގެ މޫނު ފެނުނު ހެން ހީވި އެވެ. އެތައް ފަހަރު އަހަންނަށް ހެދި ގޮތް ފެންނަ ހެން ހީވި އެވެ. އަހަރެން ގިސްލަގިސްލާ އޮއްވާ އޭނާގެ ބޭނުން ފުއްދާލި ހަނދާންތައް އާވި އެވެ. އަނެއްކާ ވެސް ފުން ނޭވާއެއް ދޫކޮށްލީމެވެ. ދެ ލޮލަށް ބާރު ކޮށްލީމެވެ. އެއާއެކު އެ މަންޒަރު ގެއްލުނެވެ. މަޑުމަޑުން ދެ ލޯ ހުޅުވާލީމެވެ.\nމުނާޒުގެ އަތުގައި ހިފައިގެން އަހަރެން ކޮޓަރިން ނުކުތީމެވެ. ކައިވެނީގެ ރަސްމުތައް އޮތީ ގޭގެ ބޮޑު ފެންޑާގަ އެވެ. މިއީ އަހަންނާއި މުނާޒުގެ ވެސް އަލަތު ކައިވެންޏެވެ. އަހަރެން މިހުރީ ހުދުކުލައިގެ އަގުބޮޑު ހެދުމެއްގަ އެވެ. އަތުގައި ހިފައިގެން މިހުރީ އަހަންނަށް ޓަކައި ކޮންމެ ފަދަ ގުރުބާނެއް ވާން ޖެހުނަސް އެކަން ކުރާން ހުރި ހިތްވަރު ގަދަ ޒުވާނެކެވެ.\n"ދޮންބެ ދައްތަގެ ލޯބިކަން. މާޝާﷲ، ދޮންބެ ކޮންތާކުން ހޯދި ޕަރީއެއްތަ މީ؟ މި ހެދުންލީމަ އަދި މާ ލޯބި. މާޝާﷲ ހާދަ ލޯތްބޭ. ހާދަ ކިއުޓޭ." މުނާޒުގެ ކޮއްކޮ، އިނާޔާ އަހަރެންގެ ދަތްދޮޅީގައި އިނގިލި ޖައްސާލަމުން ހީނލި އެވެ.\nއަހަންނަށް ބަލައިލެވުނީ އިނާޔާގެ މޫނަށެވެ. ބަދަލުގައި އަހަންނަށް ވެސް ހީލެވުނެވެ. އިނާޔާގެ ތައުރީފުގެ ޖުމުލަތައް އިވިފައި އުފަލުން ހިތްފޮޅުނެވެ. އިނާޔާ މަޑުމަޑުން އަހަރެންގެ ހެދުމުގެ ފަސްބައިގައި ހިފައިލި އެވެ.\n"އަންދާ. މަންމަގެ ދަރިފުޅާ މަންމަ ހިޔެއް ނުކުރަން ތިހާ ރީތި ކުއްޖެއް ކަމަކަށްތީ. މަންމައަށް ކުރީން އިވުނު ގޮތާ ފެނުނު މަންޒަރާ، މި ދެ ދުވަހު ދަރިފުޅުގެ ފަރާތުން ފެނުނު ކަންކަމުން ޔަގީންވެއްޖެ މަންމައަށް ގޯސް ހެދުނުކަން. މުނާޒުގެ ހޮވުމަކީ ހަމަ އެއްމެ ރަނގަޅު ހޮވުން." މުނާޒުގެ މަންމަ އަހަރެންގެ އަތުގައި ފިރުމައިލިއެވެ. "ދަރިފުޅާ މަންމައަށް ހިތްބުރަ ނުކުރާތި!"\n"މަންމާ! އަހަރެންގެ ހިތުގައި މަންމައަށް އެއްވެސް ބުރަ ހިތެއް ނެތް. އަހަރެންގެ މަންމައަކަސް ބައްޕައަކަސް އާއިލާއަކަސް ތިބި ބަޔަކީ ތީ. މީ އަހަރެންގެ ދުނިޔެއަކީ،" މަންމަގެ އަތުގައި ފިރުމައިލަމުން އަހަރެން ބުނެލީމެވެ. "މިއަދު އަހަރެން ވަރަށް ވަރަށް އުފާވެއްޖެ. އުމުރުން ދިހަ އަހަރުން ފެށިގެން އަހަރެން ހަނގުރާމަ ކުރަމުން މި ދިޔައީ އެކަނިމާ އެކަނި. އޭރު ވެސް ކުރެވުނު އުއްމީދަކީ ކޮންމެ ވެސް ދުވަހަކުން ލޯބިލޯބި އާއިލާއެއްގެ އޯގާތެރި ފިރުމުންތައް ލިބޭނެ ކަމަށް. އެހެންނޫން ނަމަ މިއަދު އަހަރެން މި ދުނިޔެއަކު ނުހުރީސް. އަހަންނަށް އެނގޭ އަހަންނަކީ ކާކުކަން. ކޮން ފެންވަރެއްގެ މީހެއް ކަން ވެސް. އަހަރެންގެ ގޮތް އެނގި ތިބެ މަންމަމެން އަހަރެން ބަލައިގަތް ކަމީ ޝުކުރު ހައްގު ކަމެއް."\n"ދެން އެވާހަކަ ނުދައްކާ. މީ އުފާކުރަންވީ ވަގުތު. މީ މާޒީ ހަނދާން ނައްތާލަންވީ ވަގުތު. އަންދާގެ ދޮންބައްޕައަށް ދެނެއް ސަލާމަތެއް ނުވެވޭނެ. އަހަރުމެން އަންހެނުންނަކީ މުޖުތަމައުގެ ބިންގާ. އަންހެނަކަށް ދެވޭ އަނިޔާއެއް، ކުރެވޭ ގެއްލުމެއް، ދެވޭ ދެރައަކުން ތިން ޖީލަށް އެކަމުގެ ހިތިރަހަ ދެމިހެންދާނޭ މީހުން ބުނަނީ ތެދެއް. ދެން މިވާހަކަތައް ހުއްޓައިލަމާ. ކައިވެނިކޮށްދޭ މީހުން އެ އައީ." މުނާޒުގެ މަންމަ އަހަރެންގެ އަތުގައި ހިފައިގެން ހިނގައިގަތެވެ.\nކައިވެނީގެ ހުތުބާގައި އިވެމުން ދިޔައެވެ. ކޮންމެ އަކުރެއް ވަކިވަކިން އަހަރެންގެ ހިތަށް ނެގެމުން ދިޔައެވެ. ހިތުގައި ބިންވަޅު ނެގި ހަރުލާނެ ފަދަ ގޮތަކަށެވެ. ފިރިމީހާގެ ވާހަކަ އިވޭ ކޮންމެ ފަހަރަކު އަހަންނަށް ބަލައިލެވުނީ މުނާޒުގެ މޫނަށެވެ. ބަދަލުގައި އޭނާވެސް ބަލައިލައެވެ. ހިނިތުންވެލިއެވެ.\n"އަނބި ގަބޫލުކޮށްފިން." މުނާޒު ހިނިތުންވެލިއެވެ.\nއަހަންނަށް ލިބުނީ ބަޔާންކުރަން ނޭނގޭ ހިތްހަމަ ޖެހުމެކެވެ. ބުނެދޭން ނޭނގޭ އުފާވެރިކަމެކެވެ. އަހަރެންގެ އަތުގައި މުނާޒަށް ދޭނެ އެއްވެސް އާ އެއްޗެއް ނެތް ހާލުގައި ވެސް އޭނާ އަހަރެން ބަލައިގަތީމައެވެ. ހިތުން ރުހުމުން އަހަންނަށް މަރުހަބާ ކީމައެވެ. އެއީ ކޮންފަދަ މާތް އިންސާނެއް ހެއްޔެވެ؟ ކަށި ޖަންގަލީގައި ބިކަވެ، ދަތި ހާލުގައި ބަނދެވިފައި އިންދާ އަހަރެންގެ އަތުގައި ހިފައިގެން ނެރެދިނީ އޭނާއެވެ. އޭނާގެ ގަދަރުވެރި އާއިލާއާ ކުރިމަތިލީ އަހަރެންގެ ހައްގުގައެވެ.\nރަހުމަތްތެރިންނާއި އާއިލާގެ ވިސްނުން ބަދަލުކޮށްދީ އަހަންނަށް އުފާވެރި ހަޔާތަކަށް މަގު ކޮށައިދޭށެވެ. މި ހަތަރު ފާރުން ހިމަޔާތް ހޯދައިދޭށެވެ. އެއީ ކޮންފަދަ މަތިވެރި ގުރުބާނެއް ހެއްޔެވެ؟ ކޮންފަދަ ނަމޫނާއެއް ހެއްޔެވެ؟ ހުރިހާ ފިރިހެން ވެސް މިހެންވާނެ ނަމައެވެ. އޭރުން ޖިންސީ އަނިޔާގެ ހިތިރަހަ ޅަދަރިން އަރުބުޑުގައި ލާކަށް ނުޖެހޭނެއެވެ. މިފަދަ ކަންކަން ތަހައްމަލު ކުރާ ކިތައް ދިވެހިން މިއަދު ވެސް މި ރާއްޖޭގައި ތިބޭނެ ހެއްޔެވެ؟ ހިތިރަހައިގެ ހިތިކަން އިހުސާސް ކުރެވޭނީ އެކަން ތަޖުރިބާ ކުރެވުމުންނެވެ. އެއީ ހިތިފިލުވާހެން ފިލައިގެންދާނެ ކަމެއް ނޫނެވެ. އަބަދަށް ދެމިހުންނާނެ ކަމެކެވެ. (ނިމުނީ)


އިސްލާމިކް ސްޓޭޓްގެ ތައުލީމީ ނިޒާމާ ގުޅޭ ވީޑިއޯއެއް އާންމުކޮށްފިMikal News\nއައިއެސް އާންމުކުރި ވީޑިއޯގެ މަންޒަރެއްގެ ތެރެއިން\nއިސްލާމިކް ސްޓޭޓްގެ ތައުލީމީ ނިޒާމާ ގުޅޭ ވީޑިއޯއެއް އާންމުކޮށްފި\n15 މާރިޗު 2015, 9:16 |\nއިސްލާމީ ދައުލަތުގެ ނަމުގައި އިރާގާއި ސީރިއާގައި ހަރަކާތްތެރި ވަމުންދާ ޖަމާއަތުން އެޖަމާއަތުގެ ދަށުގައިވާ ބިންތަކުގައި ތައުލީމު ދެވޭ ގޮތާއި ގުޅޭ ވީޑިއޯއެއް އާންމު ކޮށްފިއެވެ. އިސްލާމީ ދައުލަތް ނުވަތަ އައިއެސްގެ މީޑިއާ ގޮފި އައްރައްގާ އިން އާންމު ކުރި މިވީޑިއޯގައި ސީރިއާގެ ކުރީގެ ސަރުކާރުން ހިންގި މަދަރުސާތަކުގައި ހަރަކާތްތެރިވި މުދައްރިސުން ތައުބާވާ މަންޒަރުވެސް ދައްކުވައިދީފައިވެއެެވެ.\nކުރީގެ މަންހަޖުތައް ކިޔަވައިދިނުމުގައި ކުރިން މަސައްކަތްކޮށްފައިވާ މުދައްރިސުންނަށް އައިއެސްގެ ފަރާތުން ބައްދަލުވުމެއް ބާއްވައި، ތައުބާވުމަށް ނަޞޭޙަތްތެރިވި ކަމަށްވެސް އެވީޑިއޯގައި ބުނެއެވެ. މީގެ އިތުރުން، އައިއެސް ގެ ތައުލީމީ މަންހަޖާއި ގުޅޭ ގޮތުން ވާހަކަ ދައްކާފައިވާ މަންޒަރުވެސް އެ ވީޑިއޯ އިން ފެނިގެން ދެއެވެ.\nއައިއެސްގެ ފަށާ ތައުލީމުގެ މުއްދަތަކީ9އެކެވެ. އެއިގެ ތެރެއިން ފުރަތަމަ5އަހަރަކީ އިބްތިދާއިއްޔަ (primary) އަހަރުތަކެވެ. ދެން އޮތް4އަަހަރަކީ އިޢުދާދިއްޔަ (junior high) އަހަރުތަކެވެ. އެއަށްފަހު މަތީ ތައުލީމެވެ. މި އަހަރުތަކުގައި ދަރިވަރުން އިޚްތިޔާރުކުރާ ދާއިރާއަކުން ޚާއްސަ ވާން ފުރުޞަތު ލިބިގެންދާނެއެވެ.


Rasmee khidhumai dhinumugai zaatheevun miee dhen boduvehje kamehnoon hehyeve?\nރަސްމީ ޚިދުމަތް ދިނުމުގައި ޒާތީވުން މިއީ ދެން ބޮޑުވެއްޖެ ކަމެއްނޫން ހެއްޔެވެ؟\nރަށުގެ ކަތީބުން އެމީހުންގެ ގާތްތިމާގެ މީހުންނަށާއި ބޮޑު ރައްޓެހީންނަށް ރަށު އޮފީހުގެ ވަޒީފާތައް ދީ، ރަށުން ދެތިން ހަތަރު ގޯތި ދިން ޒަމާން މާޒީވެ ހިނގައްޖެއެވެ. ވަކި ރައްޔިތަކު ނިކަމެތިކޮށްލައި، އާއިލާގެ މީހުންނަށާއި ޅިޔަންފަހަރީންނަށް ޤައުމުގެ އިސް މަޤާމްތައްދީ، ދެބުރި ތިންބުރިއަށް ގެ ހިއްލައިދީ، އެމީހުންގެ ކުންފުނިތަކާއި ވިޔަފާރިތަކަށް ނާޖާއިޒް ފައިދާތައް ހޯދައިދިން ވެރީންގެ ޒަމާންވެސް މާޒީގެ ތެރެއަށް ކޮށްޕާލީ އަހަރެމެން ބަދަލަކަށޭ ބުނެ ނިކުމެގެންނެވެ. އެ ހުރިހާ ތަފާތުކުރުންތަކާއި، ދުވަހަކު ކޮޅުންވެސް ދިމާވެފައިވާ ކަމަކާ ހެދި އެ ދައްކާ ޒާތީ ގޮތްގަނޑު ބަދަލުކުރުމަށެވެ. އެންމެވެސް ހޯދަން މި އުޅޭ “ހަމަކަން” ލިބިގަތުމަށެވެ. އެހެންނަމަވެސް އެ ހުންނަ ޒާތީ ގޮތްގަނޑު އަހަރެމެންގެ ތެރޭގައި ވަކިހިއްޕާފައި މި ވަނީ އަމަކަށު ވަރަކަށް ނޫންވިއްޔާއެވެ! އާއްމު ޚިދުމަތްތައްދިނުމުގަ އާއި ރަސްމީ ކަންކަމުގައިވެސް އެ ދައްކާ ޒާތީ ހަސަދަގަނޑެއް ތާއެވެ!\nދުވަސްވަރަކީ މީގެ ދެތިން މަސްކުރިން ރަށުތެރޭގައި އެންމެ ގަދަޔަށް ޑެންގޫހުން ފެތުރިން މިދިޔަ ދުވަސްވަރެވެ. ކާފަ އަކު ހުންއައިސްގެން ޑޮކްޓަރަށް ދެއްކުމަށްޓަކައި އަންހެން ކުއްޖަކު ހޮސްޕިޓަލަށް ދިޔަ ފަހަރެކެވެ. ޑޮކްޓަރ ބައްލަވައި، ލެބޯޓްރީން ލޭ ނެގުމަށްފަހު، އައު ސިރިންޖެއް ހޮސްޕިޓަލާއި ހަވާލުކުރަން ޖެހޭތީ، އެ ސިރިންޖް ގަނެގެން ނަރުހުންގެ ސްޓޭޝަނަށް މި ބުނާ އަންހެން ކުއްޖާ ދިޔައެވެ. ފަސްވަރަކަށް މިނެޓް ފަހުން ވަރަށް ބާރަށް ހިނގާފައި އައިސް އަޅުގަނޑުގެ ކުރިމައްޗަށް ހުއްޓުނު އިރު އޭނާާ ހުރީ ރުޅިއައިސް ރަތް ވެފައެވެ. ވަރަށް މަސައްކަތުން އޭނާ ހަމައަކަށް އެޅުވުމަށްފަހު، ވީ ކީއްތޯ އެހުމުން ބުނި ވާހަކައިން އަޅުގަނޑު ހިނިއަންނަގޮތްވެސް ވިއެވެ.\nމި އަންހެން ކުއްޖާ ނަރުހުންގެ ސްޓޭޝަންގައި ހުރި ނަރުހަށް ސިރިންޖް ދިއްކޮށްލުމުން ދެނެހުރިކަމަށްވެސް ނުހަދައި، ތުން އަނބުރާލާފައި ފައިލެއްގައި އެ ލިޔާ ހާސަރެއް ލިޔަން އޭނާ ހުރީ ޔޯލައެވެ! ސިރިންޖް ހިފައިގެން އެޔަށް ހަދާނެ ގޮތެއް ނޭނގި، މޭޒުމަތީ ބާއްވާފަ ދާން ނުކެރިގެން ހުރެ “އެކްސްކިއުސްމީ” އޭ ކިޔާ ކިޔާ ވެސް އަނގައި ނުބުނެގެން ހުއްޓާ، އެންމެ ފަހުން އެޔާ ހަވާލުވީ ސްޓޭޝަނަށް އައި ބިދޭސީ ނަރުހެކޯލައެވެ! ރަނގަޅަށް ވާނުވާ ސާފުކޮށްލި އިރު، މި އަންހެން ކުއްޖާ އާއި ނަރުސް ކުއްޖާ އަކީ، އެއް އިރެއްގައި ތިނެސްކަން ލޯބީގެ ފިނޮޅެއްގެ އައްސޭރީގައި ވަރުގަދަ އިޝްޤީ ހަނގުރާމައެއް ކުރި ދެ ކުދިންނޯލައެވެ! އެހެނެއްކަމަކު، އެފަދަ ހަސަދައެއް ފިލުވައިލުމަށް އެންމެ އެކަށޭނަ ތަނަކީ މިފަދަ އާއްމު ޚިދުމަތްދޭ ހޮސްޕިޓަލް މާހައުލު ބާއޭ އަޅުގަނޑުގެ ހިތަށް އެރިއެވެ. ރަސްމީ ވަޒީފާ އަދާކުރުމުގައި ހިފަހައްޓަން ޖެހޭ މިންގަނޑުތައް ނަރުހުންނަށް ފަހެ މިހާރު ކިޔައި ނުދެނީ ހެއްޔެވެ؟\nމިފަދަ ކަންކަން ވަކި ނުހިނގަންވީ ފަހެ ކީއްވެ ހެއްޔެވެ؟ އެޔޮއް ޢިއްޒަތާއި ޤަދަރުން ފުރިގެންވާ ރައްޔިތުންގެ މަޖިލީހުގައި ޢިއްޒަތްތެރި މެންބަރުންވެސް އެ ކުރަނީ ހަމަ އެފަދަ ޒުވާބު ވިއްޔާއެވެ. އަޅުގަނޑުވެސް އެއްބަހެވެ. އެއީ ބަހުސްކޮށް ވާދަގޮވަން ޖެހޭތަނެކެވެ. އެހެނެކޭ ކިޔާފަ، ވާދަ ގޮވަން ޖެހޭނީވެސް ބިލުތަކާއި ބެހޭގޮތުންތާއެވެ! އަޅުގަނޑުމެން އެ މެންބަރުން ހޮވީ އެއް މެންބަރަކު އަނެއް މެންބަރަކާ ދިމާލަށް އައުގުރާނަ ގޮވާ، ޒާތީ ދިރިއުޅުމާ ބެހޭގޮތުން ހިތުހުރިހާ އެއްޗެއް ކިޔާ، ހަސަދަ ފިލުވުމަކަށް ނޫން ވިއްޔާއެވެ! އެފަދަ ނާތަހުޒީބީ އަމަލު ހިންގާ ހޮޅުއައްޓަކަށް އެ މަޖްލިސް ހަދާއިރު، އަޅުގަނޑުމެންނަށް އެ މެންބަރުން އަދާކުރަންޖެހޭ ދަރަނީގެ މަތިން ހަނދުމަ ނުހުންނަނީ ހެއްޔެވެ؟ އަޅުގަނޑުމެންނަށް ދޭން ޖެހޭ ޤައުމީ ޚިދުމަތް ކޮބާހެއްޔެވެ؟\nދެންވެސް ހަމަ އިހަށްދުވަހުގެ ވާހަކައެކެވެ. ރައީސުލްޖުމްހޫރިއްޔާ އެންމެ ފަހުން ކުޅުދުއްފުއްޓަށް ކުރެއްވި ދަތުރުފުޅާއި ގުޅިގެން ޓެކްސީތަކެއް ކުއްޔަށް ނެގުނެވެ. އެހެންނަމަވެސް ކުއްޔަށް ނެގުނު ބައެއް ކާރުތަކާއި މެދު ރަށު ކައުންސިލަރުން ހިތްޕުޅުހަމަޖެހިވަޑައިނުގެން އެ ޓެކްސީތައް ހަމަ ވަގުތުން ފޮނުވާލުމަށްފަހު، ކައުންސިލަރުން ހިތްޕުޅުތައް ހަމަޖެހިވަޑައިގަންނަވާ “ކުލައި”ގެ ޓެކްސީތަކަކަށް އެ ފުރުސަތުދެވުނެވެ. އިދިކޮޅު ޚިޔާލުގެ ޓެކްސީތައް ބޭނުންކޮށްގެން ޖާނުން ފިދާވުމުގެ ހަމަލާއެއް ދީފާނެކަމަށް އެ ކައުންސިލަރުންނަށް ހީފުޅުކުރެއްވުނީ ތޯއްޗެކެވެ! އެހެންނަމަވެސް ވަކި ކުލައަކަށް ލޯބި ކުރާ ޓެކްސީ ޑްރައިވަރުންވެސް އެފަދަ އާއްމު ޚިދުމަތެއް ދޭއިރު، އިދިކޮޅު ޚިޔާލުގެ ކަސްޓަމަރަކަށް “ދެރަގޮތެއް” ފަހެ ހަދާނެ ހެއްޔެވެ؟ އެ ޑްރައިވަރުންވެސް ބޭނުންވަނީ ގިނަ ރުފިޔާ ހޯދައިގެން ގަންނަން ހުންނަ ތަކެއްޗަށް އަތްފޯރުކުރަންވިއްޔާއެވެ.\nއެފަދަ ޚިދުމަތެއް ހޯދާއިރު، އެ ބަޔަކު ހިތްހަމަޖެހޭ ޓެކްސީއެއް ގެނައުމުގައި ކުޑަވެސް މައްސަލައެއް ނެތެވެ. އެހެންނަމަވެސް ޓެކްސީތައް ގެނެސް އެތައް އަނގައެއްތެޅުވުމަށް ފަހު ދެން ފޮނުވާލުމުން، ޤާނޫނު އަސާސީގެ އަސާސީ ޙައްޤުތަކާއި މިނިވަންކަމާއި ބެހޭ ބާބުގައި ބަޔާންކޮށްފައިވާ މަސައްކަތްކުރުމުގެ ޙައްޤު އެ ޑްރައިވަރުންނަށް ލިބިދިނުމުގައި ތަފާތުކުރުންތަކެއް ގެންގުޅިފައިވާކަމަށް ތުހުމަތުކުރުމުގެ ޖާގަ އެބައޮތެވެ. އެ ބާބުގެ 17 (ހ) ގައި ވާގޮތުން އެ ބާބުގައި ބަޔާންކޮށްފައިވާ އެންމެހާ ޙައްޤުތައް ބަޔާންކޮށްފައިވާ ގޮތުގެ މަތީން އެއްވެސްގޮތަކުން ތަފާތުކުރުމެއްނެތި ހަމަކޮންމެ މީހަކަށްމެ ލިބިގެންވެއެވެ. އެއްވެސް ހާލެއްގައި އެމީހެއްގެ ސިޔާސީ ނުވަތަ އެނޫންވެސް ވިސްނުމަކަށް ބަލައި ތަފާތުކޮށްގެން ނުވާނޭ ކަމަށް ކަނޑައެޅިގެން ބަޔާންކޮށްފައިވެއެވެ. ކަންމިހެން އޮތްއިރު ކުޅުދުއްފުށީގެ އެންމެހާ ރައްޔިތުން ތަމްސީލުކުރާ އެ ކައުންސިލަރުން ވަކި ރައްޔިތަކާ މެދު ޒާތީގޮތުން ޖައްސާލައިގެން އުޅެނީއޭ ނުބުނެވި ހުންނާނެ ހެއްޔެވެ؟\nމަދު ބައެއްގެ މިފަދަ ޢަމަލުތަކެއްގެ ސަބަބުން، ޤާނޫނު އަސާސީން ލިބިދޭ ހައްޤުތައް ކަށަވަރުކުރުމަށްޓަކައި ބަދަލަކަށޭ ބުނެގެނައި ސަރުކާރުގެ އަގު އިތުރަށް ވެއްޓުންނޫން އެހެންކަމެއް ނުވެއެވެ. އެހުންނަ ޒާތީ ގޮތްގަނޑު ދޫކޮށްލައިގެން ނޫނީ ހަމަ އެންމެ މޮޅެއްވެސް އެކަކަށްވެސް ނުވާނެއެވެ.


Adhives mithiby raees Nasheed ge liyunthakuge inthizaaruga: MCS - vNews.mv\nއަދިވެސް މިތިބީ ރައީސް ނަޝީދުގެ ލިޔުންތަކުގެ އިންތިޒާރުގައި: އެމްސީއެސް\nޝިފްޒާ މުޞްޠަފާ 04 March 2016, 11:35\nކުރީގެ ރައީސް މުހައްމަދު ނަޝީދުގެ ބޭސްފަރުވާގެ މުއްދަތު އިތުރުކުރުމަށް ހުށަހެޅުމަށް އެންގި ލިޔުންތައް އަދިވެސް ނުލިބޭ ކަމަށް މޯލްޑިވްސް ކަރެކްޝަނަލް ސާވިސްއިން ބުނެފިއެވެ.\nކަރެކްޝަނަލް ސާވިސްގެ މީޑިއާ އޮފިސަރު ހަސަން އަލީ ވީނިއުސްއަށް ވިދާޅުވީ އިނގިރޭސިވިލާތުން ބޭސްފަރުވާ ކުރުމަށް ކުރީގެ ރައީސް މުހައްމަދު ނަޝީދަށް ދީފައިވާ މުއްދަތު އިތުރުކުރުމަށް އެދިވަޑައިގެންފައި ވީނަމަވެސް ކުރިން ހުށަހެޅުއްވި ލިޔުންތަކަށް ބަލައި އެކަން ކުރެވެން ނެތްކަން އެމަނިކުފާނަށް އަންގާފައިވާ ކަމަށެވެ.\nހަސަން އަލީ ވިދާޅުވީ ކުރިން ހުށަހެޅުއްވި ބައެއް ލިޔުންތައް ފުރިހަމަނުވުމާއި ސައްހަކަން ކަށަވަރު ނުކުރެވެމުން އެކަންކަން ރަގަޅުކުރުމަށް ފަހު އަލުން ލިޔުންތައް ހުށަހެޅުއްވުމަށް އެމަނިކުފާނަށް ފުރުސަތު ދީފައިވާ ކަަމަށެވެ. ނަމަވެސް އޭގެ ފަހުން އެއްވެސް ލިޔުމެއް ނުލިބޭ ކަމަށް ވިދާޅުވިއެވެ.\n"މިދިޔަ މަހުގެ 22 ވަނަ ދުވަހު އަޅުގަނޑުމެން އެންގީ ލިޔުންތައް އަލުން ހުށަހެޅުއްވުމަށް. އެކަމަކު މިއަދާ ހަމައަށްވެސް އަދި ލިޔުންތަކެއް ނުލިބޭ" ހަސަން ވިދާޅުވިއެވެ.\nކަރެކްޝަނުގެ މީޑިއާ އޮފިސަރު ވިދާޅުވީ ލިޔުންތައް ހުށަހެޅުއްވުމަށް އެމަނިކުފާނަށް އަދިވެސް ފުރުސަތު ބަންދުނުވާ ކަމަށެވެ. އަދި އެބޭފުޅުން ތިއްބެވީ ލިޔުންތަކުގެ އިންތިޒާރުގައި ކަމަށް ވެސް ވިދާޅުވިއެވެ.\nރާއްޖެއިން ބޭރުން ބޭސްފަރުވާ ހޯއްދެވުމަށް ސަރުކާރުން ރައީސް ނަޝީދަށް ދީފައިވަނީ 30 ދުވަހުގެ މުއްދަތެކެވެ. އެމަނިކުފާނު ވަނީ ދެމަސްދުވަސް އިތުރުކުރުމަށް އެދިވަޑައިގެންފައެވެ. އެކަމަށް އެދިވަޑައިގެން ލިޔުންތަކެއް ވެސް ހުށަހެޅުއްވިއެވެ. ނަމަވެސް އެ ލިޔުންތައް ކަރެކްޝަނަލް ސާވިސްއިން ގަބޫލުނުކުރުމުން ކަރެކްޝަނުން އެދުނު ގޮތަށް އަނެއްކާވެސް ލިޔުންތައް ހުށަހެޅުމަށް މަސައްކަތް ކުރަމުން އަންނަ ކަމަށް އެމަނިކުފާނުގެ ގާނޫނީ ޓީމުން ބުނެފައި ވެއެވެ.\nރައީސް ނަޝީދު ރާއްޖެއިން ބޭރަށް ވަޑައިގަތުމުގެ ހުއްދައަކަށް އެދިވަޑައިގަތީ އެމަނިކުފާނުގެ މައިބަދައާއި ގުޅިފައިވާ ނާރެއް ފިތޭތީ ކުރިމަތިވާ ސިއްހީ މައްސަލަތަކަށް ފަރުވާ ހޯއްދެވުމަށް ޑޮކްޓަރުން ލަފާ ދެއްވާފައި ވާތީއެވެ.\nނިމިގެންދިޔަ ހަފުތާގައި ހއ. އުތީމު ބަނދަރު ހުޅުވުމަށް ބޭއްވި ރަސްމިއްޔާތުގައި ވާހަކަފުޅު ދައްކަވަމުން ރައީސް ޔާމީން ވިދާޅުވީ ރައީސް ނަޝީދުގެ މައިބަދައިގެ އޮޕަރޭޝަނެއް ކުރަން ނުޖެހޭކަން މިހާރު އެނގޭ ކަމަށެވެ. އޭގެ ބަދަލުގައި މިހާރު ޖެހެނީ އިންޖެކްޝަނެއް ޖެހުމަށް ކަމަށާއި އެކަން ކުރައްވައިގެން އެނބުރި ރާއްޖެ ވަޑައިގަތުމަށް ރައީސް ނަޝީދަށް ދަންނަވާ ކަމުގައިވެސް ރައީސް ވިދާޅުވިއެވެ.\nރައީސްގެ ވާހަކަފުޅާ ގުޅިގެން ނަޝީދުގެ ގާނޫނީ ޓީމުން ވަނީ ކަންބޮޑުވުން ފާޅުކޮށްފައެވެ. އެ ޓީމުގެ މެމްބަރު އަލްއުސްތާޒު ހަސަން ލަތީފް ވިދާޅުވީ ރައީސް ނަޝީދުގެ ސިއްހީ ހާލުކޮޅާ ގުޅޭ މައުލޫމާތުތަކަކީ އެމަނިކުފާނުގެ ޒާތީ ކަންކަން ކަމަށާއި އެފަދަ މައުލޫމާތުތަކެއް ރައީސް ބޭނުންފުޅުވުމުން ހާމަކުރެވިގެން ނުވާނެ ކަމަށެވެ. އަދި ސަރުކާރާއި ކަމާބެހޭ ފަރާތްތަކަށް ނަޝީދުގެ ސިއްހީ މައުލޫމާތު ފޯރުކޮށްދެމުންދަނީ އިތުބާރެއް އޮތުމުން ކަމަށާއި ނަމަވެސް މިހާރު ކަންކަން ވަމުންދާ ގޮތުން އެ މައުލޫމާތުތައް ކަމާބެހޭ ފަރާތްތަކާ ހިއްސާކުރުމަށް ފަސްޖެހޭ ކަމަށެވެ.\nރައީސް ނަޝީދުގެ ބޭސްފަރުވާގެ މުއްދަތު އިތުރުކުރުމަށް އެދި ހުށަހެޅި ލިޔުންތައް ސައްހަ ނޫން ކަމަށް ބުނުމަށްފަހު އެ ލިޔުންތަކުގައި ހުރި ވާހަކަތަކަށް ބަލައި ކަންކަން ހާމަކުރަމުން ގެންދިއުމަކީ ނަޝީދު ހުށަހެޅުއްވި ލިޔުންތައް ސަރުކާރުން ގަބޫލުކުރާކަން ހާމަވާ ކަމެއް ކަމަށްވެސް ހަސަން ވިދާޅުވިއެވެ.\nމަސްދުވަހުގެ މުއްދަތެއް ސަރުކާރުން ދިނުމުން ރައީސް ނަޝީދު އިނގިރޭސިވިލާތަށް ވަޑައިގަތުމަށް ފުރާވަޑައިގަތީ މިއަހަރުގެ ޖެނުއަރީ މަހުގެ 18 ވަނަ ދުވަހުގެ ރޭގެ ވަގުތެއްގައެވެ. މިހާތަނަށް މުއްދަތު އިތުރުކޮށްދީފައި ނުވި ނަމަވެސް އޭގެ ފަހުން މިހާރު މިވަނީ ދޮޅުމަސް ދުވަސް ވެފައެވެ.\nރައީސް ނަޝީދުގެ މައްޗަށް އުފުލުނު ޓެރަރިޒަމްގެ ދައުވާ ސާބިތުވެ އެމަނިކުފާނު 13 އަހަރަށް ޖަލަށް ލުމަށް ހުކުމްކުރީ 13 މާޗު 2015 ގައެވެ.


Aslu ingeytha? Dhivehi cinema ge aa thari akee Washiya - One Online\nވާޝިޔާ މުހައްމަދު (ޝިޔާ) -- ފޮޓޯ: ވާޝިޔާ\n"އަސްލު އިނގޭތަ... ކޮމްބޯއެއް މާ ސަޅިވާނެ،" މިއީ ދިރާގުން މި ފަހުން މަޝްހޫރުވި އިސްތިހާރެއްގެ ތަންކޮޅެކެވެ. މި އިސްތިހާރުން ފެނިގެންދާ މޫނަކީ ގިނަ ބަޔަކަށް އާ މޫނަކަށް ނުވާނެ އެވެ. މިހާރު ދިވެހި ސިނަމާގައި ނަން ހިނގާ އެއް މޫނަކީ އެއީ އެވެ. މީގެ ދެ އަހަރު ކުރިން ފިލްމީ ދާއިރާއަށް ތައާރަފުވި ވާޝިޔާ މުހައްމަދު (ޝިޔާ) އަކީ މިހާރު ދިވެހި ސިނަމާގެ އާ ތަރި އެވެ. އަދި އެހާމެ ހުނަރުވެރި މޮޑެލްއެކެވެ. ޝިޔާގެ ހުނަރުން ދިވެހި ސިނަމާގައި އަންނަނީ އާ ކުލަތަކެއް ޖައްސަމުންނެވެ. މޮޑެލިންގައި ޝިޔާގެ ޕޯސްތަކުން އަންނަނީ އެންމެން ޖާދޫގައި ޖައްސަމުންނެވެ. މިއީ އޭނާގެ ވާހަކަ އެވެ.\nޝިޔާގެ އެކްޓިން ކެރިއަރުގެ ފުރަތަމަ ބިންގާ އެޅިގެން ދިޔައީ ސުކޫލް ދައުރުގަ އެވެ. ސުކޫލް ދައުރުގައި ޑްރާމާތަކުގައި ބައިވެރިވުން ވެގެންދިޔައީ މި ދާއިރާއަށް ކޮންމެވެސް ވަރެއްގެ ޝައުގުވެރިކަން އުފެދުނު ކަމަކަށެވެ. ނަމަވެސް ޝިޔާގެ ވިސްނުން ހުރީ ފިލްމެއްގެ ކުޑަކުޑަ ރޯލަކުން އެއް ފަހަރު ފެނިލުމެވެ.\n"ސްކޫލު ދައުރުގައި ހުންނާނެ ޑްރާމާގައި ބައިވެރިވެފަ. ދެން އޭރުވެސް ބޮޑު ކެރެކްޓާއެއްގެ ގޮތަށް މި އިންޑަސްޓްރީން ފެންނާކަށް ދުވަހަކުވެސް ބޭނުމެއް ނުވޭ. ހަމަ މިހެން އަރިމަތިން އެކްސްޓްރާއެއްގެ ގޮތަށް ވަންސް އިން އަ ލައިފްޓައިމް އެއްޗެއް ގޮތަށް. އެގޮތަށް އިންނާނީ ވިސްނާފަ. އޭރަށް ބުނެވޭނެއެއްނު ކުޅުނީމޭ. ކެރިއާއެއް ބިލްޑް ކުރާކަށް އެކްޓާއެއް ގޮތަށް ދުވަހަކުވެސް އޭރު ނުވިސްނަން،،" ޝިޔާ ބުންޏެވެ.\nޝިޔާގެ ވިސްނުން މުޅީން ބަދަލުކޮށްލީ، ފިލްމީ ދާއިރާއަށް އޭނާ ތައާރަފުވި ބައިސްކޯފްގެ ފިލްމު، "ތިން ބިބީ"ގެ ސަބަބުންނެވެ. ރައްޓެއްސެއްގެ އެދުމަށް ކުޅުނު ފިލްމު ވެގެން ދިޔައީ ޝިޔާގެ ތަރި ދިވެހި ސިނަމާގައި ވިދާލުމަށް އެޅުނު ފުރަތަމަ ފިޔަވަޅަށެވެ. ދާއިރާއަށް ޝައުގުވެރިކަން ވެސް އުފެދުނީ އެހާ ހިސާބުންނެވެ.\n"ތިން ބިބީ އަށް ފުރުސަތު ލިބުނީ ނަތާގެ ފަރާތުން. މުންކޮ ތިން ބިބީއަށް ކުއްޖަކު ހޯދާ ވާހަކަ ބުނީމަ، ބިބީއެއް ހޯދާ ވާހަކަ ބުނީމަ، ނަތާ ބުނީ ޓްރައި ކުރަންވީ ނޫންހޭ، އައި ސެއިޑް އިޓްސް ނޮޓް މީއޭ،" ޝިޔާ ބުންޏެވެ.\n"އަސްލު މި ދާއިރާއަށް ޝައުގުވެރިކަން އުފެދުނީ ނުކުތް ފަހުންނޭ ބުނެވޭނީ. އެއީ ކުރިއަކުން ބޭނުން ނުވި މިކަން ކުރާކަށް. ހަމަ އެކްޓް ކުރުމަކީ ކުރަން ބޭނުންވި ކަމެއް ނޫން. ތިން ބިބީ ކުޅެފަ އައި ލައިކްޑް ދި އެކްސްޕީރިއެންސް. އެހިސާބުން ދޯ އިންޓަރެސްޓެޑް ވީ،" ޝިޔާ ބުންޏެވެ.\nއަލަށް ދާއިރާގައި ބޮޑު ފިލްމަކަށް މަސައްކަތް ކުރަން ލިބުން ވެގެން ދިޔައީ ޝިޔާއަށް ބޮޑު ޗެލެންޖަކަށެވެ. ދާއިރާއަށް އާ ވުމުން ބައެއް ކަންކަން ނޭނގުނު ނަމަވެސް ޝިޔާއަށް ފުރަތަމަ ދުވަސްވެސް ވީ މަޖާ ދުވަހަކަށެވެ. އަދި އެ ދުވަހުގެ ތަޖުރިބާ ވެގެން ދިޔައީ ޝިޔާއަށް ވަރަށްވެސް ހާއްސަ ތަޖުރިބާއަކަށެވެ.\n"ފުރަތަމަ ދުވަހު ވަރަށް މަޖާ، ވަރަށް ތަފާތުދޯ. ފިލްމުތަކުން ފެންނަ އެއްޗަކާ އެތަނަށް ގޮސް އެކްޓް ކުރުމާ، އެއީ ވަރަށް ތަފާތު އެކްސްޕީރިއެންސެއް. އޭރު ފްރޭމްވެސް ނޭނގެ. ޝިޔާ އިނިން ފްރޭމަށް އަރާކަމަށް ހީއްކޮށް މޫނުން އެކްޓް ކުރަން އަތުގެ ޝޮޓެއް ނެގިއިރު، އެވަރަށްވެސް ޝިޔާއަކަށް ނޭނގެ އޭރު،" ޝިޔާ ބުންޏެވެ.\n"ތިން ބިބީ" އަށްފަހު ޝިޔާއަށް ދާއިރާއިން ފުރުސަތުތައް ލިބެން ފެށިއެވެ. އެގޮތުން ގިނަ ބައެއްގެ ސަމާލުކަން އެންމެ ބޮޑަށް ލިބިގެން ދިޔައީ މިދިޔަ އަހަރުގެ އެންމެ މަޝްހޫރު އެއް ސީރީޒް، "އެހެނަސް" އިން ޝިޔާ ކުޅެދީފައިވާ ރޯލެވެ. ފޮތުގައި ނުވެސް ނެތް ކެރެކްޓާއެއް އުފަންކޮށް، އަހްމަދު އިގްބާލް (އައިކިއު) "ޕިންކް"ގެ ރޯލު ޝިޔާއަށް ދިނީ ބޮޑު އިތުބާރަކާއި ޔަގީން ކަމާއެކު އެވެ. "އެހެނަސް" ސީޒަން ދޭއްގައި ފެނިގެންދާ ޕިންކްގެ ރޯލުން ޝިޔާއަށް ގިނަ ބައެއްގެ ތައުރީފު ލިބިގެންދިޔަ އެވެ.\n"އެއީ ހަމަ އިގްބާލް ތުރޫކޮށް ލިބުނު އެއްޗެއް. އިގްބާލް އަމިއްލައަށް ޝިއާއަށް އެޕްރޯޗް ކޮށްފަ ބުނީދޯ ޝިޔާ ޕިންކްގެ ކެރެކްޓާ ކުޅެންވީ ނޫންހޭ. އޭގެ މާ ކުރިން އެހެނަސް ބަލަންދޯ ޝިޔާ. އަބަދުވެސް ބުނަން އިގްބާލް ކައިރީ ކޮންމެވެސް ތަންކޮޅަކަށް ޝިޔާ ބޭނުމޭ ކުޅެން. އެހެނަސް ވަރަށް ރީއްޗޭ. އިގްބާލް ތޯޓް ހީ ކުޑް ރިލައި އޮން މީ ޕިންކްގެ ކެރެކްޓާއަށް. އެއީ ނުވެސް ނެތް ކެރެކްޓާއެއް ފުރަތަމަ ލިޔެފަ، ޝިޔާއަށް ކުޅެވޭނެ ކަމަށް ފީލް ވެގެން އެޕްރޯޗް ކުރީ، މިއަދުވެސް ބުނަން ބޭނުން އިގްބާލް ވަރަށް ބޮޑަށް ތެންކިޔުއޭ،" ޝިޔާ ބުންޏެވެ.\nދިވެހި ސިނަމާގައި ދެ އަހަރަށް ވުރެ ގިނަ ދުވަސްވެފައިވާއިރު، ޝިޔާ ވަނީ އިތުރު ފިލްމުތަކެއްގެވެސް މަސައްކަތް ކޮށްފައެވެ. އެގޮތުން "ކަޅަކި" އާއި "ހެހެސް" އަކީ ޝިޔާ އެންމެ އަވަހަށް ފެންނާނެ ދެ ފިލްމެވެ. ކޮވިޑްގެ ސަބަބުން ދެ ފިލްމު އަދި ބެލުންތެރިންނާ ހިސާބަށް އައިސްފައި ނުވާއިރު، ވަރަށް އަވަހަށް އެ ދެ ފިލްމުވެސް ސިނަމާތަކަށް އަންނާނެ ކަމަށް ޝިޔާ ބުންޏެވެ.\nއޭގެ އިތުރުން މިހާރުވެސް ބައިސްކޯފުން ދައްކަމުން އަންނަ "ހުވާކޮށްފާ ބުނަން" ސީރީޒްގައިވެސް ޝިޔާ އަންނަނީ އޭނާގެ ހުނަރު ދައްކަމުންނެވެ. ޝިޔާ ބުނި ގޮތުގައި އޭނާގެ އިތުރު ޕްރޮޖެކްޓްސްތައްވެސް އެބަހުއްޓެވެ. ނަމަވެސް އެއީ ފޭނުންނަށް ސަޕްރައިޒެއް ކަމަށް އޭނާ ބުންޏެވެ.\nޝިޔާ ބުނި ގޮތުގައި އޭނާ މި ދާއިރާގައި މިހާތަނަށް އެންމެ ހިތްހަމަ ޖެހޭ ރޯލެއް ކުޅެފައިވަނީ "ކަޅަކި"ގަ އެވެ. އެއީ އޭނާ އެންމެ ކުޅެން ބޭނުންވި ރޯލެވެ. އޭގެ ކުޑަ ސްޕޮއިލާއެއް ދެމުން ޝިޔާ ބުނެފައިވަނީ އެ ފިލްމުގައި އޭނާ ފެނިގެން ދާނީ ބިރުވެރި ކެރެކްޓާއެއްގެ ރޯލުން ކަމަށެވެ. އަދި އޭނާ ކުޅެފައިވަނީ "ޒިޔާނާ"ގެ ކެރެކްޓާ ކަމަށެވެ. ޝިޔާ ހުރީ "ކަޅަކި" ބެލުންތެރިންނާ ހަމައަށް އަންނާނެ ދުވަހެއްގެ އިންތިޒާރުގަ އެވެ.\n"ޝިޔާ އެންމެ ކުޅެލަން ބޭނުންވާ ރޯލް އިންނާނީ ކަޅަކީގަ. އެއީ ކަޅަކި އެއީ މިހާތަނަށް ޝިޔާއަށް ކުރެވުނު އެންމެ ޕްރައުޑް އެއް މަސައްކަތް. އައި ކާންޓް ވެއިޓް ކަޅަކި ބެލުން ތެރިންނާ ހަމައަށް އަންނާނެ ދުވަހަކަށް. އޭގެ ޝިޔާ ކުޅެފަ އިންނާނީ ހަމަ ބިރުވެރި ކެރެކްޓާއެއް. ޒިޔާނާގެ ކެރެކްޓާ އިންނާނީ ކުޅެފަ،" ޝިޔާ ބުންޏެވެ.\nމަޝްހޫރު ފިލްމީތަރިންނާއި ޑައިރެކްޓަރުންނާއެކު ވެސް މަސައްކަތް ޝިޔާ ކޮށްފައިވާއިރު، އޭނާ މިހާރު ހުރީ "ބަވަތި" ގެނެސްދިން ޑައިރެކްޓަރު އިލްޔާސް ވަހީދު (އިއްލެ) އާއެކު މަސައްކަތް ކޮށްލުމަށް ކެތް މަދުވެފަ އެވެ. ދާއިރާއަށް ވަނީއްސުރެ، ޝިޔާ ބޭނުންވީ އިއްލެއާއެކު މަސައްކަތް ކުރުމަށެވެ. އަދި އެ ފުރުސަތު ލިބިފައި ނުވި ނަމަވެސް ޝިޔާ ހުރީ އިއްލެ "އެކްޝަން" ބުނާނެ ދުވަހެއްގެ އިންތިޒާރުގަ އެވެ.\n"އިއްލެއާ އެކު މަސައްކަތް ކުރަން ކިޔާތާ ފުދޭ ވަރަށް ގިނަ ދުވަސް ވެއްޖެ. ތިން ބިބީން ފަށައިގެން އިއްލެގެ ބަވަތި، އޭރުއްސުރެ އިއްލެއާ އެކު މަސައްކަތް ކުރަން ކިޔައިގެން މި ހުންނަނީ. އަދި ނުލިބޭ އެ ފުރުސަތެއް. އިއްލެގެ ވޯކެއްގައި މަސައްކަތް ކުރަން ލިބޭނެ ދުވަހަކަށް އިންތިޒާރު ކުރަނީ. އިއްލެ އެކްޝަން ބުނާ ދުވަހަކަށް ޝިޔާ މި މަޑު ކުރަނީ. އެދުވަސް ވަރަށް އަވަހަށް އަންނާނެ،" ޝިޔާ ބުންޏެވެ.\nޝިޔާ ދިވެހި ސިނަމާގައި ފިޔަޖަހަމުން އަންނައިރު، އޭނާގެ ރޯލް މޮޑެލުންގެ ގޮތުގައި ބަލާ ބަޔަކުވެސް އެބަތިއްބެވެ. އޭގެ ތެރޭގައި ދިވެހި ސިނަމާގެ މަޝްހޫރު ދެ އެކްޓަރުން ކަމަށްވާ ނިއުމާ މުހައްމަދާއި ޝީލާ ނަޖީބަކީ އޭނާގެ އިންސްޕިރޭޝަނެވެ. ޝިޔާ ގަބޫލުކުރާ ގޮތުގައި އެކި މީހުން ކައިރިން އިންސްޕަޔާ ވާނީ އެކި ކަންކަމެވެ.\nފިލްމުތަކާއި ސީރީސްތަކުން ޝިޔާއަށް ފުރުސަތު ލިބުނު ނަމަވެސް، އަމިއްލަ ކުރިއެރުމަށް އަދިވެސް ޝިޔާ މަސައްކަތް ކުރެ އެވެ. އެގޮތުން އެކްޓިން ހުނަރު ކުރިއެރުވުމަށް ބޭރުގެ ފިލްމުތަކާއި ދިވެހި ފިލްމުތައް ބަލައި، އޭގައި އެކްޓަރުން ގެންނަ އިމޯޝަންތައް އަމިއްލައަށް ގެނައުމަށް މަސައްކަތް ކުރެ އެވެ. ޝިޔާގެ ލޯގަނޑަކީ އޭނާގެ އެކްޓިންގެ ހުނަރު ކުރިއަރުވަން އެހީވެދޭ އެންމެ ގާތް ބައިވެރިޔާ އެވެ.\n"ވަރަށް ގިނަ ފިިލްމު ބަލަން. ފިލްމުތައް ބަލައިގެން އެމީހުން އެކި ކަހަލަ އިމޯޝަންސްތައް ޑެލިވަ ކުރާ އިރު، އެމީހުންގެ ފޭޝަލް އެކްސްޕްރެޝަންސާ އެއްޗެހި ދަސްކޮށް، ޝިޔާ އޭތި ލޯގަނޑު ކުރިމަތީގައި ހުރެގެން އެކަހަލަ ގޮތަކަށް އަމިއްލަ ގޮތަކަށް، ޓްރައި ކުރަން އެ އިމޯޝަން އެންމެ ރަނގަޅަށް ފީލްވާނެ ގޮތަކަށް ނެރެވޭތޯ. ދެން ހަމަ ކުރިން ކުޅެފަ ހުންނަ އެއްޗެހިވެސް ބަލަން ދެން ޝިޔާ ކުޅެފަ އިން އިރު އިނީ ކިހިނެއްތޯ، އަނެއްކާ އޭތި ބަލާފަ އެއަށްވުރެ ރަނގަޅަށް އޭތި މަސައްކަތް ކުރެވޭތޯ ބަލަނީ،" އޭނާ ބުންޏެވެ.\nދިވެހި ސިނަމާގެ އާ ތަރި، ޝިޔާ ފިލްމުގެ އިތުރުން ލަވަތަކުންވެސް އަންނަނީ ފެންނަމުންނެވެ. އިތުރު ފުރުސަތުތަކާ އެކު ޝިޔާ ހުރީ މި ދާއިރާއިން އެންމެ އުހަށް ދިއުމަށް ތައްޔާރަށެވެ. ދިވެހި ސިނަމާގައި ވިދާލުމަށް ކެތް މަދުވެފަ އެވެ. އާއިލާ އާއި ރައްޓެހިގެން އެހީތެރިކަމާ އެކު ޝިޔާ ހުރީ މި ދާއިރާގައި "ޓޮޕަށް" ދާށެވެ.\nގުޅޭ ޓެގު ރޯދަމަސް މީހުން\nރައީސް ނަޝީދަށް ދިން ހަމަލާ ޖޭއެސްސީ އާއި ރައްޔިތުންގެ މަޖިލީހުންވެސް ކުށްވެރިކޮށްފި\nވެންޓިލޭޓަރު ކޮރަޕްޝަންގެ ފައިސާ ހޯދަން ގޮވާލައި ކުއްލި މައްސަލަ ހުށަހަޅައި ބަހުސް ކުރިޔަށް\nމާމެންދޫ މަރު: ބޮލަށް ގަލަކުން، ބުރިކައްޓާއި ކުރިމަތިފަރާތަށް ވަޅީން! މައްސަލަ އަންހެންކުއްޖަކާ ގުޅިފައި\nދިވެހީންގެ ފުރަތަމަ ފޮޓޯތައް


Riyaz Ge Massalaige Adu Ehunthah Ninmaalaifi - Vaguthu\nޖުމްހޫރީ ޕާޓީގެ ޑެޕިއުޓީ ލީޑަރު އަބްދުﷲ ރިޔާޒުގެ މައްޗަށް ދައުލަތުން ކޮށްފައިވާ ގާނޫނު ތަންފީޒު ކުރާ މުވައްޒަފަކަށް ގަސްދުގައި ހުރަސް އެޅުމުގެ ދައުވާގެ އިސްތިއުނާފު މައްސަލައިގެ އަޑުއެހުންތައް ނިންމާލައިފިއެވެ.\nރިޔާޒުގެ ފޯނު ފުލުހުންނަށް ހުޅުވައި ނުދިން ކަމަށް ބުނެ ކޮށްފައިވާ އެ ދައުވާ ސާބިތު ނުވާ ކަމަށް ކްރިމިނަލް ކޯޓުން ވަނީ ހުކުމްކޮށްފައެވެ. އެ ހުކުމް ވަނީ އިސްތިއުނާފަށް ހުށަހަޅާފައެވެ.\nމި މައްސަލައިގެ އަޑު އެހުންތައް ނިންމާލާފައި ވާއިރު މައްސަލަ ބެލި ބެންޗަށް ވަނީ ބަދަލު ގެނެސްފައެވެ. ރިޔާޒުގެ މައްސަލަ އަބްދުﷲ ދީދީއާއި އަބްދުއްރައޫފް އިބްރާހިމާއި އަލީ ސަމީރު ކުރިން ބެއްލެެވި ނަމަވެސް އެ މައްސަލަ މިއަދު ބެއްލެވީ ރައޫފާއި ސަމީރުގެ ބަދަލުގައި ސުޖާއު އުސްމާނާއި އަބްދުލް ޣަނީ މުހައްމަދެވެ.\nރިޔާޒުގެ މައްޗަށް އިތުރު ޖިނާއީ ދައުވާތަކެއް މިހާރު ވެސްް ދަނީ ކުރަމުންނެވެ. އެގޮތުން ސަރުކާރު ވައްޓާލަން އުޅުމުގެ ތުހުމަތުގައި ޓެރަރިޒަމްގެ ދައުވާ އޭނާގެ މައްޗަށް ވަނީ އުފުލާފައެވެ. އެ މައްސަލައިގެ ޝަރީއަތް ނިމެންދެން ރިޔާޒު ބަންދު ކުރުމަށް ކޯޓުން ވަނީ އަމުރުކޮށްފައެވެ.\nރިޔާޒް ބަންދުގައި ބަހައްޓާފައި ވަނީ މާފުށީ ޖަލުގައެވެ. ރިޔާޒް ހައްޔަރު ކުރީ އިދިކޮޅު ފަރާތްތަކުން މާލޭގައި ބޭއްވި މުޒާހަރާގެ ތެރެއިން މާޗް މަހުގެ ދެވަނަ ދުވަހުއެވެ.\nއޭޕްރީލް 3, 2018 13:01\nމިއީ ރައީސުލްޖުމްހޫރިއްޔާއަކަށްވުމުގެ ހުވަފެންފެނި ޤާސިމުގެ ބޮލަށް ޗިޕްޖެހޭތޯ އުޅޭ ބާޣީއެކެވެ. ކަފީތުބުލް މަޙުރޫމިއްޔާ އަހުރެމެން ކިޔާނީ!


Hoholhaigai thaashivikudhinnai coach ah dive eh nukurevey,...\nހޮހޮޅައިގައި ތާށިވި ކުދިންނަށް ޑައިވެއް ނުކުރެވޭ، ސަލާމަތްކުރުމުގެ މަސައްކަތް ހުއްޓުމެއް ނެތި ކުރިއަށް\nފެން ހިއްކުން ހުއްޓާލިތާ 12 މިނެޓް ތެރޭ4އިންޗިއަށް ފެންގަނޑު އުފުލުނު\nވާރޭ ވެހިއްޖެނަމަ ފެންގަޑު ބޮޑުވެދާނެކަމުުުގެ ބިރުވަނީ ހިވެފައި\nކ. މާލެ7ޖުލައި 2018 | ހޮނިހިރު 07:39 10,916\nހޮހޮޅައިގައި ތިބި ކުދިން ކެމެރާއަށް ވާހަކަ ދައްކަނީ - ގެޓީ އިމޭޖާސް\nތައިލެންްޑްގެ ތަމް ލުއަންގ ހޮހޮޅައިިގައި ތާށިވެފައިވާ 12 ފިރެހެން ކުދިންނާއި އެކުދިންގެ ފުޓްބޯޅަ ކޯޗްއަށް ޑައިވް ނުކުރެވޭތީ މިރޭ އެ މީހުން ސަލާމަތް ނުކުރެވޭނެ ކަމަށް އޮފިޝަލަކު ބުނެފިއެވެ.\nކުދިންނާއި ކޯޗު ހޮހޮޅައިގެ ތެރޭގައި ތިބި ހިސާބަށް މިހާރުވަނީ ވައިހޮޅިއެއް އަޅާފައެވެ.\nއޭގެ ކުރިން ތައިލެންޑްގެ އަސްކަރިއްޔާގައި ކުރިން މަސައްކަތްކޮށްފައިވާ ޑައިވަރަކުވަނީ އެކުދިންނަށް އޮކްސިޖަން ޓޭންކް ފޯރުކޮށްދިނުމަށްފަހު ހޮހޮޅައިން ނުކުންނަން އައިމަގުމަތީގައި މަރުވެފައެވެ.\nކުދިިން ހޮހޮޅައަށް ވަދެފައިވަނީ ހޮހޮޅައިގައި ފެންބޮޑުވެފައިވަނިކޮށް ނޫންނަމަވެސް ފަހުން ފެންބޮޑުވެފައިވަނީ ވާރޭވެހުމުގެ ސަބަބުންނެވެ.\nހުކުުރު ދުވަހު ނޫސްވެރިންނާއި ވާހަކަދައްކަވަމުން، ހޮހޮޅަ ހުންނަ ޗިއާންގް ރާއި ސަރަހައްދުގެ ގަވަރނަރ ވިދާޅުވީ ހިނގާ އުޅެވޭނެހާ ހަކަތަ ކުދިންެގެ ހުރިނަމަވެސް އެކުދިންނަށް ނުފެތޭނެކަމަށެވެ.\nނަރޮންގސަކް އޮސޮއްތަނަކޯން ވިދާޅުވީ ގިނަ ކުދިން މިހާރު އާއްމު ހާލަތަކަށް ކުރިއެރުން ހޯދައިފި ކަމަށާއި އަދި ޑައިވަރުން ދަނީ ޑައިވް ކުރާނެ ގޮތާއި ނޭވާލާނެ އުކުޅުތައް މެދުކެނޑުމެއްނެތި ކިޔައިދެމުން ކަމަށެވެ.\nވާރޭ ވެހިއްޖެނަމަ މިރެއިން މިރެއަށް ކުދިން ނެެރުމަށް މަސައްކަތްކޮށްފާނެތޯ އެހުމުން އޭނާ ވިދާޅުވީ" ނޫން އަދިއެއް އެކުދިންނަކަށް ޑައިވެއް ނުކުރެވޭ"ަ\nނަރޮންގސަކް ވިދާޅުވީ ކުދިން ރަނގަޅުކަމަށާއި އެކުދިން ނޭވާލުމަށް ލިބޭވައިވެސް ރަނގަޅުކަމަށެވެ.\nކުދިންގެ ބެލެނިވެރިންވަނީ ބުރާސްފަތި ދުވަހު އެކުދިންނަށް ސިޓީވެސް ފޮނުވާފައެވެ. ނަމަވެސް ގަވަރނަރ ވިދާޅުވީ އެކުދިންނަށް އަދި އެ ސިޓީތައް ލިބުނުކަމެއް އެނގިވަޑައިނުގަންނަވާކަމަށެވެ.\nމީހުން ސަލާމަތްކުރުމުގެ މަސައްކަތްކުރާ ފަރާތްތަކުންވަނީ ކުދިން ތިބި ހިސާބަށް ސީދާ ވާސިލުވެވޭތޯ 100 އަށްވުރެ ގިނަ ލޯވަޅު ތޮރުފާފައެވެ.\nއެކުދިން ތިބި ސަރަހައްދާ ކައިރިކަމަށް ޔަގީން ކުރެވޭ 18 ލޯވަޅެެއް ވާއިރު އޭގެ ތެރެއިން އެންމެ ފުންކޮށް ކޮނެވިފައިވަނީ 400 މީޓަަރަށެވެ.ނަރޮންގސަަކް ވިދާޅުވީ އެއިން އެއްވެސް ލޯވަޅެއް އެކުދިންނާ ހިސާބަށް ފޯރާނެކަމެއް ޔަގީން ނުވާކަމަށެވެ. ކުދިން ތިބިކަމަށް ބެލެވޭ ހިސާބަކީ 600 މީޓަރު އަޑިއެވެ.\nއުމުރުން 11-16 އަހަރާ ދެމެދުގެ 12 ކުދިންނާއި 25 އަހަރުގެ ކޯޗު ތާށިވީ ޖޫން 23 ވަނަ ދުވަހު އެވެ.\nގެއްލުނުތާ ނުވަ ދުވަހަށްފަހު މިދިޔަ ހޯމަ ދުވަހު އެކުދިން ފެނިފައިވަނީ، ފެންބޮޑުވެފައިވާ އެ ހޮހޮޅައިގެ ތެރޭގައި ހިކިފަސްތަނެއްގައި ތިއްބައި އިނގިރޭސިވިލާތުގެ ދެ ޑައިވަރުންނެވެ.\nކުދިން ތިބި ހިސާބަކީ ހޮހޮޅައިގެ ދޮރުން ފެށިގެން ބަލާނަމަ4ކިލޯމީޓަރު ދުރު ސަރަހައްދެކެވެ.\nނަރޮންގސަކް ވިދާޅުވީ އެންމެ ރައްކާތެރިކަން ބޮޑު ގޮތަކަށް ކުދިން ސަލާމަތްކުރުމާއި ބެހޭ ގޮތުން މަޝްވަރާ ކުރެވެމުންދާކަމަށާއި ނަމަވެސް އޭނާވަނީ ވަގުތު ގެއްލެމުންދާކަން ފާހަގަކުރައްވާފައެވެ.\n" އަޅުގަނޑުމެން ބަލާނަން އެންމެ ރަނގަޅު ޕްލޭނަަކަށް، ރިސްކު ކުޑުވުމުން އަޅުގަނޑުމެން އެކުދިން ނެރޭނަން" އޭނާ ވިދާޅުވިއެވެ.\nއޭނާ އިތުރަށް ވިދާޅުވީ ވޭތުވެދިޔަ ދުވަސްކޮޅު ވާރޭ ނުވެހޭތީ، ހޮހޮޅައިގެ ތެރޭގެ އެތައް ސަރަހައްދަކުން ފެން ހިއްކާލައި މީހުން ސަލާމަތްކުރުމުގެ މަސައްކަތްކުރާ ފަރާތްތަކަށް ވަދެވޭނެ ޖާގައެއް ހަދާލާނެ ވަގުތު ލިބިގެން ގޮސްފައިވާކަމަށެވެ.\nމީގެ އިތުރުން އޭނާވަނީ ހުކުރު ދުވަހު ހޮހޮޅައިގެ ތެރެއިން ފެން ހިއްކުން 12 މިނެޓަށް ހުއްޓާލުމުންވެސް ފެންގަޑު4އިންޗި އުފުލުނުކަމަށް ބުނެފައެވެ.\nމޫސުމީ ވިއްސާރައިގައި އާދީއްތަ ދުވަހު ބޯކޮށް ވާރޭވެހޭނެކަމަށް ލަފާކުރެވިފައިވާއިރު ފެންބޮޑުވުމުގެ ބިރުވަނީ ހީވެފައެވެ.


400 Dhivehi Anhenun Syria Gai Hashivihkamun Ebadhey - Nasheed - Vaguthu\n400 ދިވެހި އަންހެނުން ސީރިއާގައި ހަށިވިއްކަމުން އެބަދޭ – ނަޝީދު\n2 މަސް ކުރިން ( އޭޕްރީލް 9, 2019 )\nސީރިއާގައި އަންހެނަކު ކުއްޖަކު އުރައިގެން ހިނގާފައި ދަނީ\nސިރިޔާއަށް ދިޔަ ދިވެހި ފިރިހެނުންގެ އަނބީން އެ މީހުންގެ ފިރީން މަރުވުން ހަށިވިއްކަމުންދާ ކަމަށް ކުރީގެ ރައީސް މުހައްމަދު ނަޝީދު ވިދާޅުވެއްޖެއެވެ.\nސީރިޔާގެ ދާހިލީ ހަގުރާމާގައި ބައިވެރިވުމަށް ސީރިޔާއަށް ބައެއް ދިވެހީން ދަތުރު ކުރަމުންދެ އެވެ.\n"ޕީއެސްއެމް" އަށް ރޭ ދެއްވި އިންޓަވިއުއެއްގައި ނަޝީދު ވިދާޅުވީ ދިވެހި 400 އެއްހާ އަންހެނުން ސީރިއާގައި ހަށިވިއްކަމުންދާ ކަމަށެވެ.\n"ސީރިޔާއަށް ގޮއްސި ދީނުގެ ނަމުގައި އެތައްސަތޭކަ ދިވެހިން. ގޮސް އެތާނގައި މަރުވެއްޖެ 60، 70 އެއްހާ ދިވެހިން. ދިވެހިންގެ 400 އެއްހާ އަންހެނުން އެތާގައި ހަށިވިއްކަމުން އެދަނީ. ދެން މި ބޭފުޅުން މި ބުނަނީ އެއީ އެއް ކައިވެންޏޭ، މިވެނި ކައިވެންޏޭ، އެވެނި ކައިވެންޏޭ، ހަމަ އެކަކު މަރުވާ ތަނުން އެ އަންހެން މީހާ އެދަނީ އެކަކު އަތްމަތިން އަނެކަކު އަތް މަތިިން،" ނަޝީދު ވިދާޅުވިއެވެ.\nނަޝީދު ވިދާޅުވީ، ސީރިޔާއަށް ދިޔަ ބައެއް ދިވެހިންގެ އާއިލާގެ ފަރާތަތްތަކުން އެމަނިކުފާނަށް އެކަން އަންގަމުން ގެންދަވާ ކަމަށެވެ.\n"އެމީހުން މާމަ ދަރިން، ކާފަ ދަރިން ވެއްޖެ ސީރިޔާގައި. އެމީހުންގެ އަންހެން ދަރީން ވެއްޖެ ސީރިޔާގައި. އެ އަންހެން ދަރީން އެދަނީ އެއް ފިރިހެނެއްގެ އަތުން، އަނެއް ފިރިހެނެއްގެ އަތުން، އަނެއް ފިރިހެނެއްގެ އަތުން،" ނަޝީދު ވިދާޅުވިއެވެ.\nނަޝީދު ވިދާޅުވީ އެމްޑީޕީ އަކީ ދީނާއި ހިލާފު ސިޔާސަތުތަކެއް ގެންގުޅޭ ބައެއް ކަމަށް އިދިކޮޅު ފަރާތްތަކުން ބުނަނީ ސީރިއާ އަަށް ހަނގުރާމަކުރަން ދިވެހިން ދިއުމާއި އެމްޑީޕީން ދެކޮޅު ހަދާތީ ކަމަށެވެ.\nނަޝީދު ވިދާޅުވީ، އިދިކޮޅު ފަރާތްތަކުން އެފަދަ ތުހުމަތުތަކެއް ކުރަނީ އެބޭފުޅުންގެ އަތުގައި ރައްޔިތުންނަށް ދައްކަވާނެ ސިޔާސަތުތަކެއް ނެތުމުން ކަމަށެވެ.\n"އިސްލާމް ދީން ހިމާޔަތް ކުރެވޭނެ މީހުން މިތިބީ ދިވެހި ރާއްޖޭގެ ވެރިކަމުގައި. އަދި ރާއްޖޭގެ ރައްޔިތުންގެ މަޖިލީހުގެ އަޣުލަބިއްޔަތުގައި." ނަޝީދު ވިދާޅުވި އެވެ.\n400 ދިވެހި އަންހެނުން ސީރިއާގައި ހަށިވިއްކަމުންދާ ކަމަށް ނަޝީދު ވިދާޅުވި ނަމަވެސް ރައީސް ޞާލިހް ވެރިކަމާއި ހަވާލުވެ ވަޑައިގެންނެވި ފަހުން އެމްއެންޑީއެފް އިން ވިދާޅުވެފައި ވަނީ ސީރިއާގައި މިހާރު ރާއްޖެއަށް ނާދެވިފައި ތިބީ ހައެއްކަ އަންހެނުން ކަމަށެވެ.\nނަޝީދު ވަނީ މީގެ ކުރިން ވެސް ސީރިއާ އަށް ގޮސްފައިވާ ދިވެހިންނާއި ގުޅޭ ގޮތުން ގަބޫލުކުރަން ދަތި އެތައް ވާހަކައެއް ދައްކާފައެވެ.\nއޭޕްރީލް 9, 2019 11:23\nނަޝީދު އެވިދާޅުވާ ވަރަށް ވުރެން ވެސް ގިނަ ވާނެ 1200 އަންހެނުން އެބައުޅޭ ހަށިގަނޑު ވިއްކަން މަސަލައަކީ ރާއްޖޭގައި ވަޒީފާ ނެއްމީހުން ގިނަވުން ކޮންމެ މީހަކު ވެސް ލާރި ހޯދަން މަސައްކަތް ކުރާނެ މީސްކޮޅު މަދަސް ވަޒީފާ އެއް ނުލިބޭ\nއޭޕްރީލް 9, 2019 11:24\nއައިއެސްއަކީ އިސްރާއީލާ އެމެރިކާއާ އިނގިރޭސިން ވެގެން އަރަބި ގައުމުތަށް ފުނޑުފުނޑުކޮށް ގްރޭޓާރ އިސްރާއިލް އުފައްދަން ވުޖޫދަށް ގެނައި ޖަމާޢަތެއް .... ރާއްޖެއިން ތި ތަނަށް ހަނގުރާމައަށް މީހުން ފޮނުވަނީ މި ނަށީދުހެން މަށަށް ހީވަނީ... އޭނާއަކީ ޔަހޫދީންނާ ގުޅުން އޮންނަ މީހަކަށް ވެފައި މި ހުރިހައި މައުލޫމާތެއް ޢަދަދުން ޢަދަދަށް އެނގެނީ އެމީހުންނާ ގުޅުން އޮންނާތީކަމަށް ގަބޫލު ކުރެވެނީ....\nއޭޕްރީލް 9, 2019 12:46\nތިވާހަކަޔަށް ވަރަށް ތާއީދު ކުރެވޭ ހަޤީގަތަކީ ތީ.\nދިވެހިންނަށް މިފަދަ މަލާމާތާއި ފުރައްސާރަ ކުރާއިރުވެސް މި ބަލާވެރިކަން ރަނގަޅުކަމަށް ދެކޭ ދިވެހިން އުޅެނީ މުސްލިމުންގެ ނަމުގަ.\nއޭޕްރީލް 9, 2019 12:11\nހައްޤު ބަހަކީ ހިތި އެއްޗެއް.. ހަޤީޤަތުގަ ކަން އޮތްގޮތަށް ބުނީމަ ހަޖަމު ނުވުމަކީ ދިވެހިންގެ ނޫނީ ނަޝީދުގެ މައްސަލައެއް ނޫން.. ކަލެއަށް ބަލާއަކަށް ވަބާއަކަށް ނުވަނީ ޤައުމު ދަވާލި އެތަށް ބަޔަކަށް ނުހައްޤު އަނިޔާދިން ބޮޑެތި ވަގުން ދެއްތޯ؟ ދިވެހިރައްޔިތުންގެ މެޖޯރިޓީ ތިޔަ ހިޔާލާ އިދިކޮޅު އެހެންވީމަ ދެން ވެސް ހަޖަމުކުރޭ ނޫނީ ޤައުމުން ބޭރުވެ ފެއްސޭ..ތިޔަ ބުނާ ފަސޭހަ އަދި ބަލާވެރިކަމެއް ނެތް ޤައުމަށްދޭ.\nއޭޕްރީލް 10, 2019 01:43\nދިވެހީން މުސްލިމެކޭ ބުނީމަ ވަކި ހާއްސަ ދަރަޖައެއްގަތަ ތިބެނީ؟ ދިވެހީން މުސްލިމަކަށް ވިތީ ބޭނުން ކޮންމެ ގޮތަކަށް އަމަލު ކުރެވޭ ގޮތައްތަ ދީނުގަ އޮންނީ؟ ޖާހިލު ކަމުން ނުވަތަ ހައްދު ފަހަނައަޅާގޮސް ދާޚިލީ ހަގުރާމަތަކުގެ ތެރެއަށް މިދަނީ ޖިހާދޭ ކިޔައިގެން. ވާނުވާ ނުބަލާ. އެވާހަކަ ދައްކާ ބަޔަކު ގޯސްވަނީ. އަމއްލައަށް ވރ ދީނީ ވާނެ. އެކަމަކު ފެންނާނީ އެހެން މީހުން ލާދީނިތަން.\nއޭޕްރީލް 9, 2019 11:39\nކަލޭ އެމީހުންނާ އިންނަމަ ހަށި ވިއްކާކަށް ނުޖެހުނީހެއްނު. ޒިނޭ ކުރާ މީހުންނާ އެކަނިތަ ކަލޭ އިނދެ ދެނީ.\nއޭޕްރީލް 9, 2019 11:51\nހުރިހާ ވިހާ އުމުރުގެ އަންހެނުން ވެސް އެމީހުން ވިހަން ތައްޔާރު ވެފާވާކަން މަނިކުފާނަށް އަންގަމުން ދޭނޫންތޯ؟ ފާއިލާކޮޅު ހުސްކޮން އޮތްވާހަކަވެސް\nއޭޕްރީލް 9, 2019 11:59\n﴿4﴾ وَالَّذِينَ يَرْمُونَ الْمُحْصَنَاتِ ثُمَّ لَمْ يَأْتُوا بِأَرْبَعَةِ شُهَدَاءَ فَاجْلِدُوهُمْ ثَمَانِينَ جَلْدَةً وَلَا تَقْبَلُوا لَهُمْ شَهَادَةً أَبَدًا ۚ وَأُولَٰئِكَ هُمُ الْفَاسِقُونَ\nعفّة ތެރި އަންހެނުންނަށް قذف ކުރާމީހުން (އެކަމުގެ މައްޗަށް) ހަތަރު ހެކިން ނުގެނައިނަމަ، ފަހެ، އެއުރެންގެގައިގައި އަށްޑިހަ އެތިފަހަރުން (حد) ޖަހާށެވެ! އަދި ދުވަހަކުވެސް އެއުރެންގެ ހެކިބަހެއް ތިޔަބައިމީހުން قبول ނުކުރާށެވެ! އަދި އެއުރެންނީ، ހަމަ، فاسق ންނެވެ.\n[ އަންނޫރު ސޫރަތުގެ5ވަނަ އާޔަތް]\nއޭޕްރީލް 9, 2019 12:00\nޢެކަމަކު ނަށީދުޔަށް ހާދަހާ ބަރާބަރައް މައުލޫމާތު ލިބެޔޭދޯ، ރަނގަޅު ވިއްޔާ މީނަވެސް އެ އަންހެނުން ގާތައް ތިޔަދަނީތަ. ޙަށި ވިއްކާ އަގު އިނގިލައްވާތޯ.......ލޮލް\nއޭޕްރީލް 9, 2019 12:02\nޚޮބާ ހެކި ދައްކަބަ ! ޜާއްޖެއިން 400 އަންހެނުން މަދުކަމުގެ ، ތިއީ ހާދަ ސިއްރުން ހިގާ ކަމެކޭ މަހަމަ އަޖާއިބު.. މާދަން މީހަކު ގައިމު 400 އަންހެނުން މަދުވާއިރު ދިވެހިނަތިބީ ހޭނެތިފަތަ ؟\nއޭޕްރީލް 9, 2019 13:46\nމިކަލޭގެ ދިވެހި ލޮބުވެތި އަންހެނުންގެ ގިނަބައަކުގެ ބޮލުގަ ސާބިތު ނުހިފޭ ދަށުދަރަޖައިގެ ކަމެއްގެ އިލްޒާމު އަޅުވާއިރު\nއެކަމާ އަޅާލާނެ މުއައްސަސާ އެއް ނެތުނީމަ މިކަން ސާބިތުހިފޭގޮތަކަށް ބައްލަވައިދެއްވާ ރައްޔަތުންނަށް ކަމުގެ ހަޤީޤަތް އަންގަވައިދެއްވުން އެދި އެންމެންގެ ރައީސް ސޯލިހަށް އިލްތިމާސް ކުރަން. ހިތުހުރި ގޮތަކަށް ދިވެހިންގެ އަބުރާއި އިއްޒަތް ކަތިލަމުން ދިޔުމަކީ އެއްވެސް މީހަކު ކުރަން ދޫކުރެވިގެންވާނެ ކަމެއްނޫން. ޢެމްޑީޕީގެ މެމްބަރުންނަށް ވެސް ބޮޑުވާންޖެހޭނީ ޤައުމު.\nއޭޕްރީލް 9, 2019 12:05\nލައިލާޔާ އާބިދާ ސީރިއާގައި ހަށިވިއްކަމުން އެބަދޭ!\nއޭޕްރީލް 9, 2019 12:06\nތީނަވެއްޖެ ހަމަ އަސުލުވެސް ސިކުޑީގެ ޑަކްޓަރކަށްދައްކަން ... ޢޭނަ ކިޔާހާއެއްޗެއް ގަބޫލުކުރާމީހުން ބައިތިއްބާފަ 😂\nއޭޕްރީލް 9, 2019 12:08\nތިޔަށްވުރެއް ގިނަ ވުން އެކަށީގެންވޭ.. ނަޝީދުގެ އަތެއް ނުވާނެބާ ތިކަމުގަ އެހާ ސާފު މަޢުލޫމާތު ތިޔަ ދެއްވަނީ އެހާމެ އަޕްޑޭޓްކޮށް.. ނަޝީދު އަޅުވާ ފަންޏެއް ނޫންބާ؟\nއޭޕްރީލް 9, 2019 12:39\n400 ދިވެހި ފިރިހެނުން ސީރިޔާގައި ހަށިވިއްކާ ވާހަކަ ބުނެބަލަ އަބަދުވެސް ނަޝީދުގެ ކަމަކީ ދެވެހި ކޮންމެސް ރައްޔިތެއްގެ އަގުވައްޓާލުން .\nއޭޕްރީލް 9, 2019 13:03\nމިހާމަދު ދަރިފަސްކޮޅެއް ތެރޭން އެވަރު އަދަދެއް ނުދާނެ.ދެން އަނެއް ކަމަކީ ރާއްޖޭގެ މީހުން ބެހިފައިވާ މިތިބެނީ ކުދިކުދި އާބާދީ ތަކަށް އެހެންވީމަ އެހާމަދު ބައެއްގެ ތެރޭގަ ހިނގާ ކަންކަން ސިއްރެއް ނުވާނެ.\nއޭޕްރީލް 9, 2019 13:08\nނޫނޭ އޭނަ ބުނެފިއްޔާ މި ހާރު މީ ކަނު އަދިރި ކަންވެެސް ގަބޫލުކުރާނެ ދިވެހިން ގިނައީ ކޮންފަދަ ނުކުޅަދާނައެއްތޯ މިއީ ޖެހިފަ އޮތް\nއޭޕްރީލް 9, 2019 13:17\nއެއީ މަލާމާތެއްނޫން އެނގެނީ ކިހިނެއް އެއީ ތެދެއް ނޫންކަމެއް އެ ވެދާނެ ތެދަކަށްވެސް\nއޭޕްރީލް 9, 2019 16:48\nއެއީ ތެދަކަށްވާނަމަ ކަންތައް ކުރަންވީ ގޮތްވެސް އެބައޮތް ކީރިތިގުރުއާންގަ. ހީގެމައްޗަށްބުރަވެ ވާހަކަ ދައްކަން ހެޔޮވާފަދަކަމެއްނޫން ތިއީ.\nއޭޕްރީލް 9, 2019 13:30\nރާއްޖޭގައި ހަށިވިއްކަމުންދާ މީހުންގެ އަދަދު މާގިނަވާނެ\nއޭޕްރީލް 9, 2019 13:34\nތެދަކަށް ގަބޫލުކުރަން ބޭނުން. ޢެކަމަކު ނަޝީދުބުނީމަ ތެދެއްވެސް ގަބޫލުނުކުރާނަން\nއޭޕްރީލް 9, 2019 13:57\nއެއީ ރާއްޖޭގައި އުޅޭ އަދަދު\nއޭޕްރީލް 9, 2019 14:12\nނަޝީދުގެ ވަބާއިން މުސްލިމު އުންމަތް ސަލާމަތްކުރައްވާށި\nއޭޕްރީލް 9, 2019 14:16\nޢިނގިރޭސިވިލާތުގެ އަދި އެމެރިކާގެ ކިތަަށް މީހުން ސީރިއާގެ ވެއްޖެތޯ. ކަލޭ ކީއްވެތަ އެވާހަކަ ދައްކަން ނުކުރެނީ. ދިވެހިންގެ އަގުވައްޓާލުން އެއީ ކަލެއަށް އަބަދުވެސް ވަރައް އުފާވެރިކަން ލިބޭކަމެއްކަން އެމްޑީޕީ ނޫންމީހުން ގަބޫލްކުރާނެ. އަންހެނުންނަށް އިހާނެތި ބަސްތަށް ރައްދުކުރާއިރު ކޮބާތޯ ހިއުމަން ރައިޓްސް ކޮމިޝަން ލޮބާތޯ ފަރަންޖީމް އަތުން މުސާރަނަގާ ޑިމޮކްރަސީ ނެތްވަރކް ފަދަ ޖަމްޢިޔާތަށް.\nދިވެހިން ވެއްޖެއްނު މިހާރު ތިމާގެ ހިޔަންޏަށްވުރެ ދުރައް ވިސްނައިގެން ކަންކަން ނިންމަން ދަސްކުރަން\nއޭޕްރީލް 9, 2019 14:25\nރައީސް ނަޝީދު އަށް ހުރިހާ ކަމެއް ވެސް އެގޭ އަދިވެސ ސީދާ އެއުޅެނީ ޢަދަދު ނުބުނެ ވިގެން ބޭރު ހަބަރު ތައް ބުނާގޮތުން މިފަހަރު ވޯޓް ނުދޭ ހުރިހާ އެއްމެން ދިޔައީ ހަށިވިއްކަން\nއޭޕްރީލް 9, 2019 14:31\nއިބިލީސް އެއީ ދުވަހަކުވެސް ތެދު ބުނާނެ މީހެއްނޫން!\nއޭޕްރީލް 9, 2019 14:43\nމީނާމީ ސީރިޔާއަށް މީހުންފޮނުވާމީހާދޯ މިއެނގުނީ. މީނާދައްކާ މިހިރަ މިހިރަ ވާހަކަތައް ފުލުހުން ތަހުގީގު ނުކުރަނީ ކީއްވެބާ.؟ ސަލަފުގެ އިލްމުވެރިންނަކި އެއްޖިންސުން ގުޅުންހިންގާ ބައެއްކަމަސް މީނާ ބުނީމާވެސް މިކަން ބަލާނޭ މުއައްސިސާއެއްނެތް. އިބޫ އާ ދިމާލަށް ކިނބޫ އޭބުނީމާ އެމީހަހައްޔަރުކޮށް މައްސަލަބެލޭ. މީތޯ އިބޫސަރުކާރުގެ އިންސާފަކީ. މީއަނިޔާވެރިކަން.\nއޭޕްރީލް 9, 2019 14:44\nއެއީ ނަޝީދު ފުނުވި ވަރު\nއޭޕްރީލް 9, 2019 14:46\nމަށަށް ސައްކު ސީރިއާ އަށް މީހުން ފޮނުވަނީ ނަސީދު ކަމާމެދު.މިކަން ތަހްޤީޤް ކުރަން ފެނޭ.އަހަރެން ގަބޫލު ނުކުރަން އަހަރެމެންގެ ދިވެހި މުސްލިމް އަންހެނުން އެހެން އުޅޭނެ ކަމަަކަާްށް.އައި ހޭޓް ނަސޭދު.\nއޭޕްރީލް 9, 2019 15:17\nމީނަ ބުނާ އެއްވެސް އެއްޗެއް ޤަބޫލު ކުރަން ދަތި\nއޭޕްރީލް 9, 2019 15:37\nނަޝީދު ކިހެނެއް މިހުރިހާ މައުލޫމާތު ހޯދަނީ؟ މިއީތަ މީހުން ފޮނުވާ ބޮޑުމީހަކީ؟ ސިފައިންނާ ފުލުހުންގެ ވެރިޔާތަމީ.؟ މީނަ މިދަައްކާ ވާހަކަ ތަހުގީގުކޮށް ބލާނެބަޔަކު މިރާއްޖޭގަ ނެތީތައަޅެފަހެ. މިއީ ހަމަ މިގޮތައް ދެއްކޭވަރުގެ ވާހަކަ ކަމަކަށް މަގޭ ސިކުނޑި ގަބޫލެއް ނުކުރޭ!\nއޭޕްރީލް 9, 2019 16:15\nއެ ބުނާ 400 ހަށި އެމީހުން އަތުން މީނަ ގަތީތަ ؟\nއޭޕްރީލް 9, 2019 16:22\nމިއީ ފައްކާ ބޮޑު ކައްޒާބެއް.\nމާލޭގަ ބޮއިގެން ނާޗަރަންގީ ކުޅެފަ ޒިނޭކޮށްފަ ހަށިވިއްކާފަ އުޅުން ކަމަކަށް ނުވޭތަ\nއޭޕްރީލް 9, 2019 16:33\nޤަބޫލްކުރަން ދަތިވިޔަސް މީ ޙަޤީޤަތް. ނަޝީދު އެންމެ ފުރަތަމަވެސް ސީރިޔާއަށް މީހުންދާވާހަކަ ދެއްކީ. އެދުވަހު ނަޝީދު ބޮލުގަ އެޅުވީ ޤައުމުގެ އަގުވައްޓާލާ ކަރާމާތް ގެއްލުވާލާ ބަދުނާމު. އެދުވަހު ނަޝީދުގެ ބަސްއަހައި އެކަމަށް ފިޔަވަޅު އެޅިނަމަ މިއަދު ހިތާމަކުރާ އެތައް އާއިލާއެއް ކަރުނައިން މިންޖުވީސް. މިއަދުވެސް އަވަސްވެގަންނަންވީ އެ ދޮރު ބަންދުކުރުމަށް. މިކަމުގެ އަޑީގަތިބެ މަންފާނަގަމުންދާ މީހުން ހައްޔަރުކޮށް ޙައްޤު އަދަބު ދޭންވީ.\nއޭޕްރީލް 9, 2019 16:54\nކަޑަ އެޅިގެން ބޮޑު ދޮގެއް. އެންމެ ގިނަ ވެގެން ވެސް 30 ވަރަކަށް ދިވެހި އަންހެނުން ސީރިޔާ ގައި ތިބޭނީ. އިގޭތީ މި ބުނަނީ\nއޭޕްރީލް 9, 2019 19:17\nއެކަމުގެ ވިޔަފާރި ކުރާމީހަކައް އެކަންކޮއްދޭ މީހުންނާ ނުކުރާމީހުން ވަރައްބޮޑައް އެނގޭނެ. އިނޑިޔާ، ލަންކާ، މެލޭސިޔާގަ އުޅޭގިނަ ދިވެހިންވެސް ހަމަކުރަނީ ތިކަން. ފިރިއެއްނެތް، ވަޒީފާއަކުވެސްނޫން އެކަމު ލަންކާތަންތާގަ ބޮޑެތި ގެދޮރު ހިފާލައިގެން އެންމެ އަރާމުގަ އުޅޭ އެތައްބަޔެއް އެބައުޅެ. ނަސީދު ލަންކާއައް ޒިޔާރަތްކުރާ ކޮންމެފަހަރަކު އެކުދިންކޮޅު ވަރައްގާތުގަ ގެންގުޅޭނެ.\nއޭޕްރީލް 9, 2019 20:20\nމިނާއުޅެނީ އަބޫޖަހުލަށްވުރެވެސް ކުރީގައެވެ.\nއޭޕްރީލް 9, 2019 20:35\nދެން ހުރިހާ ކަމެއް އެނގޭ އިރު ކީއްވެ ހުއްޓުވަން މަސައްކަތް ނުކޮށް އެވާހަކަ ކިޔަން ތިހުންނަނި؟ 🤔🤔🤔\nއޭޕްރީލް 9, 2019 20:51\nމީނަޔައް ބަރާބަރު ރިޕޯޓުލިބެނީތަ ބަރާބަރައް އަދަދުބުނަން އެގެނީ\nއޭޕްރީލް 9, 2019 20:58\nތިވާނީ އަންނި އެމްޑީޕީތެރޭ ގެންގުޅޭ ރީނދޫހުންޖެހިފަހުރި ކުދިންކޮޅަކަށް. ކުރިންވެސް ބައެއް ކުދިންނަށް ކުންފުނިހަދައިދީގެން މިލިއަނުން ޕޭމަންޓް ދީގެން ރާއްޖޭގެ ޢިލްމުވެރިންނާއި ގާޒީން ބްލެކް މެއިލްކޮށްގެން ގެންގުޅުނީމެއްނު. އެކުދިންގެ ވާހަކަދޯ ތިބުނީ އެކުދިން ކޮންމެހެން ސީރިޔާ ފޮނުވަންހަދާނެކަމެއް ނެތް. ލާރި ނުލިބެންޏާ ކުންފުނި އުވާލާފަ ނާށިގަނޑު ހިފައިގެން ކަރާމާރުކޭޓު ދަށަށް ނުކުމޭ. ކޮންމެހެން ތިމާގެވިޔަފާރި އެހެން މީހުންގެ ބޮލަށް ބިންދާނެ ކަމެއްނެތް.\nއޭޕްރީލް 9, 2019 21:06\nސިީރިޔާގަ ތިބި މީހުން ތިބި ހާލުއެނގި އެކަމައް ހައްލެއް ގެނައުމުގެ ބަދަލުގައި ފާޑުފާޑުގެ ވާހަކަ ފެތުރޭތޯ ބަލަނީ......... މިޒަމާނުގައި ތިޔަ ބުނާ ރަނގަޅު މީހުނެއް ނޫޅޭ، މީހުންގެ އަނބިން ވަންނަނީ މީހުންގެ ފިރިން ކާރިޔައް..........ލަދުހަޔާތް ކޮބާ\nއޭޕްރީލް 9, 2019 21:16\nކަލޭ ދާންވީނު ދެން ސީރިޔާއަށް ހަށިގަންނަން.\nއޭޕްރީލް 9, 2019 21:38\nލައިލާ އެބަހުރި އިގިރޭސީ ވިލާތުގައި ހަށިވިއްކަން\nއޭޕްރީލް 10, 2019 01:44\nއޭޕްރީލް 10, 2019 12:55\nކޮބާ މަގޭ ކޮމެންޓް\nއޭޕްރީލް 30, 2019 11:03\nނަޝީދު އަށް މިމައުލޫމާތު ލިބޭގޮތެއް އެބަބަލަން ޖެހެއެއްނު؟މިވާނުވާ ސީރިއަސްކޮށް ބަލަންޖެހެއެއްނު؟


Council inthihab April mahu, thaareeh anna hafuthaagai iulaan kuranee | Mihaaru\nއިންތިހާބުގެ ކަންކަމުގައި ލަފާދޭ ގައުމީ ކޮމިޓީގެ ބައްދަލުވުމަށް ފަހު އެމްޑީޕީގެ ޗެއާޕާސަންގެ ނައިބު އަލީ ނިޔާޒް (ވ) ނޫސްވެރިންނަށް މައުލޫމާތު ދެއްވަނީ. --ފޮޓޯ މިހާރު\nކައުންސިލް އިންތިހާބު އެޕްރީލް މަހު، ތާރީހު އަންނަ ހަފުތާގައި އިއުލާންކުރަނީ\n04 ޖެނުއަރީ 2017 - 12:15 12 comments\nލޯކަލް ކައުންސިލް އިންތިހާބު އަންނަ އެޕްރީލް މަހުގެ ތެރޭގައި ބާއްވަން ނިންމައި އަންނަ ހަފުތާގައި ތާރީހެއް އިއުލާންކުރާނެ ކަމަށް، ގައުމީ ލަފާ ދޭ ކޮމެޓީއާ އެކު މިއަދު ބޭއްވި ބައްދަލުވުމުގައި އިލެކްޝަންސް ކޮމިޝަން (އީސީ) އިން ބުނެފި އެވެ.\nގައުމީ ލަފާ ދޭ ކޮމެޓީގެ ބައްދަލުވުމަށް ފަހު، މޯލްޑިވްސް ޔުނައިޓެޑް އޮޕޮޒިޝަން (އެމްޔޫއޯ) އިން ބޭއްވި ނޫސްވެރިންގެ ބައްދަލުވުމުގައި އެމްޑީޕީގެ ޗެއާޕާސަންގެ ނައިބު އަލީ ނިޔާޒް ވިދާޅުވީ އެޕްރީލް މަހުގެ ފުރަތަމަ ހަފުތާގައި އިންތިހާބު ބާއްވަން މަސައްކަތް ކުރަމުން އަންނަ ކަމުގެ ޔަގީންކަން އިލެކްޝަނުން ދީފައިވާ ކަމަށެވެ. އެ ތާރީހަށް ޕީޕީއެމާއި އެމްޑީއޭ ފިޔަވައި ހުރިހާ ޕާޓީތަކަށް ވެސް އެއްބަސްވެވުނު ކަމަށް ނިޔާޒް ވިދާޅުވި އެވެ.\nލަފާ ދޭ ކޮމެޓީގެ މިއަދުގެ ބައްދަލުވުމުގައި ވެރިކަންކުރާ ޕީޕީއެމާއި ސަރުކާރުގެ ކޯލިޝަންގައި ހިމެނޭ އެމްޑީއޭ އިން ބައިވެރިއެއް ނުވެ އެވެ.\nނިޔާޒް ވިދާޅުވި ގޮތުގައި އިންތިހާބު ބާއްވަން އިލެކްޝަނުގެ ވިސްނުން މިހާރު ގެންގުޅޭ ގޮތާ މެދު ވެސް ޕާޓީތައް ހިތްހަމަޖެހެ އެވެ.\n"ޕާޓީތަކުން މިއަދު ވެސް އެދުނީ ވީހާ ވެސް އަވަހަކަށް އިންތިހާބު ބާއްވަން. އެކަމުގައި ހުރަސްތަކެއް ހުރި ނަމަ، އެ ކަންކަން ހައްލުކޮށް ކުރިއަށް ގެންދަން،" އޭނާ ވިދާޅުވި އެވެ.\nގައުމީ ލަފާ ދޭ ކޮމެޓީގެ ބައްދަލުވުމުގައި ސިޔާސީ ޕާޓީތަކާއި މުއައްސަސާތަކުގެ އިސްވެރިން ބައިވެރިވެވަޑައިގަންނަވަނީ. --ފޮޓޯ: އިލެކްޝަންސް\nނިޔާޒް ވިދާޅުވި ގޮތުގައި ކައުންސިލް އިންތިހާބަށް މިހާރު ކުރިމަތިލާފައިވާ ކެންޑިޑޭޓުންނަށް އެއްވެސް ދަތިތަކެއް ކުރިމަތިނުވާނެ ގޮތަކަށް އިންތިހާބުގެ ހުރިހާ ކަމެއް ގެންގޮސްދޭން ވެސް ޕާޓީތަކުން ވަނީ އެދިފަ އެވެ. އެކަމަށް ވެސް އެއްބަސްވެ، ކެންޑިޑޭޓުންނަށް ވީހާ ވެސް ލުއިވާނެ ގޮތަކަށް އިންތިހާބު ކުރިއަށް ގެންދާނެ ކަމަށް އިލެކްޝަނުން ބުނެފައިވާ ކަމަށް އޭނާ ވިދާޅުވި އެވެ.\nއިންތިހާބު ކުރިއަށް ގެންދަން އިލެކްޝަނުން ކަނޑައަޅާފައިވާ ޓައިމްލައިން ވެސް މިއަދު ވަނީ ޕާޓީތަކާ ހިއްސާކޮށްފަ އެވެ. އިލެކްޝަނުން މިހާރު ކަނޑައަޅާފައިވާ މުއްދަތަށް ބަލާއިރު ސިވިލް ކޯޓުގެ ހުކުމުން ކަނޑައެޅި ތާރީހަށް ވުރެ އިންތިހާބު ލަސްވަނީ ދެ ހަފުތާ ކަމަށް ވެސް ނިޔާޒް ވިދާޅުވި އެވެ.\n"އެއީ އަޅުގަނޑުމެންނަށް ގަބޫލުކުރެވޭ މުއްދަތެއް،" ނިޔާޒް ވިދާޅުވި އެވެ.\nއޭނާ ވިދާޅުވީ ސިވިލް ކޯޓުގެ ހުކުމުގައިވާ ކަންކަން ސާފުކޮށް އިތުރު ހުކުމެއް ހޯދަން އިލެކްޝަނުން ހައި ކޯޓަށް ދިޔައީ ސިޔާސީ ޕާޓީތަކުން ބޭނުންވެގެން ނޫން ކަމަށެވެ. އިލެކްޝަނުން ކަންތައް ކުރި ގޮތުން، އިންތިހާބުގެ ތާރީހު އެއް ހަފުތާ އަށް ލަސްވެފައިވާ ކަމަށް ވެސް ނިޔާޒް ވިދާޅުވި އެވެ.\nގައުމީ ލަފާ ދޭ ކޮމެޓީގެ ބައްދަލުވުމަށް ފަހު ޖުމްހޫރީ ޕާޓީގެ ނައިބު ރައީސް ޑރ. ހުސެއިން ރަޝީދު ހަސަން ނޫސްވެރިންނާ ވާހަކަ ދައްކަވަނީ. --ފޮޓޯ: މުހައްމަދު ޝަރުހާން\nއަދާލަތު ޕާޓީ އާއި ޖުމްހޫރީ ޕާޓީ އަދި ޑީއާރުޕީން ވެސް ބުނީ އިލެކްޝަންސް ކޮމިޝަނުން މިހާރު ވިސްނުން ގެންގުޅޭ ގޮތަށް އިންތިހާބު ކުރިއަށް ގެންދަން ޖެހޭ ކަމަށެވެ.\nއިތުރު ލިޔުންތައް އެމްޑީޕީ ކައުންސިލް އިދާރާ ލޯކަލް އިންތިހާބު އަދާލަތު ޕާޓީ ލޯކަލް ކައުންސިލްތައް ޖުމްހޫރީ ޕާޓީ މޯލްޑިވްސް ޔުނައިޓެޑް އޮޕޮޒިޝަން


BREAKING NEWS: Mire Aai Maadhamaa Male' Gai Bodethi Hamanujehun Thakeh Hingan Eba Ulhey - Vaguthu\nމިރެ އާއި މާދަމާ މާލޭގައި ބޮޑެތި ހަމަނުޖެހުންތަކެއް ހިންގަން އެބަ އުޅޭ\n11 މަސް ކުރިން ( މާޗް 8, 2018 )\nއެސްއޯ ފުލުހުންތަކެއް – ވަގުތު އިމޭޖްސް: ހުސައިން ސިނާން (ނާނު)\nމަގުމަތިން ސަރުކާރު ވައްޓާލުމުގެ މަޤުޞަދުގައި މިރެ އާއި މާދަމާ މާލޭގައި ބޮޑެތި ހަމަނުޖެހުންތަކެއް ހިންގަން އެބައުޅޭ ކަމަށް ފުލުހުން ވިދާޅުވެއްޖެއެވެ.\nފުލުހުން މިހާރު ބާއްވަމުންދާ ނޫސްވެރިންގެ ބައްދަލުވުމެއްގައި ސްޕްރިންޑެންޓެންޓް އޮފް ޕޮލިސް އަހްމަދު ޝިފާން ވިދާޅުވީ މާލޭގެ އެކި ސަރަހައްދުތަކުގައި އަލިފާން ރޯކޮށް ހަމަނުޖެހުން ހިންގާ މަރާމާރީތައް ހިންގަން ރާވާފައިވާ ކަމުގެ މައުލޫމާތު ލިބިފައިވާ ކަމަށެވެ.\nމިމައްސަލައިގައި މިހާތަނަށް ހަތަރު މީހަކު ހައްޔަރުކޮށްފައިވާ ކަމަށް ވެސް ޝިފާން ވިދާޅުވިއެވެ.\n"ދައުލަތާއި އަމިއްލަ މީހުންގެ މުދަލަށް ގެއްލުން ދިނުމަށް އެކި ފަރާތްތަކަށް ފައިސާ ދީގެން ހަމަނުޖެހުން ހިންގަން ރާވަމުންދާ ކަމުގެ މައުލޫމާތު ވަނީ ލިބިފައި." ޝިފާން ވިދާޅުވިއެވެ.\nޝިފާން ވިދާޅުވީ މިމައްސަލައިގައި ހައްޔަރުކޮށްފައި ވަނީ ހަސަން އަހްމަދު ރ.އަލިފުށި ހަޒާރީގެ، އިލްޔާސް ލަބީބް ސ.ހިތަދޫ ބްލޫ ސްކައި، އަހްމަދު ޝާހިދު (ސާބެ) ޗަނބޭލިގެ، ހުސެއިން އިލްހާމް ގ.ހެޕީ ސައިޑް ކަމަށެވެ.\nޤާނޫނާއި ހިލާފު ކަންތައްތައް ކޮށް މާލޭގައި ހަމަނުޖެހުން ނުހިންގަން މީގެ ކުރިން ވެސް ފުލުހުން ވާނީ އިލްތިމާސްކޮށްފައި ކަން ޝިފާން ފާހަގަ ކުރެއްވެވިއެވެ.\n"ހަމަނުޖެހުންތައް ހިންގުމުގައި ޝާމިލްވާ މީހުންނާއި ރާވާ ހިންގާ މީހުން ހޯދުމުގެ މަސައްކަތް މިދަނީ ކުރަމުން." ޝިފާން ވިދާޅުވިއެވެ.\nޝިފާން ވިދާޅުވީ ފާއިތުވި ދެތިން ދުވަހު މާލޭގައި ބޭއްވި މުޒާހަރާތަކުގައި ފުލުހުން އެންގި އެންގުތަކަށް އިޙްތިރާމްކޮށް ފުލުހުން އެދުނު ގޮތައް އަމަލުތައް ބަހައްޓާފައިވާ ކަމަށާއި އެކަމަށްޓަކައި ޝުކުރު އަދާކުރާ ކަމަށެވެ.\n"ރާއްޖެއަކީ ސުލްހަވެރި އަމާން ތަނަކަށް ހެދުމަށް ފުލުހުން ކުރަމުންދާ މަސައްކަތް ފަސް ނުޖެހި ކުރަމުން ދާނެ. ފުލުހުން މި ގައުމުގެ ގާނޫނުއަސާސީ ނަގަހައްޓައި ގާނޫނުއަސާސީގެ ތެރެއިން ހުރިހާ ރައްޔިތުންގެ ދިރިއުޅުމާއި އެހެނިހެން ކަންކަން ދެމެހެއްޓުމަށް ފުލުހުންގެ ފަރާތުން ކުރަން ޖެހޭ ހުރިހާ ވާޖިބުތަކެއް ކުރިއަށް ގެންދާނަން،" ޝިފާން ވިދާޅުވިއެވެ.\nބޮޑު ކަމަކަށް ނުވާ ބޮޑެތި ކަންތައް – މާރިޔާގެ ވާހަކަފުޅު\nފީއަލީގައި ޑެންގީ އަށް ޕޮޒިޓިވްވި ހުރިހާ ކުދިން މާލެ ގެންނަނީ\nލޭގެ ކެންސަރު ޖެހިފައިވާ ކުޑަކުޑަ، އަލީނާ އެދެނީ އެހީއަކަށް\nމާޗް 8, 2018 19:54\nއެމީހުންގެ ނަންތައްވެސް ޢާންމުކޮށް ފަލީހަތް ކޮންލުންް ރަނގަޅުވާނެކަމަށް ފުލުހުންނަށް ދަންނަވަން. ރައްޔިތުންނަށް އެވަރު ބޮޑު ގެއްލުމެއްދޭން ރާވާ ބައެއްގެ އެއްވެސް ޢިއްޒަތެއް އަބުރެއް ނޯންނާނެ.\nމާޗް 9, 2018 19:52\nކޮންފްރެންސްގައި ނަން ހާމަ ކޮއްފައިވަނީ\nމާޗް 8, 2018 19:58\nކޮންބައެއް ތިކަންކުރަނީ؟ އަމްރިޝްޕޫރީ ފިލްމުތަކުން ކުރުވާ ކަހަލަކަމަކާ ވައްތަރީ.\nމާޗް 8, 2018 20:08\nޢަލިފާނޭ!ކަލޭމެން ކުރާކަމެއްތީ! މީހުން ބޮލުގަ އަޅުވަން\nމާޗް 8, 2018 20:09\nއަދުރޭ ދޯ ބުނީ\nމާޗް 8, 2018 20:11\nހާދަމޮޅޭ ސިފާން . ބޯހަލާކު\nމާޗް 8, 2018 20:29\nމާލޭގައި ހުޅު ޖަހަން ދަނީ ބަޔަކު ރާވަމުން ކަމަށާއި އަދި އެތަނުން4މީހަކު ފުލުހަކު ވަނީ ހައްޔަރުކޮށްފައި ނަމަ ތިޔާ ކަމަކީ އެއީ ވަރަށް ސީރިއަސް ކަމެކޭ ތިޔާ ވާއީ މެން ކްރޭޒީ ވެގެން ބަލަނީ މަމެންގެ ވެރިކަން ވަައްޓާލެވޭނީ ކިހިނެއްތޯއޭ. އެމެންގެ ރަންރީނދޫ ޓްވިޓަރޭ މެންގެ ވެސް އަތެއް މީގައި ވޭތޯ ބަލަން ޖެހޭނެއޭ. އެމެން ތަކުރާރު ކޮށް މަމެންގެ ކޮމެންޓްސް ތަކަށް ވެއްޓެނީ ވެއްޓެނީ ވެރިކަން ވެއްޓެނީ އޭ އެކިޔަނީ އެއީ އެމެން މިޒާތުގެ ޓެރެރިސްޓް އަމަލު ތައް މާލެ ތެރޭގައި ހިންގަން ރާވާތީ ނޫންތޭ. އެއީ މަމެންނަށް ޔަގީނުން ވެސް އިނގޭ ކަމެކޭ. ދޭ އާރ ނޯ ޑޭމް ގުޑް ފޯރ އަވަރ ކަންޓްރީ ދޭ އާރ ޑޭންޖުރެސް ޑޭންޖުރެސް ޑޭންޖުރެސް. ހޭއް ހޭއް ހޭއް ހޯއް ހޯއް ހޯއް ޑޭންޖުރެސް ޑޭންޖުރެސް ޑޭންޖުރެސް..\nމާޗް 8, 2018 20:36\nސާބަހޭ! ދިވެހި ފުލުހުން. ތިވަރެއްނެތް. ދެރައީ މީހުން ވަގައްނަގާ ، މީހުން މަރާފަތިބި މީހުން ނުހޯދޭތީ. މުޒާހަރާއެއް ގާތްވާއިރަށް ހުޅުޖަހާ. ބޯހަލާކު!\nމާޗް 8, 2018 21:05\nބުނަންތަ ރަގަޅުވާހަކައެއް. ފުލުހުންގެ ތަރުޖަމާނު ސުޕްރިޓެންޑެންޓް އޮފް ޕޮލިސް އަހުމަދު ޝިފާނު ރަގަޅުވާނެ ޕީޕީއެމް ޑީފެކްޝަނުގެ އޮފީހުގައި ޖެނެރަލް ޢަބުދުރަޙީމާއެކު ޕުރެޝްޚުތުބާއެއް ދެއްވިއްޔާ. އޭރުން ތިޔަ ދެއްވާ ޚުތުބާތައް ރައްޔިތުންގަބޫލުކުރާލެއް ފަސޭހަވާނެ.\nމާޗް 8, 2018 22:02\n8 ފެބްރުއަރީގަވެސް ހުޅުޖެހީވެސް ފުލުހުންތަ؟ ކަލޯމެން ބަގާވާތް ކުރަން އުޅެނިކޮށް ފަޅާއެރީމަ އެއްގޮތް ނުވިއްޔާ އަނެއްގޮތަކުންވެސް ކަމެއްވޭތޯ ބަލަނީ.\nމާޗް 8, 2018 22:40\nއަޅެފަހެ ޤައުމުއަންދާ ފަނާކޮށްފައި ދެންވާ ވެރިކަން ކުރަން އެރާވަނީ ކޮންތާކުތަ މައިބަދަ ރަގަޅުވެގެން އަންނަހިތުން އެއުޅެނީ އަވަހަށް ވެރިކަމާޙަވާލުވާންތަ\nއާދޭ އަދޭ އަވަހަށްއާދޭ\nވެރިކަން މިއޮތީ ކޮށްލަން އާދޭ\nޖަލުކޮޅި މިހުރީ ހުޅުވިފަ އާދޭ\nމާޗް 8, 2018 23:58\nއެމްޑީޕީ މީހުންނަކީ އަބަދުވެސް އަލިފާނާކުޅޭ ހިތްވާ ބައެއް އެމީހުންނަކަށް ހަމަނިދި ނުލިބޭނެ އެއާއި ނުކުޅެ.\nމާޗް 9, 2018 01:28\n"ވަގުތު" ކޮބާ މަގޭ ކޮމެންޓް؟؟؟\nމާޗް 9, 2018 07:43\nކޮއްމެރެއަކުވެސް ހަމަނުޖެހުން ހިންގާ ގޭދޮރުމަތީގައި ނުހުރެވޭ ކޮއްފާ ގަޅުވާ ގެޔައް ވައްދާން ބަޔަކު މާލެ މަގުތަކުގައި އުޅޭވަރުން\nމާޗް 9, 2018 08:33\nހަމަނުޖެހުން ހިންގައިގެން ވާނެ އެއްވެސް ކަމެއް އިންޝާﷲ، ނޯންނާނެކަން އިދިކޮޅު ބާޣީން ދަންނަން ޖެހޭނެ. އެމީހުން ބޭނުން ވަނީ ގައުމު ތަރަށްގީކޮށް ހެޔޮބަދަލު ގެންނަމީހާ ހައްޔަރުކޮށްފަ ގައުމު ނިކަމެތިކޮށް ބިކަކޮށް ދަރުވާލި މީހާ އަށް އަލުން ގައުމު ޙަވާލުކުރާށެވެ. އިންޝާﷲ އެކަމެއްނުވާނެ އެވެ.


Sooriyavanshi - ehbayakah Blockbuster eh\nއަކްޝޭ އާއި ކެޓުރީނާ\nއަކްޝޭ ކުމާރާއި ކެޓުރީނާ ކައިފްގެ "ސޫރިޔަވަންޝީ" ހުކުރު ދުވަހު ވަނީ އިންޑިޔާ އާއި ދުނިޔޭގެ 50 އަށް ވުރެ ގިނަ ގައުމުގެ ސިނަމާތަކުގައި ރިލީޒް ކޮށްފަ އެވެ.\nރޯހިތު ޝެޓީ ޑައިރެކްޓް ކޮށްފައިވާ މި ފިލްމަކީ އޭނާ އުފައްދަމުންދާ ކޮޕް ޔުނިވާސް ފިލްމުތަކުގެ ތެރެއިން ހަތަރު ވަނަ ފިލްމެވެ. މި ފިލްމުގައި އަކްޝޭ ކުޅެފައި ވަނީ އެންޓި-ޓެރޮރިޒަމް ސްކޯޑް ޗީފް ޑީސީޕީ ވީރް ސޫރިޔަވަންޝީގެ ރޯލެވެ. ފިލްމުގައި އަޖޭ ދޭވްގަން އާއި ރަންވީރު ސިންގް ވެސް އެމީހުންގެ "ސިންގަމް" އާއި "ސިމްބާ" ގެ ކެރެކްޓާތަކުން ފެނިފައި ވެއެވެ.\nސޫރިޔަވަންޝީ މިހާތަނަށް ބެލި ގިނަ މީހުން ބުނަނީ ފިލްމަކީ ބްލޮކްބަސްޓާއެއް ކަމަށެވެ. ފިލްމަށް ތައުރީފުކޮށް ސޯޝަލް މީޑިއާގައި މިފަދަ މީހުން ތަފާތު ރިވިއުތައް ލިޔަމުން ދިޔައަސް ފިލްމު ކަމުނުދާ މީހުން ވެސް މަދެއް ނޫނެވެ. އެމީހުންގެ ނަޒަރުގައި ފިލްމަކީ "ގާބޭޖް" އެކެވެ.\nޓްރޭޑް އެނަލިސްޓް ތަރަން އާދާޝްގެ ރިވިއުގައި ފިލްމަށް ވަރަށް ތައުރީފު ކޮށްފައި ވެއެވެ. އަދި އޭނާ މިފިލްމަށް ފަސް ތަރީގެ ތެރެއިން 4.5 ތަރި ދީފައި ވެއެވެ. ހަމަ އެގޮތަށް ފިލްމު ރިވިއުތައް ލިޔާ އެހެން ބައެއް މީހުން ފިލްމަށް އެންމެ 1.5 ސްޓާ ދީފައި ވެސް އެބަހުއްޓެވެ. އެމީހުން ބުނާ ގޮތުންނަމަ ފިލްމުގައި މާ ރަނގަޅު ސްޓޯރީލައިނެއް ނެތެވެ. އަދި ކޮމެޑީ ވެސް ކެތް ނުކުރެވޭހާ ފީކަޅަ އެވެ.\nނަމަވެސް ކޮރޯނާވައިރަސް ޕެންޑެމިކް ފެށުނުފަހުން ސިނަމާތަކަށް ފިލްމެއް ބަލަން ނުވަންނަ މިންވަރަކަށް އިއްޔެ މި ފިލްމު ބަލަން އިންޑިޔާ ސިނަމާތަކަށް މީހުން ވަނެވެ. ފިލްމީ ވިޔަފާރީގެ މާހިރުން މިހާރު ލަފާ ކުރަނީ އިއްޔެ އެކަނިވެސް މި ފިލްމަށް 20-21 ކްރޯޑު ރުޕީސްގެ ވިޔަފާރި ހަމައެކަނި އިންޑިޔާ އިން ވާނެ ކަމަށެވެ.\nފިލްމު ރިލީޒް ކުރިތާ މާ ގިނައިރެއް ނުވެ ޓެމިލް ރޮކާސް ކިޔާ ވެބްސައިޓަކުންނާއި ޓެލެގްރާމުން މި ފިލްމު ލީކު ކޮށްލާފައި ވެއެވެ. ނަމަވެސް މީގެ ނޭދެވޭ އަސަރު މާ ބޮޑަކަށް މި ފިލްމަށް ނުކުރާނެ ކަމަށް ބޮލީވުޑްގެ ބައެއް މީހުން ގަބޫލުކުރެ އެވެ. ސަބަބަކީ މި ފިލްމަކީ ބޮޑު ސްކްރީނުން ބަލަން ޚާއްސަކޮށް ތައްޔާރު ކޮށްފައިވާ ފިލްމަކަށް ވާތީ އެވެ.


Ukulhas Guest House viyaari ah hahsavi mihenve!\nއުކުޅަސް ގެސްޓްހައުސް ވިޔަފާރިއަށް ހާއްސަވީ މިހެންވެ!\nއއ. އުކުޅަސް: އެ ރަށަކީ ގެސްޓްހައުސް ވިޔަފާރީގައި މަގުބޫލް ރަށެއް.\nގުދުރަތީ ގޮތުން އެންމެ ރީތި އަތޮޅުތަކުގެ ތެރޭގައި އއ. އަތޮޅު ހިމެނެ އެވެ. އަދި މި އަތޮޅުގެ ގިނަ ރަށްރަށަކީ ވެސް ހާއްސަ ގިނަ ސިފަ ތަކެއް އެކުލެވޭ ރަށްރަށެވެ. ހާއްސަކޮށް ގެސްޓްހައުސް ޓޫރިޒަމްގައި މި އަތޮޅަކީ ރާއްޖޭގެ އެންމެ މަޝްހޫރު އެއް އަތޮޅެވެ. ގެސްޓްހައުސް ވިޔަފާރީގައި އއ. އުކުޅަހަކީ ވަރަށް ހާއްސަ އެވެ. މިރަށް މި ވިޔަފާރި އަށް ހާއްސަވި ގިނަ ސަބަބުތަކެއް ހިމެނެ އެވެ. ތިރީގައި އެވަނީ އުކުޅަސް ގެސްޓްހައުސް ވިޔަފާރި އަށް ހާއްސަވި ސަބަބުތަކެވެ.\nރަށު ތެރެ ސާފު ވާނެ\nރާއްޖެ އަށް ކުރިމަތިވެފައިވާ ތިމާވެށީގެ އެންމެ ބޮޑު މައްސަލައަކީ ކުނީގެ މައްސަލަ އެވެ. ރާއްޖޭގެ ރަށްރަށުގައި މި މައްސަލަ ބޮޑުވާނެ އެވެ. ނަމަވެސް މިރަށުން ވަނީ ކުނީގެ މައްސަލައިން "ސަލާމަތް" ވެފަ އެވެ. މި ރަށުގައި 2011 ވަނަ އަހަރުން ފެށިގެން ފަށާފައިވާ ކުނި މެނޭޖުކުރުމުގެ ޕްރޮގްރާމުގެ ދަށުން ވަނީ ރަށުގެ އެތަން މި ތަނަށް ކުނި އުކާލުން ހުއްޓާލާފަ އެވެ. މިރަށުގައި ކުނި އުކާލާނީ ކައުންސިލުންނެވެ. ގޭގެއަށް ގޮސް ކުނި ނަގައި އުކާލުމުގެ ހިދުމަތް ދެނީ ކައުންސިލުންނެވެ. އާބާދީގައި 1500 އެއްހާ މީހުން އުޅޭ މި ރަށުގައި ކުނި ނައްތާލަ އެވެ. އަދި ކުނިން ގަހުކާނާ ފަދަ ތަކެތި އުފައްދަ އެވެ.\nއުކުޅަހު މަގު މަތި އަންހެނަކު ކުނި ކަހަނީ-- އަވަސް ފޮޓޯ | އަހުމަދު ނާއިމް\nރަށަށް ދާން ފަސޭހަ ގޮތްތަކެއް\nރާއްޖޭގެ ރަށްރަށަށް އެންމެ ބޮޑު މައްސަލައަކީ ދަތުރުފަތުރުގެ ދަތުރު ކަމެވެ. ނަމަވެސް އުކުޅަހަށް ދާން ބޭނުންވާ މީހަކަށް ތަފާތު އެކި ގޮތްތަކެއް ހިޔާރު ކުރެވިދާނެ އެވެ. މި ރަށަށް ކޮންމެ ދުވަހަކު ދެ އިރު ސްޕީޑް ލޯންޗުގެ ހިދުމަތް އޮވެ އެވެ. ލޯންޗުގައި ދާނަމަ ޓިކެޓުގެ އަގަކީ 250ރ. އެވެ. ލޯންޗުގައި ދާނަމަ ދޮޅު ގަޑިއިރު [1.30 މިނެޓު] އިން އެ ރަށަށް ދެވޭނެ އެވެ. އަދި ސަރުކާރުގެ ޓްރާންސްޕޯޓް ކުންފުނި އެމްޓީސީސީ އިން ފެރީގެ ހިދުމަތް ވެސް ދެ އެވެ. މި ފެރީގެ ޓިކެޓު އަގަކީ 50ރ. އެވެ. އަތޮޅު ފެރީއެއްގެ ގޮތުގައި ގިނަ ރަށްރަށުގައި ޖައްސަމުން އަންނަ އެމްޓީސީސީ ފެރީ ހަތަރު ގަޑިއިރުން މި ރަށަށް އަންނާނެ އެވެ.\nއުކުޅަހަށް ދަތުރުކުރާ ލޯންޗެއް: ދަތުރުފަތުރު ފަސޭހަ ގޮތްތަކެއް ހުރޭ- އަވަސް ފޮޓޯ\nރީތި ހިތް ގައިމު ބީޗެއް\nރަށު ތެރެ ސާފުކޮށް ބަލަހައްޓާތީ ރަށުގެ ވަށައިގެންވާ ސަރަހައްދު ފެންނާނީ ސާފު ކޮށެވެ. ހާއްސަކޮށް މި ރަށުގައި އޮންނަ ތުނޑިއަކީ ޓޫރިސްޓުންގެ މެދުގައި މަގުބޫލު ތަނެކެވެ. އެ މޫސުމަށް ރަށުގެ އެކި ހިސާބަށް މި ތުނޑީގެ ވެލިގަނޑު ދިޔަނަމަވެސް ތުނޑި އަބަދު ވެސް ފެންނާނީ ރީތިކޮށް ސާފުކޮށެވެ. މި ތުނޑި ހާއްސަކޮށްފައިވަނީ "ގެސްޓް ބީޗް" އެއްގެ ގޮތުގަ އެވެ.\nކެއުމަށް ހާއްސަ ތަންތަން ގިނަ\nމި ރަށުގައި ހަ ރެސްޓޯރެންޓެއް މިހާރު އެބަހުއްޓެވެ. އަދި މި ތަންތަނުން ދުނިޔޭގެ އެކި ގައުމުތަކުގެ މީހުންނަށް ހާއްސަ ކެއުންތައް ލިބެން ހުރެ އެވެ. އަދި މި ތަންތަންތަން ފަރުމާކޮށްފައިވަނީ މީހުންނަށް ހިތްގައިމުކޮށް މަޑުކޮށްލައިގެން، ތިބެވޭނެ ގޮތަށް ބަލައިގެންނެވެ. މާލެއާ ބަލާއިރު އަގުތައް ހެޔޮކަން ފާހަގަ ކުރެވެ އެވެ.\nއުކުޅަހުގައި ހުންނަ ރެސްޓޯރެންޓެއް-\nއުކުޅަހު ގެސްޓްހައުސްއެއް: މިރަށުގައި 24 ގެސްޓްހައުސް ހުރޭ-\nގެސްޓްހައުސްގައި ތިބޭ މެހުމާނުންނަށް ހިތް ފަސޭހަ މާހައުލެއް އޮންނަ ގޮތަށް ފަރުމާކޮށްފައިވާ 24 ގެސްޓްހައުސް މި ރަށުގައި ހުރެ އެވެ. މިހާރު މިރަށުގައި ޖުމްލަ 340 ވަރަކަށް ކޮޓަރި ހުރިއިރު، މި އަހަރު އިތުރު 50 ކޮޓަރި އިތުރު ވެގެންދާނެ އެވެ. މި ގެސްޓްހައުސްތަކަށް އަންނަ މީހުންނަށް ބޭނުންވާނެ ގިނަ ހިދުމަތްތައް ލިބެން ހުރެ އެވެ. އަދި ދިވެހިންނަށް މި ރަށުން ކޮޓަރި އުޅެނީ ރެއަކަށް 500-800 ރުފިޔާއާ ދެމެދުގެ އަގުތަކެއްގަ އެވެ.


Maya | Fashui Online\nމާޔާ (ފުރަތަމަ ބައި)\nގޮނޑު ދޮށުގެ ރީތި ހޭޅި ފަށުގައި މާޔާ އިށީންދެގެން އިނީ އޭނާގެ ފައިދަށަށް ބީއްސަމުން ދިޔަ ރާޅުތަކަށް ގެއްލިފައެވެ. ދުވަހަކީ އުޑުމަތި ސާފު، ހިތައް ފިނިކަން ގެނެސްދޭފަދަ ވައިރޯޅި ދުނިޔެ މައްޗަށް ޖެހެމުންދިޔަ ހިތްގައިމު ދުވަހެކެވެ. އެނަލަނަލަ ވައިރޯޅިއާއިއެކު، މާޔާ އަޅައިގެން އިން ބުރުގާގެ އެއްކަން ވިހުރެމުން ދިޔައިރު، އޭނާ އިނީ އެދުވަހުގެ ރީތިކަމުގެ ތެރެއިން ދިރި އުޅުމާމެދު ވިސްނާށެވެ. މާޒީގެ އެކި ސޮފްޙާތައް މާޔާގެ ސިކުނޑިން އެއްލަމުން ދިޔައިރު، އެކަންކަމަކީ އިއްޔެ މެންދުރު އޭނާއަށް ތަޙައްމަލު ކުރަން ޖެހުނު ކަންތައްފަދައެވެ.\nއެންމެ ކުޑައިރުން ފެށިގެން ވެސް މާޔާ އަކީ ކަންކަމާމެދު ވިސްނަމުން ދިޔަ ކުއްޖެކެވެ. ހަނދާންވާން ފެށީއްސުރެ އޭނާގެ ދިރިއުޅުން އެހާމެ ބަނައެވެ. މާޔާ ވިސްނަމުން ދިޔައެވެ. ލިބިފައިވި ހުރިހާ އަނިޔާތަކަކާމެދުއެވެ.\nމާޔާގެ އުމުރުން ހަތް އަހަރުގެ ދުވަހެއް އޭނާގެ ހަނދާނަށް އައެވެ. އެއީ 1991 ވަނަ އަހަރެވެ. އެއަހަރުގެ ބަރަކާތްތެރި ރަމަޟާން މަހުގެ ހަ ވަނަ ދުވަހުގެ އިރުއޮއްސުނު ވަގުތު މާޔާ ހުރީ މާފަންނު ސަޙަރާގައެވެ. އޭނާ އެންމެ ލޯބިވީ ބޮޑު ދައިތަ ނިޔާވުމުން، ބޮޑު ދައިތަގެ މޫނު ދެކި ވަދާޢީ ސަލާމް ކުރުމަށެވެ.\nމީހަކު މަރުވުމުން ހިތައް ވެރިވާނެ ހިތާމަ އޭގެ އެންމެ ފުންމިނަށް އެއިރު މާޔާއަށް ނޭނގުނު ކަމުގައި ވިޔަސް، ބޮޑުދައިތަ ނިޔާވެއްޖެކަމާއި ދެން ނުފެންނާނެކަން އޭނާއަށް ވިސްނުނެވެ. ބޮޑުދައިތައަކީ އަބަދުވެސް މާޔާ އުނގައްލައިގެން، އޭނާއަށް ނުހަނު ލޯބި ދީގެން އުޅުނު މީހެއްކަމުން، ބޮޑުދައިތަ ވަކިވުމުން އެފަދަ ޅައުމުރެއްގައިވެސް މާޔާ އަށް އެކަނިވެރިކަން އިޙުސާސް ކުރެވުނެވެ. ވާނީވެސް އެހެންތާއެވެ. މާޔާ ދެކެ އަބަދުވެސް އެންމެ ބޮޑަށް ލޯބިވެ މާޔާއަށް އަޅާލީ އެބޮޑުދައިތައެވެ.\nބޮޑުދައިތަގެ ޚިޔާލުތަކަށް ގެއްލިފައި އިންދާ، ކުޑަ ކުދިންތަކެއްގެ ހުނުމުގެ އަޑުން މާޔާ ސިއްސައިގެން ދިޔައެވެ. އަޑު އަންނަ ދިމާލަށް ނަޒަރު ހިންގާލިއިރު އޭނާ އިންތަނާއި މާދުރު ނޫން ހިސާބެއްގައި އުމުރުން ގާތްގަނޑަކަށް ދިހަ އަހަރާއި ބާރަ ވަރަކަށް އަހަރުގެ ހަ އަންހެން ކުދިން، ކޮރާ ކުޅެން ތިއްބާ މާޔާއަށް ފެނުނެވެ. ކުޅުމުގެ ފޯރީގައި އެކުދިން މަޖާ ކުރަމުން ދިޔަ މަންޒަރުން މާޔާގެ ހިތައް ވެސް އުފާވެރިކަން ގެނުވިއެވެ.\nއެހިނދު އަނެއްކާވެސް މާޔާގެ ޚިޔާލުތައް މާޒީއަށް ދަތުރުކުރިއެވެ. އޭނާގެ އުމުރުން ދިހަ ވަރަކަށް އަހަރުގެ ދުވަސްތަކަކަށެވެ.\nމާޔާގެ އާއިލާ އެންމެ ފުރަތަމަ މާލޭގައި ދިރިއުޅުމުން ދިޔައީ އޭނާގެ މަންމަގެ ބޮޑުބޭބެގެ ގޭގައެވެ. އެގޭގައި މާޔާއާއި އެއް އުމުރެއްގެ ކުދިންތަކެއް އުޅުނެވެ. އެހެންކަމުން އެކުދިންނާއިއެކު މާޔާ ވެސް ކުޅެން އުޅުނެވެ.\nއެއްދުވަހެއްގެ ހާދިސާއެކެވެ. ގޭގައި އުޅުނު އެހެން ދެ އަންހެން ކުދީންނާއެކު މާޔާ އުޅުނީ ގަނޑުފިއްލާ ކުޅޭށެވެ. ފަތްޖެހި އެނދުގައި ބޮޑު ބެޑުޝީޓެއް އަޅައިގެން މާޔާ އޮތީ ފިލައެވެ. އެއް ކުއްޖެއް ކޮޓަރި ތެރޭގައި ފިލިއިރު އަނެއް ކުއްޖާ ބޭރުގައި ހުރެގެން ދިހައަކާއި ހަމައަށް ގުނިއެވެ. ބެޑުޝީޓު ދަށުގައި އޮތީ މާޔާކަމެއް ނޭނގޭނޭ ހީކޮށް އޭނާ ހެއުނެވެ.\nބޭރުގައި ހުރި ކުއްޖާ ނަންބަރުތައް ގުނަމުން ގޮސް އަށަކާއި ހަމައަށް ގުނުމަށްފަހު ކުއްލިއަކަށް ހުއްޓާލިއެވެ. މާޔާ ހައިރާންވިއެވެ. އެއްކޮށް ނުގުނާ އެތެރެއަށް ވަންނަނީބާއޭ ހިތައް އެރިތަނާހެން ކުއްލިއަކަށް މީހަކު ވަރަށް ބާރަށް ބެޑުޝީޓަށް ހިފާ ދަމައިގަތެވެ. އެއީ ކާކުތޯ އިސް އުފުލާ ބަލާލިއިރު ކުރިމަތީގައި ހުރީ މާޔާގެ ބައްޕައެވެ. ރުޅިވެރިކަމާއެކު އޭނާއާއި ދިމާލަށް ބަލާށެވެ.\nބައްޕަ އެންމެ ފުރަތަމަ ވެސް ހިފީ މާޔާގެ ފަން، ދިގު އިސްތަށިގަނޑުގައެވެ. އިސްތަށިގަނޑުގައި ހިފާ ދަމާ އެނދުން ވައްޓާލާފައި މާޔާގެ އެއް އަތުގައި ހިފާ ދަމަމުން އެކޮޓަރީ ތަޅުންގަނޑުގައި މާޔާ ދަމާފައި ގެންދިޔައެވެ. އެއިރު ދެން ތިބި ކުދިން ބިރުން އަދި ހަމްދަރުދީގެ ނަޒަރަކުން މާޔާއާއި ދިމާލަށް ބަލަން ތިބިތަން މާޔާ އަށް ފެނުނެވެ. މަދަދަށް އެދޭފަދަ ގޮތަކަށް މާޔާވެސް އެކުދިންނާއި ދިމާލަށް ބަލާލިއެވެ.\nބައްޕަ އެފަދަ ގޮތަކަށް ކަންތައް ކުރަނީ ކީއްވެކަން މާޔާއަށް ނުވިސްނުނު ކަމުގައިވިޔަސް، ކޮޓަރިއަށް ގެންދިޔުމާއެކު އޭނާއަށް އަނިޔާ ކުރަން ފަށާނެކަން މާޔާއަށް ވިސްނުނެވެ. އެއީ އޭގެ ކުރިން ވެސް މާޔާއާއިމެދު ބައްޕަ އެފަދައިން ކަންތައް ކޮށްފައިވާތީއެވެ.\nލިބެން އުޅޭ އަނިޔާތަކާއިމެދު ވިސްނާފައި އެކުޑަކުޑަ ހިތް އެކަމާ އިންތިހާއަށް ބިރުގަތެވެ.\n(ދެވަނަ ބަޔަށް އިންތިޒާރު ކޮށްލައްވާ..)\nމާޔާ (12 ވަނަ ބައި)\nމާޔާ (11 ވަނަ ބައި)\nމާޔާ (ދިހަވަނަ ބައި)\nމާޔާ (ދެވަނަ ބައި)\nމާޔާ (ތިންވަނަ ބައި)\nމާޔާ (ހަތަރުވަނަ ބައި)\nމާޔާ (ފަސްވަނަ ބައި)\nމާޔާ (ހަވަނަ ބައި)\nމާޔާ ހަގީގީ ވާހަކަ


Salaamathee majileehuge dhaaimee gondi akah India kuraa masakkathah hurasthakeh - vNews.mv\nސަލާމަތީ މަޖިލީހުގެ ދާއިމީ ގޮނޑިއަކަށް އިންޑިއާ ކުރާ މަސައްކަތަށް ހުރަސްތަކެއް\nސައިފް އަޒްހަރު 28 July 2016, 17:42\nއދގެ ސަލާމަތީ މަޖިލީހުގެ ދާއިމީ ގޮނޑިއެއް ހޯދުމަށް އިންޑިއާއިން ކުރަމުންދާ މަސައްކަތަށް އިތުރު ހުރަސްތަކާއި ފަސްޖެހުންތަކެއް އަނެއްކާވެސް ކުރިމަތިވެއްޖެއެވެ.\nމިކަން ފަސްވެގެންދިޔައީ، ސަލާމަތީ މަޖިލީހަށް ބަދަލު ގެނައުމުގެ މައްސަލާގައި މަޝްވަރާކޮށް ގޮތްތަކެއް ކަނޑައެޅުމަށް އދއިން އެކުލަވާލާފައިވާ ޚާއްސަ ކޮމިޓީގައި ހިމެނޭ މެމްބަރު ގައުމުތަކަށް އެއްގަލަކަށް ނޭރިގެންނެވެ. މިކޮމިޓީއަކީ، އދގެ 193 މެމްބަރު ގައުމު ހިމެނޭ އާންމު މަޖިލީހުން، ބައެއް މެމްބަރު ގައުމުތައް ހިމަނައިގެން އެކުލަވާލާފައިވާ ޚާއްސަ ކޮމިޓީއެކެވެ.\nކޮމިޓީން ނިންމާފައިވަނީ، ސަލާމަތީ މަޖިލީހުގެ އޮނިގަނޑަށް ބަދަލުގެނައުމާ ގުޅޭ މަޝްވަރާތައް ދެން އޮންނާނީ އަންނަ އަހަރު ކަމަށެވެ. މިކަމާ ގުޅިގެން އިންޑިއާއިން ވަނީ ހިތާމަކުރާކަން ހާމަކޮށްފައެވެ.\nއިންޑިއާ، ބްރެޒިލް، ޖަޕާން އަދި ޖަރުމަނުވިލާތް ގުޅިގެން ނެރުނު ގުޅިފައިވާ ބަޔާނެއްގައި ބުނެފައިވަނީ، އދއަށް 70 އަހަރު ފުރުން ފާހަގަކުރާ މުހިންމު މިދަނޑިވަޅުގައި، އދގެ އާންމު މަޖިލީހުގެ އެޖެންޑާގެ ވަރަށް މުހިންމު އައިޓަމާމެދު ގޮތްތަކެއް ނުނިންމި ދިއުމަކީ ހިތާމަކުރާ ކަމެއް ކަމަށެވެ.\nއިންޑިއާއާއެކު ބްރެޒިލް، ޖަޕާން އަދި ޖަރުމަނުވިލާތުންވެސް މަސައްކަތް ކުރަމުން ގެންދަނީ ސަލާމަތީ މަޖިލީހުގެ ދާއިމީ މެމްބަރުންގެ އަދަދު އިތުރުކުރުމަށެވެ.\nސަލާމަތީ މަޖިލީހުގެ ދާއިމީ ގޮނޑިއެއް އިންޑިއާއަށް ދިނުމަށް ބްރެޒިލް، ޖަޕާން އަދި ޖަރުމަނުވިލާތުން ތާއީދުކޮށް އެކަމަށް މަސައްކަތް ކުރާއިރު، ބްރެޒިލް، ޖަޕާން އަދި ޖަރުމަނުވިލާތުންވެސް މަސައްކަތް ކުރަމުން ގެންދަނީ ދާއިމީ ގޮނޑިއެއް ހޯދުމަށެވެ. އެ ހަތަރު ގައުމު އެކަމަށް މަސައްކަތް ކުރަމުން ގެންދަނީ "ޖީ4" ނަމުގައި ގްރޫޕެއް ހަދައިގެންނެވެ.\nއިންޑިއާއަކީ ޓްރިލިއަން ޑޮލަރުގެ ވަރުގަދަ އިގްތިސާދަކަށް ވެފައި، ދެކުނު އެޝިޔާގެ ވަރުގަދަ ބާރަކަށްވާތީ، އދގެ ސަލާމަތީ މަޖިލީހުގެ ދާއިމީ ގޮނޑިއެއް އިންޑިއާއަށް ހައްގުކަމަށް އެގައުމުން ދައުވާ ކުރެއެވެ.\nއދގެ ސަލާމަތީ މަޖިލިސް ފުޅާކުރުމުގެ ވާހަކަތައް އަލުން ހިގައިގަންނަގޮތްވީ 20 އަހަރު އެކަން ހުއްޓިފައި އޮތުމަށްފަހުއެވެ. ސަލާމަތީ މަޖިލިސް ފުޅާކުރުމުގެ ވާހަކަތައް އަލުން ފެށޭގޮތްވީ، ކުރިމަތިވި އެތައް ހުރަސްތަކާއި، ގޮންޖެހުންތަކާއެކުވެސް އެކަމާއިގެން ކުރިއަށް ދިއުމަށް އދގެ އާންމު މަޖިލީހުން މިދިޔަ އަހަރު ގަރާރެއް ފާސްކުރުމާ ގުޅިގެންނެވެ. ބޭނުމަކީ އދގެ ތެރެއިން ބާރުތައް ހަމަހަމައަށް ބެހުމެވެ.\nއދގެ ސަލާމަތީ މަޖިލީހުގައި މިހާރު ހިމެނެނީ 15 މެމްބަރު ގައުމެވެ. އޭގެ ތެރޭގައި ހިމެނެނީ، ސަލާމަތީ މަޖިލީހުގެ ދާއިމީ މެމްބަރު ގައުމުގެ ގޮތުގައި ހިމެނޭ އިނގިރޭސިވިލާތް، އެމެރިކާ، ފަރަންސޭސިވިލާތް، ޗައިނާ އަދި ރަޝިޔާއެވެ. ދެން ހިމެނެނީ ކޮންމެ ދެއަހަރަކުން އިންތިޚާބުކުރާ މެމްބަރު ގައުމުތަކެވެ.\nއދގެ ސަލާމަތީ މަޖިލީސް އިތުރަށް ފުޅާކުރުމަށް އދގެ މެމްބަރު ގިނަ ގައުމުތަކުން ތާއީދު ކުރެއެވެ. އެގޮތުން، ސަލާމަތީ މަޖިލީހުގެ މެމްބަރު ގައުމުތަކުގެ އަދަދު 15 އިން 20 އަށް ވުރެ އިތުރު ކުރުމަށާއި، ސަލާމަތީ މަޖިލީހުގެ މަސައްކަތްތައް މިހާރަށްވުރެ އެތެރެފެންނަ ގޮތެއްގައި ކުރުމަށާއި އަދި ހަރަކާތްތެރި ދައުރެއް އަދާ ކުރުމަށްވެސް މެމްބަރު ގައުމުތަކުން ބޭނުންވެއެވެ.\nސަލާމަތީ މަޖިލިސް ފުޅާކުރުމަށް މަސައްކަތް ކުރަމުންދާ މިދަނޑިވަޅުގައި، ދާއިމީ ގޮނޑިއެއް ހޯދުމަށް އެންމެ ގަދަޔަށް ފައިވިއްދާފައިވާ އެއް ގައުމަކީ އިންޑިއާއެވެ.\nމިކަމަށް އިންޑިއާ މަސައްކަތް ކުރާއިރު، ނިއުކްލިއަރ ހަތިޔާރު ގެންގުޅޭ ގައުމުތަކުގެ ގްރޫޕްގެ މެމްބަރުކަން ހޯދުމަށް އިންޑިއާއިން ކުރަމުންދިޔަ މަސައްކަތްވެސް މިދިޔަމަހު ވަނީ ނާކާމިޔާބު ވެފައެވެ. 48 މެމްބަރު ގައުމު ހިމެނޭ "ނިއުކްލިއަރ ސަޕްލަޔަރސް ގްރޫޕް" އަކީ ނިއުކްލިއަރ ހަތިޔާރުގެ ޓެކްނޯލޮޖީއާއި، މެޓީރިއަލްސް އަދި އޭގެ ވިޔަފާރި ކޮންޓްރޯލްކުރާ ގްރޫޕެވެ.


ވާނަމޭ އުމުރަށް އެކީ ޖާނާ 17 | Esfiya - Dhivehi Vaahaka Site\nހިތާމަ މަޖާ ލޯބި April 8, 2020\nއީރަމް ލޯ ހުޅުވާލާފައި މުޅިތަނަށް ނަޒަރު ހިންގާލީ ލޮލުގައިވާ ފުސްކަން ފިލުވާލުމުގެ ގޮތުންނެވެ. ފުންނޭވައެއްލުމަށްފަހު އޭނާ ކަނާތްފަރާތަށް ބަލާލިއިރު ފެނުނީ އިސްޖަހައިގެން އިން މީކާންއެވެ. އީރަމްގެ ލޯ ބޮޑުވެގެންދިޔައެވެ. މަންޒަރު ފެނުމާއި އެކު ކަންހިނގައިދިޔަ ގޮތް އޭނާއަށް ލަފާކޮށްލެވުނެވެ. މީކާން ގެ ހިތާމަވެރި ސޫރަ ދެކޭކަށް އޭނާ ނޭދެއެވެ. މީކާން އިންގޮތުން އޭނާއަށް ހުރިހާ އެއްޗެއް އެނގިއްޖެކަން އީރަމްއަށް ޔަޤީންވިއެވެ. މީކާންގެ މަންމަގެ ސަބަބުން މީކާން ހަލާކުވާކަށް އޭނާ ނޭދެއެވެ.\n“މް..މީކާން…” އީރަމްގެ އަޑަށް އިސްޖަހައިގެން އިން މީކާން ބަލައިލީ ސިހިފައެވެ. ދެމީހުންގެ ލޯ ބައްދަލުވި ހިނދު މީކާން ކުރިމަތި ލަމުން އައި ހިތާމަ ރީއްޗަށް އީރަމްއަށް ފެނުނެވެ. އޭނާ މީކާންގެ އަތުގައި ހިފަހައްޓާލާފައި ތެދުވަން މަސައްކަތްކުރިއެވެ. މީކާން ދެކޮޅުހަދާކަށް ބޭނުމެއްނުވިއެވެ. އީރަމް ތެދުވެފައި މީކާން ކައިރި އޭނާއާއި ކައިރިވުމަށް އެދުނެވެ. މީކާން އިށީނދެ އިން ގޮނޑިން ތެދުވުމަށްފަހު އީރަމްގެ އެނދުގައި އިށީނެވެ. އެއާއި އެކު އީރަމް މީކާންގެ ގައިގާ ބައްދާލިއެވެ. އެ ކުޑަ ހަރަކާތާއި އެކު މީކާން ހިފަހައްޓަމުން ދިޔަ ކަރުނަތަށް ފައިބައިގެންދިޔައެވެ. އެ ބިޔަ ހަށިގަނޑުގައި މަޑުތުރުތުރެއް ވިއެވެ. އީރަމް ދެލޯ މަރާލައިގެން އިންއިރު ދުނިޔެއަށް އޭނާގެ ހިތުގެ ވެރިޔާ ފޮރުވަން މަސައްކަތްކުރަމުންދިޔައެވެ. ކަޅުވިލާތަކުން ރައްކާތެރިކުރެވޭތޯ ބެލިއެވެ. ހިތާމަތަކުން ސަލާމަތްކުރެވޭތޯބެލިއެވެ. އޭނާގެ އަތުތެރޭ ކުޑަކުއްޖެއްފަދައިން އޮޅުލައިގަނެގެން އިން މީކާންގެ ހިތުގެ އަޑު އީރަމްއަށް ދިޔައީ ސާފުކޮށްއިވެމުންނެވެ. މީކާންގެ އުދާސްތަށް ބޭރުކުރަން އޭނާ ވަގުތު ދީގެން އިންއިރު މީކާންގެ ގިސްލުމުގެ އަޑުއިވޭ ކޮންމެފަހަރަކު އީރަމްގެ ހިތަށް ތަދުވެއެވެ. ދެލޯ ފެންކަޅިވެއެވެ.\n“މީކް.. މައި ލަވް… މައި ބޭބީ… އަހަރެން އަބަދުވެސް މިހުރީ މީކާން ކައިރިއޭ…. ސޮރީ… މީކާން އަށް މި ހިތި ތެދާއި ކުރިމަތިލާންޖެހުނީތީ ސޮރީ…” އީރަމް މީކާންގެ ބޮލުގައި ފިރުމާލިއެވެ. އިރުކޮޅަކުން މީކާންގެ އަޑުކެނޑި އޭނާ އީރަމްގެ އަތުތެރެއިން ދުރަށްޖެހިލަން ބޭނުންވިއެވެ. ނަމަވެސް އީރަމް އެ އިންގޮތަށް އިނދެ ދުލެއްނުދިނުމުން މީކާންއަށް ޖެހުނީ އެގޮތަށް އީރަމްގެ ގައިގާ ބައްދާލައިގެން އިންނާށެވެ.\n“ސޮރީ…. އީރަމް… އަހަރެންނަށް އިނގޭ ސޮރީ ބުނުން އަހަރެނަށް ހައްޤުނުވާކަން… އެދުވަހު އީރަމް ދެއްކި ވާހަކަ ގަބޫލުކުރިނަމަ މިއަދު އީރަމްއަށް ތިހެންނުވީސް.. މަންމަ އަކީ އެހާ ގޯސްމީހަކަށް ވެދާނެކަމަކަށް އަހަރެން ހިއެއްނުކުރަން… ހުރިހާ އެންމެންގެ މަންމައިންނަކީވެސް މާތްބައެއްނު.. އަހަރެން މަންމަވެސް އަހަރެން މިވަރު ކުރީ ވަރަށް ލޯބިދީގެން… އަހަރެންވެސް މަންމަ ދެކުނީ ދުނިޔެމަތީވި އެންމެ މާތްމީހާގެ ގޮތުގައި، އެކަމް މަންމަ…… ބައްޕަވެސް މަރާލީ… އަހަރެން ކިހިނެއް ދެން އީރަމްއަށް ފޭސްކުރާނީ؟ އަހަރެންނަކަށް……”\n“މިގޮތަށް..” މީކާންގެ ވާހަކަ މެދުކަނޑުވާލާފައި އީރަމް ދުރަށްޖެހިލިއެވެ. އެއަށްފަހު އޭނާގެ ކުޑަކުޑަ ދެއަތުން މީކާންގެ މޫނުގައި ހިފަހައްޓާލާފައި އޭނާގެ މޫނާއި އެއްވަރުކޮށްލިއެވެ.\n“މީކާން އަހަރެންނާއި ކުރިމަތިލާނީ މިގޮތަށް… އަހަރެންގެ ލޮލަށް ބަލާނީ ކުރިންވެސް ބެލިހެން… އަހަރެންދެކެ ލޯބިވާނީ ކުރިންވެސް ވީ ފަދައިން… މަންމައިންނަކީ މާތްބައެކޭ މީކާން.. އެކަން މީކާންއަށް އަދި އަހަރެން އަންގައިދޭނަން..”\nއީރަމް ހިނިތުންވެލާފައި މީކާންގެ ނިތުގައި ބޮސްދިނެވެ. ކަރުނަ ހިކިފައިހުރި މީކާންގެ ދެލޮގައި ވި ހިތާމަތަކަށް ވަރަށް އަވަހަށް ނެތޭނެކަމުގެ އުއްމީދުގައި އެ ދެލޮލަށް އޭނާ ބޮސްދިނެވެ. އީރަމްގެ ހަރަކާތްތަކުން މީކާންގެ ހިތަށް ކުޑަ ލުޔެއް ލިބިގެންދިޔައެވެ. އެކުޑަވަގުތުކޮޅުގައި ހިތަށް ލުއިކަމެއް ލިއްބައިދެން އީރަމް ވެދިން އެހީއަށްޓަކައި އޭނާ ޝުކުރުވެރިވިއެވެ. މީކާން މައާފަށް އެދެން ކިތަންމެ ބޭނުންވިއެއްކަމަކު އީރަމްގެ މާފު އޭނާއަށް ހައްޤުނޫންކަމުގައި އޭނާ ދެކެއެވެ. އީރަމްގެ ދިރިއުޅުން ބަރުބާދުވީ މީކާންގެ މަންމައާއި ހެދިއެވެ. މަންމަ ހޯދާތާ ހަތަރު ގަޑީއިރުވަނީއެވެ. ނަމަވެސް މަންމަ ފިލައިގެން ދިޔަ ތަނެއް އެކަކަށްވެސް ނޭނގެއެވެ. މުޅި ރާއްޖެއަށް އެވާހަކަ ފެތުރުނުލެއް ވަރަށް އަވަހަށެވެ. ފުލުހުން އަދިވެސް ދަނީ މަންމަ ހޯދުމުގެ މަސައްކަތްކުރަމުންނެވެ.\nއީރަމް އާއި މީކާން ދުރަށްޖެހެން މަޖުބޫރުވީ ޑޮކްޓަރުއައުމުންނެވެ. ފަރުވާތެރިކަމާއި އެކު އީރަމް ގެ ޗެކްއަޕް ހަދާލުމަށްފަހު އެދެމީހުންނާއި އޭނާ ބައްދަލުކުރީ ހިނިތުންވުމަކާއި އެކުގައެވެ.\n“މިހާރު ރަނގަޅު.. ގެޔަށް ދެވޭނެ..” ކުރުކުރުއެއްޗެއް ބުނެފައި ޑޮކްޓަރު ދިޔުމުން އީރަމް އެނބުރުނީ މީކާންއާއި ދިމާލަށެވެ. މީކާން އިސްޖަހާލިތަން ފެނި އީރަމް ކަރުކެހިލިއެވެ. އަދިވެސް ކަރުގެތެރޭ އުނދަގުލެއް އުޅޭހެން އޭނާއަށް ހީވަމުންދިޔައެވެ.\n“މާ ބޮޑަށް ދުމުގެ އަސަރު ކުރީމަ އީރަމް އަށް އެގޮތަށްވީ….” މީކާން ކުރުގޮތަކަށް ބުނެދިނެވެ.\n“ދެން ގެޔޯ؟ ކިހިނެއްވީ ފަހުން؟ ކޮބާ ވަހީދުބޭ؟ ކޮބާ މުނާ؟؟”\n“ފުލުހުން ބުނީ އެމީހުން ދިޔައިރު އަލިފާންހުރީ ނިއްވާލާފައިކަމަށް… އަލިފާން ރޯވިނަމަ ވަރަށް ބޮޑަށް އިމާރާތުތެރޭ އަލިފާން ހިފީހޭ ފުލުހުން ބުނި… އެކަމް ކޮންމެސް ގޮތަކުން އަލިފާން ނިވިފައި ހުރީކަމަށް އެމީހުން ބުނަނީ.. އެހެންވެ އެހާ ބޮޑަށް ދުން އެތެރޭގައި ހިފީ.. އީރަމް އުޅޭ ބައިގައި އުޅުނު ބައެއް މީހުން އެހީވެދިނީ އީރަމްއަށް… ބަދިގެޔާއި އެދިމާލުން ހުންނަ ސިޓިންރޫމްގެ ބަޔަކަށް އަސަރުކޮށްފައި ހުރީ.. އަހަރެންނަށް ހީވަނީ އީރަމްއަށް މިޖެހުނީ އައު ބަދިގެއެއް އަޅައިދޭންހެން އަހަރެންގެ ޚަރަދުގައި..ދެން ވަހީދުބެއަށްވެސް ހުރި އަނިޔާލިބިފައި މިހާރު ދޫކޮށްލީމަ ގެޔަށް ގޮއްސި… އީރަމްއާއި ބައްދަލުކުރާނޭ ވާހަކަވެސް ބުނި.. ދެން… މަންމަ… އަދިވެސް ހޯދަނީ.. އީރަމް ހާސްނުވޭ މަންމަ ފެންނާނެ.. މަންމައާއި ދެކޮޅަށް އެވަރަށް ހެކި އެބަހުރި.. އަހަރެން ދިނިން އީރަމް ހަވާލުކުރި އަމާނާތްވެސް ފުލުހުންނަށް… އެމީހުންވެސް ބުނި އީރަމް އަކީ ވަރަށް ހިތްވަރުގަދަ ކުއްޖެކޭ…”\nމީކާންގެ ވާހަކަތަށް އަޑުއަހާފައި އީރަމް ހަމްދުކުރީ އޭނާ ނުރައްކަލުން ސަލާމަތްކުރި، އޭނާގެ ހިތާމަތަކާއި އުފާތަށް އައްސަވާ އަދި ބައްލަވާ ވޮޑިގެންވި މާތް ރަސްކަލާނގެއަށެވެ. އެއަށްފަހު އޭނާ މީކާންގެ ދެއަތުގައި ހިފަހައްޓާފައި ދެއަތަށް ބޮސްދިނެވެ. މީކާން އަށް އޭނާގެ މަންމަގެ ވާހަކަދައްކަން އެހާ ފަސޭހަނުވާނޭކަން އީރަމްއަށް އިނގެއެވެ. އެކަމުވެސް އޭނާ އެ ހިތްވަރުކުރަނީ އީރަމްއަށްޓަކައިކަން އީރަމްއަށް އިނގެއެވެ. މީކާންގެ އެހީގައި އީރަމް އެނދުން ތެދުވެ އަމިއްލަ ނަފްސަށް ފުންނަޒަރެއްދިނެވެ. ލައިގެން ހުރި ހެދުން ހުރީ ހަޑިވެފައެވެ. މީހާގެ ބޯ ހޭވިފައިވާއިރު އޭނާ ބޭނުންވީ ވީހާވެސް އަވަހަށް ތާޒާވެލާށެވެ. މީކާން ބުނި ބުނުމަށް އޭނާ ޖެހުނީ މީކާންގެ ގެޔަށް ދާށެވެ. ދިޔަ މަގުމަތީ އޭނާ މީކާން ހޮސްޕިޓަލަށް އައި ގޮތުގެ ވާހަކައާއި މެދު ސުވާލުކުރިއެވެ.\n“ލާހިން ތިތާ ކައިރި އުޅުނު ވަގުތަކާއި ދިމާވީ.. އެމްބިއުލާންސަށް އީރަމް އަރުވަނިކޮށް އޭނާއަށް ފެނުނީ.. އޭނާ ގުޅާފައި ބުނީމަ އަވަހަށް ދިޔައީ… ނާޒީވެސް ވަރަށް އިރުވަންދެން އިނދެފައި ދިޔައީ… އަހަރެން ބުނީ ދާށޭ… ދަންވަރުވަނީވިއްޔަ އެހެރަ..” މީކާން ކޮންމެވެސް ވަރަކަށް ހަމަޖެހިލާފައި ހުރިކަން އޭނާގެ ވާހަކަތަކުން އެނގި އީރަމް އުފާވިއެވެ. ނަމަވެސް އެ ހިތާމައަކީ މީކާންގެ ހިތުގައި ގިނަދުވަހަކަށް ދެމިގެންދާނޭ އެއްޗެއްކަން ރަނގަޅަށް އީރަމްއަށްއިނގެއެވެ.\n“މީކާން އަހަރެން ތިގެނައީ ހުރިހާ ކަމެއް ރާވާ ނިންމާފަތަ؟ އަހަރެން ލާނީ ކޯޗެއް؟ އަހަރެން ހީކުރީ މިގެޔަށް އަންނަން އެހާ ވަރު ދައްކާނީ ހުރިހާ ކަމެއް ރާވާފަކަމަށް…” މީކާންގެ ކޮޓަރިތެރެއަށް ވަންނަމުން އީރަމް އެހެން ބުނުމުން މީކާން ބޯކަހާލިއެވެ. އޭނާ ވަގުތުން އޭނާގެ އަލަމާރި ހުޅުވާލާފައި ޓީޝާޓަކާއި ސޯއްޓެއް އެއްލިއެވެ. އީރަމްގެ މުނުމަތީ ޖެހިފައި އެ އެއްޗެހި ވެއްޓުނީ އީރަމްގެ އަތަށެވެ. މީކާން ބޮލުގެ އިޝާރާތުން ފާހަނަދެއްކުމުން އީރަމް ލަސްފިޔަވަޅުތަކެއްގައި ފާހަނައަށް މިޝްރާބުޖެހިއެވެ. ބޮޑު ފާހަނާތެރޭ އެއްފަޅީގައި ހުރި ކަބަޑުތަކުތެރެއިން ތުވާލިތަކެއް ފެނުމުން އެނަގައިގެން ފާހަނަ ތެރެއަށް އީރަމް ވަނެވެ. މީކާންގެ ކޮޓަރިހާ ފާހަނަވެސް ބޮޑެވެ. ލޯގަނޑުވެސް އެހާ ބޮޑުވެފައި ހިތްފަސޭހައެވެ. އެ ކޮޓަރިތެރޭ ހުރި ގިނަ ފަރނީޗަރާއި ޑިޒައިނުގައި ވީ ފެހިކުލައެވެ. އެއީ މީކާންއަށް އެންމެ ރީތި ކުލައެވެ.\nފެންވަރައިގެން އީރަމް ނިކުންނަންދެން މީކާން އެނދުމަތީ އިށީނދެ އިނެވެ. މީކާން ނިންމައިގެން ހުރީ އީރަމް އޭނާގެ ކޮޓަރީގައި އޭނާގެ އެނދުގައި ބާއްވާފައި ހަމަ އެކޮޓަރިތެރޭ ހުރި ސޯފާގައި މީކާން އޮތުމަށެވެ. ކުޑަ އިރުކޮޅަކަށްވިޔަސް އޭނާގެ ލޯމަތިން އީރަމް ގެއްލޭކަށް އޭނާ ނޭދެއެވެ. އެހެންކަމުން އޭނާއާއި އެކު އެއްކޮޓަރީގައި އީރަމް ބާއްވަން ގަސްތުކުރިއެވެ. އަދިވެސް މިނިވަންކަންމަތީ ފިލާފައިވި މަންމަގެ ހަމަލާ އީރަމްއަށް ލިބިދާނޭކަމަށް އޭނާއަށް ހީވަމުންދިޔައެވެ. އަދި މީކާންގެ ގެޔަކީ އެކަން ކުރަން އެންމެ ފަސޭހަ ތަންކަމުގައި އޭނާ ގަބޫލުކުރެއެވެ. އީރަމް ނިކުންނަންވާއިރަށް އޭނާ ޖެހިގެންހުރި ކޮޓަރީ ފާހަނައަށް ތާޒާ ވެލުމުގެ ނިޔަތުގައި އެއްޗެހި ހިފައިގެން ހިނގައިގަތެވެ.\nފެންވަރައިގެން ނިކުތް މީކާން އޭނާ ކުރިން ލައިގެން ހުރި އަންނައުނުތަކާއި އެކު ކޮޓަރިއަށް ވަތްއިރު ފާޑަކަށް ލޯގަނޑު ކުރިމަތީ ހުއްޓިހުރި އީރަމް ފެނިފައި ފިޔަވަޅުތަށް މަޑުޖައްސާލިއެވެ. ބޮލުގެ އިސްތަށިގަނޑު ތުވާލިން ފޮރުވާލައިގެން މީކާން ދިން ޓީޝާޓުގައި އީރަމް ހުރިއިރު ހީވަނީ ގޯންޏަކަށް އެރިހުރީހެންނެވެ. މީކާން އާންމުގޮތެއްގައި އެންމެ ގިނައިން ލާ އުޅޭ އެ ޓީޝާޓު އީރަމް ގެ ކަކުލާއި ހަމައަށް ކިރިޔަ ކިރިޔާ އަރަނީއެވެ. ލައިގެން ހުރި ސޯއްޓުވެސް އެ ޓީޝާޓުދިގުކަމުން ފެންނަވަރެއްނުވިއެވެ. އުނަގަނޑުގެ ވަކި ހިސާބެއްގައި އަތްއަޅުވާލައިގެން އޭނާ ހުރެފައި މީކާންއާއި ދިމާ އެނބުރުނެވެ.\n“މި ސޯޓު ދުލޭ.. އަނެއްކާ މި ލައިގެން ހުއްޓަސް ނުލާ ހުރުމެކޭ އެއްވަރު.. ދިގު އެއްޗެއް ނެތްތަ؟”\nއަލަމާރިތެރެއިން މީކާން ނަގާފައި ދިނީ އޭނާގެ ޓްރެކްޝޫޓެވެ. އެލައިގެން އީރަމްޖެހުނީ އޭނާގެ ފަޔާއި އެއްވަރަށް އޮޅާށެވެ. އަދި އެތެރޭ އިންނަ ވާކޮޅު ކުޑަކޮށްލާ އުނަގަނޑަށް ހެޔޮވަރުކޮށްލާށެވެ. އީރަމް އުޅުނުގޮތުން މީކާން ހުރީ ހިނިއައިއްސައެވެ. ދާވަށިގަނޑަށް އެއްޗެހި ލުމުގެ ކުރިން ޖީބުތަށް ޗެކްކުރަން އާދަވެފައި ހުރި މީކާންގެ އަތުގައި ޖެހުނީ އީރަމް ނަގާފައި ދިން ރުމަލެވެ. އޭނާ އެ ރުމާ ނަގާ އެއަށް ފުން ނަޒަރެއް ދީފައި އީރަމްއަށް ބަލައިލިއެވެ. އޭރު އީރަމް އެނދުމައްޗަށް އަރާ ހަމަޖެހެނީއެވެ. ފަތްޖަހާފައި އޮތް ރުމާ ނިއުޅާލާފައި އެއަށް ރަނގަޅަށް މީކާން ބަލާލިއިރު އޭނާއަށް ލިބުނީ ސިހުމެކެވެ. މިއީ ކުރިންވެސް އޭނާއަށް ފެނިފައިވާ އެއްޗެކެވެ. މިއީ ކުރިންވެސް އޭނާއަށް ފެނިފައިވާ އަތުފެހުމެކެވެ. އެތަށް ތައުރީފުތަކެއް އޮއްސާލި ޑިޒައިނެވެ. އެއްފަހަރު އީރަމްއަށް އަދި އަނެއްފަހަރު ރުމަލަށް ނަޒަރު ހިންގާލާފައި މީކާން ފިޔަވަޅުތަށް ކުރިއަށް އަޅާލީ އޭނާގެ ހަޒާނާ ފޮށްޓާއި ދިމާލަށެވެ. އޭނާގެ ހިތުގައި އެތަށް އަހަރެއްވަންދެން ސުވާލު އެނބުރުނު މާ ހަމަ އެ އިންގޮތަށް މި ރުމަލުގައި ވެސް އެބައިނެވެ. މިރުމަލުގައި އިން ސަންފްލާވާރގައިވެސް ވަނީ ނޫކުލައެވެ. އެއާއި ކައިރިން ރީތިގޮތަކަށް އީރަމްގެ ނަންޖަހާފައިވެސް އިނެވެ. މީކާންގެ ހިތް އޮބިނޯންނަވަރަށް ތެޅެންފެށި އޭނާގެ އަތުގައި މިވީތަށް ދުވަހު އޮތް ރުމާލުގެ ޑިޒައިނާއި އީރަމް އޭނާއަށް ދިން ރުމަލުގެ ޑިޒައިނާއި މާ ބޮޑު ތަފާތެއް ފެންނަން ނެތީމައެވެ. ހަމައެކަނި ތަފާތަކީ މީކާންގެ އަތުގައި އޮތް، ލަމްޔާ އެދުވަހު ދިން ރުމަލުގައި އެލް އަކުރުޖަހާފައި އިންކަމެވެ. އަދި އީރަމް އޭނާއަށް ދިން ރުމަލުގައި އީރަމް ޖަހާފައި އިންކަމެވެ. ރުމަލުގެ ކުލަޔާއި ފަހަން ބޭނުންކޮށްފައި ހުރި ރޮދިތަކުގެ ކުލަވެސް ހަމަ އެކައްޗެވެ.\nސަންފުލާވާރގައި އިން ނޫކުލައަކީ އޭނާގެ ބޮލުގައި ކޮށްޓާ ވަރުގަދަ ސުވާލެކެވެ. އެ ދެރުމަލާއި އެކު މީކާން އެނބުރުނީ އީރަމްއާއި ދިމާލަށެވެ. އީރަމްއާއި ކައިރިވެފައި އޭނާ އީރަމްއަށް ދެއްކީ މިއަދު އީރަމް އޭނާއަށް ހަވާލުކުރި ރުމަލެވެ.\n“މިއީ ކާކު ހަދާފައި؟” މީކާން އެކުރި ސުވާލަކުން އީރަމް ދެބުމަ ގާތްކޮށްލިއެވެ.\n“އަހަރެންގެ ރުމަލެއް ތީ.. އަހަރެން އަމިއްލައަށް ފަހާފައި ތިއީ….. ކުޑައިރު ވަރަށް ކުރާހިތުން ކުރިކަމެއް ތީ… ވަރަށް ކުރިންދުވަހަކު އަހަރެންނަށް ތި ރުމަލާއި އަހަރެން ފެހި ބައިވަރު އެއްޗެހި ފެނުނީ… ރީތިތަ؟” އީރަމް ހެވިދިއްލިފައި އިނދެ އެހެން ބުނުމާއި އެކު މީކާންގެ ހިތުގައި އެތަށް ސުވާލުތަކެއް ބުރުޖެހިއެވެ. ފަހަރުގައި އީރަމް އެލް އަކުރުޖަހާފައި އެ ރުމާ އެހަދާދިނީ ލަމްޔާއަށްކަމަށް ވެދާނެއެވެ. އެދެމީހުންނަކީ ގާތްއެކުވެރިންކަން މީކާން ހަނދާންވީ ދެނެވެ. ނަމަވެސް އޭނާ ޔަޤީންކޮށްލުމުގެ ނިޔަތުގައި ދެން އޮތް ރުމާ ނިއުޅާލާފައި އީރަމްއަށް އެ ދައްކާލިއެވެ. އެއާއި އެކު އީރަމްއަށް އަނގައިގައި އަތްއަޅާލެވުނުއިރު ދެލޯ ދިޔައީ ބޮޑުވެގެންނެވެ.\n“މީ ކާކު ހެދި އެއްޗެއް؟ މީ ކާކުގެ؟”\n“ތި.. ތި ރުމާ ކިހިނެއް.. މީކާންއަށް.. މީކާންއަތުގައި ތި ރުމާ ކީއްކުރަނީ؟؟” ހުއްޓަހުއްޓާފައި އީރަމްއަށް ބުނެވުނު އެއްޗަކުން މީކާން ހީކުރީ އެއީ އީރަމް ލަމްޔާއަށް ދިން އެއްޗެއް އޭނާގެ އަތުގައި އޮތީ ކީއްވެކަން އެނގެން ބޭނުންވެފައި ހުރީކަމަށެވެ. އޭނާ ހުރީ ލަމްޔާ އަކީ އޭނާގެ ފުރަތަމަ ލޯބިވެރިޔާކަން ހާމަނުކުރާށެވެ. ނަމަވެސް އެއީ އީރަމްއަށް އިނގެންޖެހޭ އެއްޗެއްކަން މީކާންގެ ހިތްބުނާތީ އެ ޖަވާބު އީރަމްއަށް ދިނެވެ.\n” މި ރުމަލާއި އީރަމް ދިން ރުމަލާއި އެއްގޮތ…..” މީކާން ބުނަން އުޅުނު އެއްޗެއް ފުރިހަމައެއްނުކުރެވުނެވެ.\n“ތީ… ތީ އަހަރެންނަށް އޮޅިގެން… މީކާން އަކީ އެކުއްޖާތަ؟؟ ވެއިޓް..” އީރަމް އަވަސްއަރުވާލާފައި ވާހަކަދެއްކިގޮތުން އޭނާގެ ހިތްއަވަސްވެފައިހުރިވަރު މީކާންއަށް އިނގުނެވެ. އޭނާގެ އަތުން އީރަމް އެ ރުމާ ނަގާ އެތަށް ގޮތަކަށް އެއަށް ބަލަހައްޓައިގެން އެތަށް އެތަށް ރިސާރޗުތަކެއް ކުރިއެވެ. މީކާން ކިހިނެއްވީތޯ ސުވާލުކުރިއަޑަށް އީރަމް ގެ ދެލޯ އޭނާއަށް ހުއްޓުނީ އާދަޔާޚިލާފުގޮތަކަށެވެ. އެބޮޑު ދެލޯ އިނީ އިތުރަށް ބޮޑުވެފައެވެ.\n“މީ ހަމަ އެރުމާ..މީ ހަމަ.. ހެހެހެ… މީކާން….. މީކާން ތީ…” އީރަމް އަށް ހެވޭވަރުން އެއްޗެއް ނުބުނެވިގެން އުޅޭތަން ފެނި މީކާން ދެބުމަ ގޮށްޖަހާލިއެވެ. އީރަމް އެނދުން ތެދުވިގޮތަށް މީކާންގެ ގައިގާ ބައްދާލިއެވެ. އޭނާއަށް ލެވޭ އެންމެ ބާރުލައިގެން އެއަތުތެރޭ މީކާން ފިއްތާ ބާރުކޮށްލިއެވެ. އޭރުވެސް އެ ތުންފަތްމަތީ ވަނީ ފަނޑު ހިނިތުންވުމެކެވެ. މީކާން ގެ ހަޤީޤަތް ނޭނގިހުރެ އީރަމް ވާހަކަދައްކަންފެށިއެވެ.\n“އަހަރެން ބުނި ހަނދާނެއްވޭތަ؟ އަހަރެން ސުކޫލުގައި އުޅެނިކޮށް އަހަރެންނަށް ތަފާތުގޮތެއް އިހުސާސް ކުރުވި ކުއްޖަކު އުޅުނޭ އަހަރެން ބުނީމެއްނު… މީކާން އަކީ އަސްލުވެސް އަހަރެންގެ ފުރަތަމަ ލޯތްބޭ އެހެންވީމަ… އަހަރެން ވަރަށް ހިތަށްއަރާ މިހާރު އެކުއްޖާ ކޮބައިބާއޭ…. އަހަރެން ވަރަށް ގިނައިން ޓިއުޝަން ނިންމާފައި ދާއިރު އެކުއްޖާ ފެނޭ… އަބަދުވެސް ވަރަށް ރުޅިއައިއްސަ ހުންނަހެން ހުންނާނީ.. ދެން އޭނާ ކާރު އަންނަންދެން ހުންނާނީ އަވީގައި، ސުކޫލުގައި އުޅުނުއިރުވެސް ހިޔާގަނޑެއް އޮންނައިރުވެސް ނާރާނެ ހަމަ މުޅިންވެސް އަވީގައި.. ދެން އަވީގައި ހުރެހުރެ ދާހިއްލާފައި ހުންނަނީ އެހެންވެ އަހަރެން ރުމަލެއްގައި މި ޑިޒައިން ހަދާފައި، އަހަރެންގެ ނަން ލިޔެފައި ދަބަހަށް ލައިގެން އަބަދު އުޅެނީ އެ ރުމާ ދެވޭނެ ދުވަހަކަށް.. މި މަލާއި މި ކުލައަކީ އެކުއްޖާއަށް ހާއްސަކޮށްގެން އަހަރެން ވަރަށް ވިސްނާފައި ހެދި އެއްޗެއް. އޭރުން އިނގޭނެތާ އަހަރެންގެ ނަންވެސް.. ލަމްޔާ ކައިރިވެސް އަބަދު ކިޔަނީ އެކުއްޖާގެ ވާހަކަ.. ނަންނޭނގޭ އަވީގައި ހުންނަ އެކުއްޖާގެ ވާހަކަ…\nއެއްދުވަހު އަހަރެން ޓިއުޝަނުން ގެޔަށް ދަނިކޮށް މީހަކު ފަހަތުން އައިހެން ހީވެގެން ފަސްއެނބުރުނުގަޑީގައި އަހަރެންގެ އިނގިލި ވަނީ އެކުއްޖާގެ ލޮލަށް.. އަހަރެންގެ މޮޔަކަމުން އެހެންވީވެސް… އަވަސްއަރުވާލަން ހަދައިގެން އަހަރެންނަށް އެކުއްޖާއަށް ދެވުނީ އަހަރެންގެ ނަން ފުރިހަމަ ނުކުރެވިފައި އޮތް ރުމާ.. އަހަރެން އުޅުނީ ހަމަ އެރުމާ ކަހަލަ ރުމައެއް އަހަރެންނަށްވެސް ހަދަން… ދެން އޮޅުމަކުން ފުރިހަމަނުވެ އޮތް ރުމާ ދީފައި އަހަރެން އަވަހަށް ދުއްވައިގަތީ…. މާ ދުރަށް ދިޔަފަހުން އެނގުނީ ދެވުނީ ނުބައި ރުމައެއްކަން.. މީ އެރުމާ.. އަހަރެން މިއަދު މީކާންއަށް ދިނީ އަހަރެން، އަހަރެންނަށް ހާއްސަކަމެއް އިހުސާސްކުރުވި ކުއްޖާއަށް އަހަރެންގެ އަތުން ފަހާފައި ހަވާލުކުރަން އުޅުނު ރުމާ.. މިހުރިހާ ދުވަހު މީކާންގެ އަތުގައި އޮތީ އަހަރެންނަށް އޮޅިގެން ދެވުނު ރުމާ.. ފުރިހަމަ ނުުކުރެވި އޮތް ރުމާ……”\nމީކާންގެ ގައިގާ ބައްދާލައިގެން ހުރެ އީރަމް އޭނާގެ ވާހަކަ ނިންމާލީ ނަން ހާމަނުކޮށް އެ ކިޔައިދޭ ކުއްޖާއަކީ މީކާންކަން އެނގިހުރެއެވެ. މީކާންއަށްވެސް އެއީ މީކާންކަން އެނގޭނެކަން އީރަމްއަށް ޔަޤީނެވެ. އީރަމް ދެއްކި ވާހަކަތަކުން ދެލޯ ބޮޑުކޮށްލައިގެން މީކާންއަށް އިރުގަނޑަކު ހުރެވުނެވެ. އޭނާގެ އަތަށް އެ ރުމާ ދިނީ ލަމްޔާއެވެ. ނަމަވެސް އީރަމް މިދައްކަނީ ހަމަ އެދެމީހުން ބައްދަލުވިގޮތެވެ. އެހެންވާންވީ ކިހިނެއްހެއްޔެވެ؟ މިވަނީ ކިހިނެއްހެއްޔެވެ؟ ހިޔާގަނޑާއި ދުރަށް ދުވެ އަވިގަނޑުގައި އަބަދު ހުންނަނީ މީކާންއެކެވެ. އަދިވެސް އެކަންވަނީ އޭނާގެ އާދައަކަށްވެފައެވެ. މީކާންގެ ވާހަކަ ނޭންގޭ ހާލު އީރަމް އަށް ހިނިތުންވުމެއްދެވުނީ އޭނާ ކުޑައިރުވެސް އަދި ބޮޑުވެގެންވެސް މި ތަފާތު އިހުސާސެއްކޮށްގެން އުޅެވުނީ އެއްކުއްޖަކާއި މެދުކަން އެނގިހުރެއެވެ.\nމީކާން އީރަމްގެ ދެއަތް ނައްޓުވާލާފައި ދުރަށްޖެއްސުމަށްފަހު ސުވާލުކުރިއެވެ.\n“ދެން ލަމްޔާ އެއީ ކާކު؟”\n“އެއީ އަހަރެންގެ ބެސްޓްފްރެންޑޭ ބުނީމެއްނު.. އަހަރެމެން އަބަދު އެކީ އުޅެނީ… ކިހިނެއްވީތަ ތިހާ ހާސްވީ؟”\n“އޯކޭ ވެއިޓް.. އަހަރެންނަށް އަބަދުވެސް ފެނޭ މި ރުމާ އަހަރެންނަށް ދިން އަންހެންކުއްޖާ…. އަހަރެން ލޯބިވީ އެކުއްޖާދެކެ.. މި ރުމާއަހަރެންނަށް ދިނީ އެކުއްޖާ.. އަހަރެން ލޯބީގައި ދީވާނާކޮށްފައި އެތަށް އަހަރެއްވަންދެން މޮޔަކުރީ މި ރުމާ ދިންކުއްޖާ… އެކުއްޖާ އަހަރެންނަށް ފާހަގަވާންފެށީ ރުމާ ދިންދުވަހަކު ނޫން.. އޭގެ ކުރިންވެސް.. އެންމެންގެތެރެއިންވެސް އަހަރެންނަށް ފެނޭ.. އެންމެންނާއި ވަކިން ހުއްޓަސްފެނޭ… ސުކޫލު ނިމޭއިރު ބައިބޯވާ ގަޑީގައިވެސް އަހަރެންނަށް ފެންނަނީ ހަމަ އެންމެ ސޫރައެއް… އަބަދު ބެލެނީ އެކުއްޖާއަށް.. އަހަރެން އެދުވަހު އެކުއްޖާ ފަހަތުން ދުއްވައިގަތީ އެކުއްޖާއާއި ވާހަކަދައްކާލާހިތުން…. އެކަމު އަހަރެންގެ ލޮލަށް އެގަޑީގައި އޭނާގެ އިނގިލި ވަނީ.. ނިކަން އަވަހަށް ރުމަލެއް ނަގާފައި ހަދަންވީ ގޮތް ކިޔައިދިން ހަމަ އެ ބާރުމިނުގައި އެކުއްޖާ ދުއްވައިވެސް ގަތް… އަހަރެން ހުރީ ލިބުނު ފުރުސަތުގެ ބޭނުންހިފައި ސުކޫލުން އެކުއްޖާއާއި ވާހަކަދައްކަން ބޭނުންވެފައި… އެކަމް ޖެހިގެން އައި ދެދުވަހުވެސް އޭނާ ނާދޭ ސުކޫލަކަށް… އެކުއްޖާގެ ސަބަބުން އަހަރެން ހަތަރު ދުވަހު ފިކުރުކުރަންޖެހުނު ސުކޫލަށް ނައިސްގެން.. ދެން އާދިއްތަ… އާދިއްތަ ދުވަހު އެކުއްޖާ އައި…\nއަބަދު އުޖާލާވެފައި އަބަދު ހެވިދިއްލިފައި ހުރި އެކުއްޖާގެ މޫނުމަތީ ވަނީ ހިތާމަ.. އަހަރެން ވާހަކަދައްކާ ވީގޮތް އޮޅުންފިލުވަން އޭނާ ކައިރިއަށް ދާން އުޅެނިކޮށް އޭނާ ގެ އެކުވެރިން އައީމަ އަހަރެންނަށް ނުކެރުނީ.. ސުކޫލު ނިމުނުގަޑީ އެކުއްޖާ އެކަނި ހުރިތަން ފެނި އަހަރެން އެކުއްޖާއާއި ދިމާލަށް ދިޔަވަގުތު އެހެންކުއްޖަކު އައިސް ދިނީ އަހަރެން އޮފީހުގައި އަލިފާން ރޯވި ވާހަކަ.. އަހަރެންވެސް އެކުއްޖާއާއި އެއްވަރަށް ދުއްވައިގަތިން.. އަހަރެންނަށްވެސް އެކުއްޖާއަށް ފެނުނު ހުރިހާ މަންޒަރެއް ފެނުނު.. އެކުއްޖާގެ މަންމަ ނެރުނުވަގުތު އޭނާ ރޯންފެށީގޮތްވެސް ފެނުނު.. އަހަރެންނަށް އިވެންފެށި އަޑުތަކުންނާއި އަހަރެން އެންމެ ލޯބިވި ކުއްޖާ ރޯންފެށިގޮތާއި އެހުރިހާ ހާސްކަމެއް ބޮލުތެރެއަށް ވަދެ އަހަރެން ހޭނެތިގެން ވެއްޓުނު…. އަހަރެންނަށް ހޭވެރިކަން ލިބި ހޮސްޕިޓަލުގެ ކޮޓަރިތެރެއިން ބޭރަށްޖެހިލިވަގުތު ފެނުނީ އަހަރެންގެ ލޯބި ލޯބި ކުއްޖާ ރޮމުންދިޔަ މަންޒަރު.. އޭނާގެ މަންމަ ދުނިޔޭގައި ނެތް ހަބަރުވެސް ލިބުނީ އަހަރެން ހުއްޓާ…އޭނާ ދިޔައީ އަހަރެންގެ މަންމަ ކުށްވެރިކުރަމުން.. އަހަރެންގެ މަންމަގެ ސަބަބުންނޭ އޭނާގެ މަންމައަށް އެހެންވީ… އެބަޔަކަށް ނަފުރަތު ކުރާނަމޭ….\nއަހަރެން އެތަށް ދުވަހެއްވަންދެން އުޅެންޖެހުނު އަމިއްލަ ނަފްސު ކުށްވެރިކުރެވިގެން… އަހަރެން ލޯބިވި ކުއްޖާއަށް ހިތާމަތަކެއް ލިބުނީ އަހަރެންނާއި ހެދިއޭ… އަހަރެން އެކަންތަށްތަކައި ކުރިމަތިނުލާން މިގައުމުން ދުރަށް ދިޔައީ… އެހަނދާންތަކާއި އެ ވޭން އަހަރެންގެ ހިތުގައި ތާޒާކަންމަތީ އަދިވެސް ވޭ…. އެކަމް… އަހަރެންނަށް އެނގުނުގޮތުގައި އެކުއްޖާއަކީ ލަމްޔާ… ލަމްޔާވަނީ މީގެ އަހަރުތަކެއް ކުރިން މަރުވެފައި.. އަހަރެންނަށް ލަމްޔާ ދުނިޔޭގައި ނެތްކަމުގެ ހަބަރު ލިބުނު ދުވަހު ވަރަށް ދެރަވި… އަހަރެންގެ ސަބަބުން…”\n“ނޫން…. އެއީ އަހަރެން… ލަމްޔާއެއް ނޫން… ލަމްޔާގެ މަންމަ އޮފީހުން ނެރުނުއިރުވެސް އޮތީ މަރުވެފައި.. އަހަރެން މަންމަވެސް އެމީހުން ނިންމީ މަރުވެފައިކަމަށް އެކަމު ކުޑަވަގުތުކޮޅަކަށް މަންމަ ވިންދު ފާހަގަކުރެވި، އެމީހުން އަވަށް ގެންދިޔައީ ހޮސްޕިޓަލަށް…. މަންމަ މަރުވީ ހޮސްޕިޓަލުގައި.. އަހަރެން މަންމަ އޮށޯވެ އޮތް ކޮޓަރި ބޭރުތެރޭ ރޮމުން މުނާއަށް ވަރަށް އެއްޗެހިކިން…. އަހަރެން ސުކޫލަށް ނުދިޔައީ… އަހަރެން ޓިއުޝަނުން އެދުވަހު ގެޔަށް އައިސް ހަމަނުޖެހެނިސް ކުރިމަތިވި ކަންތައްތަކުގެ ސަބަބުން… މުނާ އައިސް އަހަރެންގެ މަންމައަށް އަނިޔާކުރިގޮތާއި، އިންޒާރު ދިންގޮތާއި، އަހަރެންނަށް ބިރުދެއްކިގޮތުން…. އަހަރެންނަށް އެދުވަހުވެސް އެނގުނު މުނާ އަހަރެންގެ މަންމަ މަރާލާނެކަން… މީކާން… އެދުވަހު އަސްލުވެސް އަހަރެން ހީކުރިގޮތަށް ހަމަ.. މަންމަ މަރުވި..”\nއީރަމްގެ ދެލޯ ފެންކަޅިވެގެންދިޔައެވެ. މިހުރިހާތަށްދުވަހު މީކާން ލޯބިވެގެން އެއުޅުނީ އީރަމްދެކެއެވެ. ނަމަވެސް އޭނާއަށް އިނގިފައިވާ ނަމަކީ ގޯސްނަމެކެވެ. އެނަމެއްގެ ސަބަބުން އޭނާގެ ލޯބިވެރިޔާ މަރުވިކަމަށް ހީކުރެވުނެއްކަމަކު މީކާންގެ ލޯބިވެރިޔާ އެހުރީ އޭނާގެ ކުރިމަތީ ގަދަވެ ސަލާމަތުންނެވެ. މީކާންގެ ދެލޯ ބޮޑުވެގެންދިޔައެވެ. އެދުވަހު އޭނާއަށް ލަމްޔާއޭ ކީ އަޑުވެސް އިވުނީ ބައެއްގެތެރޭގައި އީރަމްމެން ތިއްބައެވެ. އެހެންވުމުން ގޮވާލީ ކާކަށްކަމެއް މީކާންއަށް ޔަޤީންނުވިޔަސް އޭނާގެ ހިތުގެ ރާނީއަކީ ލަމްޔާކަމުގައި ހީކުރެވުނެވެ. ހާއްސަކޮށް އެ ރުމަލުގައި އެލް އަކުރު އިނީމައެވެ. މީކާން އެ ރުމަލުގައި އިން އެލްއަކުރު ދައްކާލުމުން އީރަމް ހިލާފައި އަތުން އެ އެލް އަކުރަށް އީ އަކުރުގެ ދެ ރޮނގުކޮޅު ލައިދިނެވެ.\n“އެހެންވީމަ.. އަހަރެން މިހުރިހާ ދުވަހު… ލޯބިވީ.. އީރަމްދެކެތަ؟ އަހަރެން ލޯބިވާ ވާހަކަނުބުނެވި މިހުރިހާދުވަހު… އީރަމް ތަ އެއީ؟؟”\nގަބޫލުނުކުރެވިފައި ހުރި މީކާން އެސުވާލުކޮށްލުމުން އީރަމް ބޯޖަހާލީ ކަރުނަވީ ދެލޮލަކާއި އެކު ފަރި ހިނިތުންވުމެއްދެމުންނެވެ. އީރަމްގެ ހިތުގައި ކޮށްޓާލި ފުރަތަމަ ފިރިހެންކުއްޖަކީ މީކާންކަން އެނގުމުން ލިބުނު ހައިރާންކަމަށްވުރެ، މީކާންއަށް މިހުރިހާ ދުވަހު ހާސިލްނުކުރެވުނު، ފުރިހަމަނުވި ލޯތްބަކީ އީރަމްކަން އެނގުމުން ލިބުނު ހައިރާންކަން މާބޮޑެވެ. މީކާން އީރަމްގެ ގައިގާ އޮޅުލައިގަތީ ވީ އުފަލެއްގެ ބޮޑުކަމުންނެވެ. އޭނާ އެތަށް އަހަރެއްވަންދެން ކުރި ހިތާމަ އެ ބައްދާލުމުން އެކަނިވެސް ފިލައިގެން ހިނގައްޖެއެވެ. އެލިބުނީ ކިހާ އުފާވެރި ހަބަރެއްހެއްޔެވެ؟ އޭނާއަށް ދެވަނަފަހަރަށްވެސް ލޯބިވެވުނީ ހަމަ އެކަކު ދެކެއެވެ. އެހާ ވަރަށް ލަމްޔާއާއި ވައްތަރީއޭ، ލަމްޔާގެ ހަރަކާތްތަކާއި ވައްތަރީއޭ ހިތަށްއަރައިގެން އުޅުނީ އެއީ ހިތުގައިވި ލޯތްބެއްގެ ސަބަބުންކަމަށް ހީކޮށްގެން، މީކާންއަށް މިހުރިހާ ދުވަހު ކުރެވުނީ ބޮޑު ކުށްހީއެކެވެ. އޭނާ ދެވަނަފަހަރަށްވެސް ލޯބިވެވުނީ ހަމަ އެއް ސިފަތަކެއްދެކެއެވެ. އެއް ހިތެއްދެކެއެވެ. އެއް މީހެއްދެކެއެވެ. ބޮޑުވީމާ އީރަމް ކިތަންމެ ތަފާތުވެފައި ހުއްޓެއްކަމަކު އޭނާގެ އާދަތަށް ހުރީ ހަމަ އޭރު ހުރިގޮތަށްކަމާއި އެ އާދަތަށް އަބަދުވެސް މީކާންގެ ލޮލުގައި އަޅައިގަންނަކަން ފާހަގަކުރެވުނެވެ. ސުކޫލުކުދިންތަކުތެރެއިން އީރަމްގެ މޫނު ފާހަގަވާފަދައިން މިއަދުވެސް އެތަށްބައެއްގެ ތެރެއިން އޭނާގެ ހިތަށް އީރަމްގެ މޫނު ފެންނަކަން އޭނާއަށް ފާހަގަކުރެވުނެވެ.\n“އެހެންވީމަ… މިހުރިހާ ދުވަހު އަހަރެން އެވަރަކުން މީކާންގެ ލޯބި ބަދަލުވާން އެދި މަސައްކަތްމިކުރެވުނީ ހަމަ އަހަރެންގެ ލޯތްބޭ ދޯ؟ މީކާން މިހުރިހާ ދުވަހު ލޯބިވީ އަހަރެންދެކެ.. އޭގެ ފަހުންވެސް…. މިހުރިހާ ތަށް އަހަރު ތެދުވެރި ލޯތްބެއްގައި ހިފަހައްޓައިގެން ދޫނުކުރެވުނު، ތެދުވެރި ލޯބީގެ ނަސީބުވެރިއަކީ… އަހަރެން… އަހަރެންތަ؟”\nއީރަމްގެ ސުވާލުތަކަށް މީކާން ޖަވާބުދިނީ ހުމްމްއަކުން އެކަންޏެވެ. އޭރުވެސް އެދެމީހުން ތިބީ އެކަކު އަނެކަކު ގައިގާ ބައްދާލައިގެންނެވެ. ވައިރޯޅިއެއްވެސް ނުވަދެވޭހާ ގާތުގައި ދެމީހުންނަށް ތިބެވުނުއިރު ލޮލުކުރިމަތިން ފެނިގެންދިޔައީ އެކަކު އަނެކަކު އެންމެ ފުރަތަމަ ބައްދަލުވި ނުވަތަ ލޮލުގައި އަޅައިގަތްދުވަހު ހުރި ގޮތެވެ. އެ ސޫރައާއި އެ ހަރަކާތްތަކެވެ. އީރަމްއާއި މީކާން ގެ ތުންފަތްމަތީ ވީ ހިނިތުންވުމުން އެދެމީހުން ވާ ލޯތްބަކީ ބަދަލުވުމެއްނެތި އަބަދަށް ދެމިގެންދާނޭ ލޯތްބެއްކަން ހާމަވިއެވެ. އީރަމްގެ ލޮލުން ކަރުނަ ފާއްދާލީ އޭނާގެ ސަބަބުން މީކާން އެތަށް ދުވަހަކު ބޮޑު ބުރައެއް އުފުލައިގެން އުޅެންޖެހުމުންނެވެ. އެ ވަގުތުކޮޅުގެ ބޭނުން ދެމީހުންވެސް ހިފީ އެކަކު އަނެކަކަށް ހިތުގެ ހާލު ބުނެދިނުމަށެވެ. އިހުސާސްތަށް ބޭރުކުރުމުގައެވެ. އެކަކު އަނެކަކަށް އެތަކެއްފަހަރު މައާފަށް އެދެވުނެވެ. އެތަކެއްފަހަރު ލޯބިވާވަރު ބުނެދެވުނެވެ. މީކާން އީރަމްގެ ކިބައިން މައާފަށް އެދެވުނުވަރުވެސް ނޭނގުނެވެ. ޚުދު އީރަމްވެސްދިޔައީ އޭނާގެ ހިތި ބަސްތަކުގެ ސަބަބުން މީކާންގެ ދިރިއުޅުން އެތަށް ގޮތަކުން ހަލާކަށްގެނެވުނުކަމަށްޓަކައި މައާފަށްއެދެމުންނެވެ.\n“އިޓްސް އޯކޭ.. ހިނގާ ދެން މިއަދަށްފަހު އެކަކު އަނެކަށް ވައުދެއްވަމާ… އަހަރެމެން ދެމީހުންވެސް މާޒީއިން މުސްތަޤުބަލަށް ގެންދާނެ ހަމައެކަނި ހަނދާނަކީ އެކަކު އަނެކަކުގެ ސޫރައާއި، އޭރު ލިބުނު ހިތްހަމަޖެހުމާއި، އޭރު ލިބުނު އުފާވެރިކަމާއި، އޭރު ވީ ލޯބި…. އިތުރަށް އެކަކުވެސް ނުވާނެ ކުރީގައި ވީ ކަންތައްތަކާއި މެދު ސޮރީ ބުނެ ދެރަވެ ހިތާމަކޮށްގެންނެއް.. އޯކޭ؟؟ އީރަމް އަހަރެންނަށް ވައުދުވޭ..”\nމީކާން އީރަމްއާއި ދުރަށްޖެހިލުމަށްފަހު އެނދުގައި އީރަމް ބައިންދާފައި އޭނާވެސް އިށީނދެ ވާހަކަދެއްކީ ވަރަށް ސީރިއަސް ރާގެއްގައެވެ. އީރަމް އޭނާގެ ކަނާއަތުގެ ކުޑަވައިއިނގިލި މީކާންއަށް ދިއްކޮށްލުމުން މީކާން ހެވިފައި އޭނާގެ ކުޑަވައި އިނގިލި އެ އިނގިލީގައި އަޅުވާފައި ދެއަތް ގުޅުވާލިއެވެ. އެ ވައުދުގައި ހިފެހެއްޓުމުގެ ގޮތުން ދެމީހުންވެސް އަޒުމްކަނޑައެޅީ ކުރީގެ އެ ހިތި ހަނދާނުން ދުރުވުމަށެވެ. ކުރިއަށް އޮތް މުސްތަޤުބަލަށް ހަމައެކަނި އުފާވެރި ހަނދާންތަށް ގެންދިޔުމަށެވެ.\n“ކީއްވެތަ ސަންފްލާވަރގައި ނޫކުލަ އިންނަނީ… އަހަރެން ވަރަށް އޭގެ މާނަ ހޯދަން މަސައްކަތްކުރިން.. އަހަރެންނަށް އެނގުނުގޮތުގައި ސަންފްލާވާރއާއި ނޫކުލައިގެ މާނަތަށް ވަރަށް އެއްގޮތްވޭ… ތެދުވެރިކަމާއި ވަފާތެރިކަން… ކޮބާތަ އޭގައި ނޫކުލަ ބޭނުންކުރުމުގެ މަޤުސަދަކީ؟”\n“އަހަރެން ބުނީމެއްނު އެރުމާ އަހަރެން ހާއްސަކުރީ އަހަރެންނަށް ފެންނަ އެ ރީތި ކުއްޖާއަށޭ… ތިބުނެދިނީނު އޭގެ މާނަވެސް… ދުނިޔެމަތީ ތިމާ ލޯބިނުވެވޭނެ ނުވަތަ ނުވާ އެތަށް ބަޔަކާއި އެކު އުޅެންޖެހޭނެ… އެކަމު އިތުބާރު ނުކުރާ، ތެދުވެރި ނޫން ބަޔަކާއި އެކު ކިތަންމެ މަސައްކަތްކުރަން އުޅުނަސް ނޫޅެވޭނެ.. ލޯތްބަށްވުރެ އިންސާނާއަށް މުހިންމުވާނީ އިތުބާރު.. އިތުބާރާއި ތެދުވެރިކަން އޮތް ގުޅުމެއްގައި ލޯބިނެތަސް އެކީ އުޅެވޭނެ.. އެކަމު އިތުބާރާއި ތެދުވެރިކަން ނެތް ގުޅުމެއްގައި ކިތަންމެ ވަރަށް ލޯތްބާއި އަޅާލުން އޮތަސް އެކީ ނޫޅެވޭނެ…. ކިހާ ނަސީބުގަދަ މީހުންނަށް ލޯތްބާއި އިތުބާރު އޮތް ގުޅުމެއް ނަސީބުވާނީ…. އަހަރެން އެ މަލާ އެމަލުގެ ކުލަ ހާއްސަކުރީ މީކާންއަށް… ހިޔާހޯދުމަށް އިންކާރުކުރާ މީކާންއަށް…”\nއީރަމް މީކާންގެ ކޮލުގައި ހިފާ ދަމާލިއެވެ. އީރަމްއަށް ލިބިފައިވާ ހިތްހަމަޖެހުމާއި އުފާވެރިކަން އޭނާގެ މޫނުމަތިން ދިޔައީ ފެންނަމުންނެވެ. ވިދާބަބުޅަމުން ދިޔަ އެމޫނަށް މީކާން އަށް ބަލަހައްޓައިގެން ހުރެވުނެވެ. މީކާން އެދުނީ އީރަމް ކައިރި ނިދާލުމަށެވެ. އޭރުން އޭނާވެސް ސޯފާމަތީ ނިދާނޭ ވާހަކަ ބުނުމުން އީރަމް ތުންދަމާލިއެވެ.\n“އެހެން ކޮޓަރިއެއްގައި ބާއްވަން ބޭނުންވިޔަސް އަހަރެން ބިރުގަނޭ… މިތަނަށް ވަދެ ނިކުމެވޭނެ މަންމައަށް… އަހަރެންނާއި އެއްތަނެއްގައި އީރަމް އޮތީމަ އަހަރެންނަށްވެސް ހަމަޖެހުންލިބޭނީ.. އީރަމްއަށް ރައްކާތެރިކަން ދެވޭނީ…” އީރަމް އެހެން ކޮޓަރިއެއްގައި އޮވެވިދާނޭ ބުނުމުން މީކާންއެއަށް ޖަވާބުދާރީވެފައި ނުހަނު ލޯބިން އީރަމް އެނދުގައި ބާއްވާލިއެވެ. އަދި ނިތުގައި ބޮސްދިނުމަށްފަހު އީރަމްގެ އިސްތަށިގަނޑުގައި ފިރުމާލަ ފިރުމާލަ އިނީ އީރަމްއަށް ނިދޭނެ އިރަކަށެވެ. ހަނދާނަށް އަންނަމުންދިޔައީ އީރަމް އޮފީހަށް އައި ފުރަތަމަ ދުވަހެވެ. އީރަމް ލޯބިވާ ވާހަކަ ބުނުމުން މީކާން ދިން ޖަވާބެވެ. މިހުރިހާ އަހަރު މީކާންއާއި އީރަމް ހިނގަމުންދިޔައީ ހަމަ އެއްމަގަކުންކަން އޭނާއަށް އެނގުމުން ހިނިއައެވެ. އީރަމް ބުނިގޮތުގައި އީރަމްއަށް އެ ފެންނަ ގޮތް ނޭނގޭ ކުއްޖާދެކެ ދީވާނާއެއްހެން ލޯބި ނުވެވުނެއްކަމަކު އޭނާއަށް އެކުއްޖާގެ ސިފަތަށް ވަރަށް ކަމުދިޔަކަމުގައި ބުންޏެވެ. އަދި ލަމްޔާއަށް މީކާން ދައްކަ ދައްކާފައި އެއީ އީރަމްގެ ކުރަޝްކަން ބުނެދިންކަމުގައި އީރަމް ބުނީ ހިނިގަނޑެއްޖަހާލާފައެވެ. އީރަމްއަށް ނިދެންދެން މީކާން އެއިންގޮތަށް އިނދެފައި އެތަނުން ދުރަށްޖެހިލީ ފޯނު ނަގާ މަންމައަށް ގުޅަމުންނެވެ. މުނާގެ ސަބަބުން އެންމެ ކުރިންފަށައިގެންވެސް އީރަމްއަށް ވަނީ ހިތްދަތިކަންތައްތަކާއި ކުރިމަތިލާންޖެހިފައެވެ. މުނާދެކެ ކިތަންމެ ލޯތްބެއްވިއެއްކަމަކު މުނާގެ ސަބަބުން އެތަށް ބަޔަކަށާއި މިކާންއަށާއި އީރަމްއަށް ލިބުނު ހިތްދަތިކަން އޭނާ ހަނދާނެއް ނުނެތޭނެއެވެ.\nSalaaaaam !!! SOoooo mihaaru almost everything is unfoldedddd!! ryn dhekunin dhe kuhjaku comment kohfa indhaa migothah kanthah vaaney! Well good job! What do you think about this part? Expect kurintha migothah vaan? Kurin hithah ery kihineh kamah vaany eeram aai lamya ge kanthah? DO YOU LIKE IT??? 😉 Thankyou so much for your support. Haveagreat day\nOh Mi Gosh …. Hama bunaane ehcheh neyge …. Masha Allah varah salhi ….. Eeram dhww ehn\nV ma meekan ge heekuraa lamyaa akee …. Luv u ❤ best Ryn sissy\nThankyou afu! ❤\nMAASHAA ALLAH… V v v v reethi mi part…. Sis i would say that you are the amazing writer… One of my favv hama yageenun ves… And obviously one of my biggest inspiration writers thakuge therein… May Allah bless your work… And may Allah protect you and your family from evils…. Sorry SIS may not be able to comment for next part cx i am bxy with my studies…Free vehjiyaa comment eh kohlaanan… Comment nukurias vaahaka kiyanan… But I will try my best… 💖 💖 💖 sis ge real name akee RYN tha if you don’t mind can you plz tell me your real name… I amagirl… Don’t feel bad MY DEAR SIS… 😘😘when next part SIS… Waiting 4the next part… LYSM MY DEAR SIS… #TAKE CARE MY DEAR SIS 😍😍😍😍\nHahha it’s okay darling! Keep working hard for your studies ❤ Thankyou\nV habeys mi part vx… Waiting fr nxt.. Lysm sis…\nYeyyy…niinnu hama hithah eri gothah mivee… V reethi…\nHahaha thankyou ❤\nVarah varah varah reethi 💞💞💞💞💞💞💞\nWaiting waiting for the next part.💯💯💯💯\n💞💞💞💞💞 love you run sis💞💞💞💞💞\nThankyou yanaa ❤\nMaasha allah …. u made me speechless …. love this story sooooo much …… so happy for both of them ….. i never imagined that this would happen …. i’m actually really suprised …. dhn heevanee meekaan ge aslu parent hen reveal vaanee …. btw curiously waiting for the next part … love yah n love this story dear ❤❤❤\nYes imkko! Thankyou ❤ Love you too ❤\nwhen naxt part sis\nHey sis … Masha Allah … Varah Varah Reethi ingyy mi story 😍😍😍😍 my first comment on ur story… Sis ge kuriha story eh Keen varah Reethi ingyy hurihaa story eh ves 😍😍😍❤❤❤😘😘 ❤❤❤😁😁😁 whn is next part curiously waiting for it 😁😁😊😊😊 luv yeahhhh ❤❤\nda stry x so habbxxx.. Whn nxt drlin. Lve ya\nVarah salhi.When next\n💓❤love dis story…vaahaka v v v reethi, next part kiyaalan libeyny konirakun tha?? E munaagadah vaane goiy balaahithun mihaaruves hurevenykun….avahah up kohdhehchey…\nitsacopy of Korean “series still 17” hama buneleee… cmnt nujahaanekan vx ingeyy..\nފުން އިހުސާސެކޭ 19\nހަޤީޤީ ހިތާމަ ލޯބި August 10, 2015


Iran ge Deputy Health Minister Coronavirus ah positive vejje - One Online\nހެލްތު މިނިސްޓަރު އިރާޖް ހަރިރުޗީ ---\nއީރާންގެ ޑެޕިއުޓީ ހެލްތު މިނިސްޓަރު އިރާޖް ހަރިރުޗީ ކޮރޯނާވައިރަހަށް ޕޮޒިޓިވް ވެއްޖެއެވެ.\nވައިރަހަށް ޕޮޒިޓިވް ވެފައިވާކަން ހަރިރުޗީ އިއުލާން ކުރެއްވީ ޓުވިޓާ މެދުވެރިކޮށް ހިއްސާ ކުރެއްވި ވީޑިއޯއެއްގައެވެ. އެ ވީޑިއޯގައި ހަރިރުޗީ ވިދާޅުވީ، އެ ބަލިން އަރައިގަނެވޭނެ ކަމުގެ ޔަގީންކަން އެބަ އޮތް ކަމަށެވެ.\nއީރާނުގެ ދައުލަތުގެ ޓީވީއަށް ދެއްވި އިންޓަވިއުއެއްގައި އެގައުމުގެ ހެލްތު މިނިސްޓްރީގެ ތަރުޖަމާނު ވެސް ވަނީ ޑެޕިއުޓީ ހެލްތު މިނިސްޓަރު ކޮރޯނާވައިރަހަށް ޕޮޒިޓިވް ވެގެން ކަރަންޓީން ކުރެވިފައިވާ ކަމަށް ވިދާޅުވެފައެވެ.\nހަރިރުޗީއަކީ އީރާނުގައި ހަލުވިކަމާއެކު ފެތުރެމުންދާ ކޮރޯނާވައިރަހާ ދެކޮޅަށް ކުރާ މަސައްކަތުގެ ކުރީ ސަފުގައި އިސް ދައުރެއް އަދާކުރައްވާ ބޭފުޅެކެވެ.\nޗައިނާއިން ފެނި ދުނިޔޭގެ އެކި ހިސާބުތަކަށް ފެތުރިފައިވާ ކޮރޯނާވައިރަސް އީރާނުގައި ހަލުވިކަމާއެކު ފެތުރެމުންދާއިރު އެބަލީގައި މިހާތަނަށް ވަނީ 16 މީހަކު މަރުވެފައެވެ. އެހެންކަމުން އީރާން ވެފައިވަނީ އެބަލި ޖެހިގެން ޗައިނާއިން ބޭރުގައި އެންމެ ގިނަ އަދަދެއްގެ މީހުން މަރުވި ގައުމެވެ.\nމުޅި ދުނިޔޭގައި ކޮރޯނާވައިރަސް ޖެހިފައިވާ މީހުންގެ އަދަދު މިހާރު 80,000 އަށްވުރެ މައްޗަށް އަރާފައިވާއިރު އެބަލީގައި މުޅި ދުނިޔެއިން 2,707 މީހަކު ވަނީ މަރުވެފައެވެ. އޭގެ ތެރެއިން 2,664 އަކީ ޗައިނާއިން މަރުވި މީހުންނެވެ.\nގުޅޭ ޓެގު އިރާން ކޮވިޑް 19